﻿ UNIVERSITATEA TITU MAIORESCU FACULTATEA DE PSIHOLOGIE PSIHOLOGIA RESURSELOR UMANE CURS UNIVERSITAR: ZI, I.D. LECTOR UNIV. DR. M.P. CRAIOVAN BUCUREŞTI PSIHOLOGIA RESURSELOR UMANE lector univ. dr. M.P. CRAIOVAN CUPRINS PAG. 1. Istoricul, locul şi rolul psihologiei resurselor umane 3 Organizaţia 5 Grupul 14 2. Personalitatea umană – omul ca întreg 21 Abordarea constructivită a personalităţii 21 Tipologia probelor de cunoaştere a personalităţii 24 3. Motivaţia 25 Locul şi rolul motivaţiei în dinamica resurselor umane 25 Factorii motivatori 26 Teorii psiho-organizaţionale privind motivaţia 28 4. Comunicarea în resursele umane 37 Comunicarea organizaţională 37 Comunicarea resurselor umane 39 Optimizarea comunicării interpersonale 42 Comunicarea – factor-cheie în creştrea performanţei organizaţionale 43 5. Planificarea şi recrutarea resurselor umane 49 Planificarea resurselor umane 49 Recrutarea resurselor umane 50 Tehnici de recrutare a resurselor umane 54 6. Selecţia resurselor umane 57 Definire şi caracteristici 57 Criterii de selecţie 57 Activităţile procesului de selecţie a resurselor umane 58 Interviul de selecţie 61 7. Integrarea profesională 68 Natura şi conţinutul integrării profesionale 68 Conceperea unui program de integrare profesională 69 Metode de integrare profesională 71 8. Instruirea resurselor umane 74 Analiza de nevoi 75 Proiectarea programului de instruire 76 Instruirea propriu-zisă 76 Evaluarea programelor de instruire şi formare profesională 78 9. Performanţa profesională 79 9.1. Sistemul de evaluare a performanţei 80 9.2. Metode şi tehnici de evaluare a performanţei 83 9.3. Implementarea sistemului de evaluare a performanţei 88 10. Recompensele resurselor umane 90 10.1. Factorii care influenţează mărimea recompenselor 91 10.2. Cerinţe unei strategii de recompensare 92 10.3. Sistemul de salarizare 93 10.4. Structuri salariale 96 11. Natura şi tipurile de conflicte din cadrul resurselor umane 101 11.1. Tipuri de conflicte 101 11.2. Cauzele conflictelor 103 11.3. Relaţia dintre putere şi conflict 104 11.4. Sisteme de negociere şi rezolvare a conflictelor 112 11.5. Strategiile mentale ale negociatorului 120 BIBLIOGRAFIE 126 Capitolul 1. ISTORICUL, LOCUL ŞI ROLUL PSIHOLOGIEI RESURSELOR UMANE Istoric În anii ’80, cerinţele din domeniul social, care vizau eficienţa şi performanţa, au impus adoptarea unor strategii de management în orice domeniu socio-economic. Aceste strategii au vizat organizarea, coordonarea, previziunea, antrenarea, motivarea, controlul şi evaluarea organizaţiilor, colectivelor şi grupurilor umane implicate în procesul de productivitate. Psihologia resurselor umane apare datorită unei necesităţi de eficienţă şi performanţă în orice activitate, fenomen controlat de către management, care a fost factorul decisiv în naşterea acestei discipline. Conceptul de resurse umane este mult mai general decît cel de forţă de muncă. Dacă forţa de muncă viza din punct de vedere psihologic calităţile umane pentru producerea de bunuri (până în 1990 intelectualii nu erau forţă de muncă), conceptul de resurse umane vizează nu numai calităţile specifice necesare producerii de bunuri, ci şi pe cele generale: personalitatea, grupul, organizaţia. Primul curs de resurse umane s-a ţinut în 1985 în California. În România, primul curs de psihologie a resurselor umane s-a ţinut în 1990 la Bucureşti. Obiectivele psihologiei resurselor umane: Obiective strategice: • Organizarea, planificare şi controlul membrilor organizaţiei. Obiective operaţionale: • Activităţile de conducere zilnică a grupurilor; • Asigurarea unei atmosfere interpersonale optime pentru realizarea scopurilor organizaţiei; • Formarea şi întreţinerea calităţilor psiho-sociale necesare unei organizaţii (inventarierea potenţialului psiho-social al unui individ şi luarea de măsuri pentru creşterea potenţialului psiho-productiv). Psihologul de resurse umane nu lucrează singur, ci în echipă, pentru că, în funcţie de mărimea organizaţiei, nu se poate descurca singur, ci împarte munca cu sociologul, pedagogul, juristul, statisticianul, economistul. Psihologul se ocupă doar de o parte din activitatea managerială. Scopul central este factorul uman. Factorul uman este foarte important pentru funcţionarea sistemului organizaţiei. Etapele activităţii unui psiholog de resurse umane I. Conceperea sistemului de resurse umane Trebuie luate în calcul obiectivele organizaţiei: • analiza sarcinilor şi/sau activităţilor specifice obiectivelor urmărite; în funcţie de aceasta se va concepe volumul organizaţiei; • stabilirea performanţelor minimale individuale pentru fiecare activitate; în funcţie de aceasta se fac ulterior integrări; • determinarea tehnologiilor cele mai potrivite calităţilor umane şi a modului de operare cel mai performant. II. Proiectarea sistemului resurselor umane • stabilirea de sarcini specifice; • dimensionarea finală a necesarului de personal având în vedere doi vectori: - vectorul calitativ: urmăreşte specializarea optimă a personalului; - vectorul cantitativ: numărul optim de personal pentru îndeplinirea tuturor sarcinilor. • constituirea grupurilor de activităţi; aceste grupuri trebuie constituite pe baza afinităţilor de ordin psiho-social existente între viitorii membri. Metoda folosită tradiţional în această privinţă, metodă neeficientă, grupa membrii grupurilor de activităţi în ordine alfabetică. • determinarea costurilor pentru susţinerea activităţii, investiţiilor, drepturilor resurselor umane; • proiectarea comunicaţiilor interumane; • proiectarea sistemului informaţional în baza căruia psihologul controlează grupul; • proiectarea normelor de echitate moral-valorice. În genere, personalul se întruneşte doar pentru sarcini şi sancţiuni, mai rar pentru aceste norme. III. Constituirea propriu-zisă a sistemului de resurse umane • recrutarea, orientarea preliminară, selecţia, orientarea finală, instruirea şi integrarea personalului în organizaţie conform concepţiei proiectate de psiholog. IV. Funcţionarea optimă a sistemului de resurse umane • Repartizarea personalului conform potenţialului psiho-social avut. Este necesar să se investigheze potenţialul psiho-social, o investigaţie de durată, nu episodică (minimum 3 luni). În funcţie de prognosticul psihologic se realizează reorientarea profesională. • Realizarea adaptării personalului la obiectivele organizaţiei. Există uneori un conflict între obiectivele personale şi cele ale organizaţiei. • Realizarea omogenizării grupurilor sub aspect atitudinal şi comportamental. Este important ca grupurile existente să fie în stare de armonie intergrupală şi intragrupală. Comunicarea şi motivaţia au un rol important în realizarea omogenizării. • Stabilizarea personalului pe tipuri de activităţi conforme cu pregătirea profesională şi structura psihosocială a fiecăruia. Stabilizarea nu este permanentă, ci relativă, întrevăzându-se în permanenţă posibilitatea ajungerii într-un post mai bun. • Evaluarea permanentă a personalului este foarte importantă pentru a putea eficientiza activitatea organizaţiei, a dinamiza activitatea, iar în ce-l priveşte pe individ, pentru a promova acţiunile lui de dezvoltare. O evaluare permanentă nu poate să vină doar de la un singur psiholog. • Motivarea permanentă a personalului prin strategii de motivare colective şi individuale. Utilizarea elementului surpriză. • Proiectarea şi securitatea activităţilor; • Realizarea de relaţii cu familia, comunitatea, sindicatele. V. Întreţinerea sistemului de resurse umane Are ca obiectiv circulaţia şi fluctuaţia personalului. • Asigurarea cu personal performant şi din punct de vedere psihosocial; • Asigurarea unui climat profesional optim în organizaţie; • Aplicarea unei politici eficiente a conflictelor; • Realizarea echităţii şi evitarea discriminărilor. VI. Dezvoltarea sistemului de resurse umane • acomodarea personalului cu cerinţele mediului social, economic, politic, tehnologic, ecologic; • elaborarea de programe de formare şi perfecţionare; • evaluarea eficienţei. Entităţile structurale ale resurselor umane sunt: 1. organizaţia; 2. grupul; 3. indivizii. 1. 1. ORGANIZAŢIA Apare la intersecţia dintre strategiile de acţiune colectivă şi abilităţile individuale. În genere, organizaţiile au existat de la început, dar în sens ştiinţific, acestea au apărut odată cu constituirea breslelor profesionale. Industrialismul a consacrat organizaţia ca structură fundamentală de acţiune şi interacţiune în orice domeniu. Max Weber afirmă că, din punct de vedere tehnic, statul modern este, în mod absolut, dependent de structura birocratică a organizaţiei. O dată cu apariţia economiei monetare în secolul XX se generalizează şi birocraţia organizării ca formă de relaţionare a acţiunilor colective. Azi trăim într-o societate a organizaţiilor. Organizaţiile reprezintă una din componentele structurale şi funcţionale esenţiale ale sistemelor sociale, prin care se asigură racordarea intereselor sociale cu cele ale diferitelor tipuri de grupuri şi persoane. La nivelul organizaţiilor se fixează obiectivele concrete prin care se asigură funcţionarea sistemului social global, dar care corespund şi intereselor membrilor care le compun. Conceptul de organizaţie poate fi abordat şi definit în mai multe perspective cu sensuri complementare, acestea fiind totodată şi direcţiile principale de abordare a oricărui sistem social: • dimensiunea logic-principală, care relevă regulile de raţionalitate care fundamentează activităţile sistematice ale colectivităţilor umane; • dimensiunea funcţional-procesuală, care reflectă dinamica desfăşurării în timp a sistemului de ineracţiuni prin intermediul cărora organizaţiile se formează, se dezvoltă şi se manifestă activ în viaţa socială; • dimensiunea structural-obiectuală, care exprimă sistemul concret şi stabil de interacţiuni dintre elementele ansamblului (persoane, grupuri). Caracteristicile organizaţiei (necesare pentru ca organizaţia să existe): ► Organizaţia este specializată, are o misiune căreia îi sunt asociate anumite obiective, scopuri. Eficacitatea şi eficienţa serviciilor unei organizaţii sunt cu atât mai mari cu cât acestea se concentrează mai clar şi cu distincţie pe realizarea unei anumite misiuni. ► Organizaţia converteşte tehnici şi tehnologii în servicii necesare societăţii. Oferă posibilităţi de continuare a producerii şi cunoaşterii de tehnici specializate, perpetuându-şi astfel propria activitate. Ea nu poate exista dacă este statică. În funcţie de necesităţi se specializează şi respecializează. ► Organizaţia se fundamentează pe grupuri de oameni între care se derulează interacţiuni orientate de obiective comune. Organizaţia este o structură de interacţiuni reglementate de reguli formale şi informale şi generatoare de acţiuni colective centrate pe scopurile organizaţiei. În lipsa acestor reguli, organizaţia se dezintegrează. Aceste reguli necesită o construcţie permanentă, conformă cu obiectivele urmărite de organizaţie, dar în acelaşi timp şi cu obiectivele individuale ale membrilor organizaţiei. Organizaţiile din societăţile democratice nu impun reguli statice, ci construite de comun acord cu toţi membrii organizaţiei. ► Conducerea organizaţiei trebuie să fie caracterizată de raţionalitate. În lipsa acestei caracteristici organizaţia poate ajunge la scopuri aberante. Caracteristicile mai sus menţionate coexistă, deteriorarea uneia ducând la deteriorarea celorlalte. Deteriorarea poate duce la dezintegrarea organizaţiei sau la pierderea scopurilor ei. Aceste caracteristici dau identitate unei organizaţii. Caracterizarea organizaţiilor Organizaţiile sunt sisteme psihosociale care au anumite trăsături şi caracteristici comune, indiferent de natura lor: a. sunt ansambluri umane constituite, în care se desfăşoară interacţiuni sistematice şi ordonate, pe baza unui model interacţional explicit (organigrama); b. au obiective explicit formulate, la care aderă toţi membrii organizaţiei; c. dezvoltă o structură internă care reflectă poziţiile, ierarhiile şi relaţiile funcţionale dintre acestea; d. prezintă o diferenţiere internă a poziţiilor, funcţiilor, atribuţiilor, rolurilor şi activităţilor prin care se manifestă atât pe orizontală, în raporturile de coordonare a părţilor, cât şi pe verticală, în raporturile de subordonare; e. manifestă o dinamică structurală şi funcţională, în strânsă legătură cu gradul de realizare a obiectivelor constitutive; f. posedă anumite grade de libertate în raport cu stările pe care le poate adopta atât în plan intern cât şi extern; g. păstrează raporturi dinamice cu mediul extern (instituţii, alte organizaţii, grupuri, persoane), pe fondul unei autonomii organizatorice şi funcţionale relative; h. dezvoltă mecanisme de autoreglare. Clasificarea organizaţiilor a. după natura obiectivului urmărit, organizaţiile pot fi: • economice (intreprinderi industriale şi comerciale); • financiare (bănci, fonduri mutuale sau de investiţii); • politice (partide, grupuri ideologice militante); • religioase (Biserica naţională, sectele religioase); • culturale (uniuni artistice, teatre, asociaţii de promovare a valorilor culturale); • educaţionale (sistemul de şcoli, universităţi); • militare (armata, poliţia, gărzi naţionale, grupuri paramilitare); • juridice (judecătorii, tribunale); • umanitare, sportive, civice, administrative. b. în funcţie de gradul de structurare internă şi de modul cum se realizează aceasta, organizaţiile pot fi: • formale: înalt grad de structurare, reglementări stricte provenite de la o instanţă superioară sau elaborate de chiar organizatorii sistemului; • informale: grad redus de structurare; flexibilitatea relaţiilor interne şi externe este mult mai mare, există mai multe grade de libertate în evoluţia sistemului. c. după direcţia de structurare a raporturilor funcţionale dintre membri, organizaţiile sunt: • cu structură orizontală: dezvoltă preponderent raporturi de coordonare reciprocă; • cu structură verticală: structuri ierarhice piramidale, în care fiecare nivel este subordonat funcţional celui superior. d. în funcţie de relaţiile cu mediul social extern, organizaţiile pot fi: • închise: obiectivele, reglementările şi normele de funcţionare sunt elaborate exclusiv în perimetrul organizaţiei respective, selectarea şi adeziunea membrilor este controlată din interior; • deschise: adeziunea membrilor este liberă, depinzând în cea mai mare măsură de propria lor iniţiativă. e. după durata de funcţionare: • temporare: existenţa lor e legată de un anumit proiect, care odată realizat implică automat desfiinţarea organizaţiei; • permanente: nu au un anumit termen de funcţionare. f. după gradul de transparenţă referitor la obiectivele şi normele de funcţionare, organizaţiile pot fi: • transparente; • semitransparente; • oculte. g. în funcţie de temeiurile pentru care oamenii acceptă legitimitatea autorităţii în cadrul diferitelor sisteme sociale (conform lui Weber): • organizaţia orientată pe lider – exercitarea autorităţii se bazează pe calităţile personale ale liderului; • organizaţia patriarhală – autoritatea este acceptată în virtutea tradiţiei şi datinilor unanim acceptate de membrii colectivităţii; • orgnizaţia birocratică – bazată pe un sistem de autoritate raţional-legală în care regulile, normele şi criteriile de funcţionare sunt riguros şi explicit formulate. Funcţiile psihosociale ale organizaţiilor • ordonează şi structurează viaţa socială pe diferitele ei coordonate: civice, politice, juridice, educaţionale, militare, sportive, culturale, religioase; • asigură formularea şi îndeplinirea unor categorii de obiective sociale, în termeni de realism şi eficienţă; • racordează problematica macrosocială la cea microsocială, realizând puntea de legătură dintre imperativele generale ale societăţii şi trebuinţele, aspiraţiile şi particularităţile psihosociale ale grupurilor şi membrilor societăţii; • influenţează sistemul instituţional, în sensul optimizării acestuia pe criteriile oferite de realitatea viaţii sociale şi în funcţie de trebuinţele psihosociale ale membrilor şi grupurilor; • asigură cadrul integrării sociale şi modelării psihosociale a membrilor societăţii, oferind şi impunând un sistem de valori, norme şi modele comportamentale şi acţionale; • dezvoltă mecanisme psihosociale specifice prin care se realizează autoconservarea, menţinerea limitelor şi dezvoltarea adaptativă a organizaţiilor. Factori generali implicaţi în performanţa organizaţiei Performanţa este funcţie de o serie de factori individuali, psihosociali şi socio-organizatorici, dintre care: • Particularităţile psiho-fizice ale membrilor, nivelul lor de pregătire profesională, experienţa de care dispun şi motivaţiile de care sunt animaţi; • Compoziţia şi gradul de structurare a grupului, experienţa acumulată în activităţi comune, calitatea leadership-ului, climatul psihosocial existent în grup, funcţionarea relaţiilor interpersonale dintre membri şi gradul de congruenţă a structurilor psihosociale de grup; • Natura sarcinii, gradul de structurare a acesteia, experienţa socială dobândită în respectivul domeniu de activitate şi mijloacele materiale şi tehnice de care dispune grupul; • Influenţa organizaţiei asupra grupului, relaţiile dintre grupurile aceleaişi organizaţii, modul general de control asupra activităţii şi recompenselor sociale acordate pentru activitatea depusă, climatul social general ş.a. Factori psihosociali implicaţi în performanţa organizaţiei În cadrul organizaţiilor acţionează aceleiaşi categorii de procese psihosociale fundamentale ca şi în cadrul microgrupurilor sociale: • procese motivaţional-atitudinale; • procese de realizare a sarcinii; • procese de comunicare; • procese de influenţă; • procese socio-afective; • procese participativ-axiologice. Procesele motivaţional-atitudinale În cadrul organizaţiilor interferează şi se condiţionează reciproc trei categorii de factori motivaţionali: a. factori specifici structurii motivaţionale individuale, cu valoare infrastructurală – trebuinţele, motivele, interesele şi aspiraţiile care-i sunt specifice unei persoane, formate în ontogeneză, în afara respectivului cadru organizaţional; b. factori motivaţionali de grup, generaţi şi modelaţi prin inermediul proceselor psihosociale de grup şi care se manifestă exclusiv în acest cadru; c. factori motivaţionali generaţi exclusiv ca urmare a apartenenţei la o anumită organizaţie, cu valoare suprastructurală în raport cu primele două categorii, pe care le influenţează selectiv, în funcţie de poziţia ocupată la un moment dat în cadrul sistemului. Fiecare persoană vine în cadrul unei organizaţii cu o structură motivaţională proprie, dar care se adaptează şi se ajustează în contextul interacţiunilor grupale. Are loc o polarizare şi o vectorizare a factorilor motivaţionali individuali pe criterii de convergenţă, complementaritate sau chiar divergenţă, însă pe fondul unei interdependenţe şi stabilităţi relative. Pe măsură ce organizaţia se maturizează, această structură integrează noi elemente care ţin de caracteristicile sistemului şi de poziţia ocupată în raport cu alte organizaţii şi instituţii sociale. Momentul constituirii structurii motivaţionale precede, într-o oarecare măsură închegarea structurilor de autoritare şi a celor afective. Corelativ vectorilor motivaţionali se manifestă şi atitudinile interpersonale, cele faţă de activitate şi organizaţie ca întreg – se poate vorbi de o structură motivaţional-atitudinală care exprimă cu mare fidelitate raporturile intra şi intergrupale, capacitatea sarcinii de a polariza eforturile membrilor, funcţionalitatea sistemului de conducere, coeziunea organizaţională, potenţialitatea de conflict intern. În consecinţă, structura motivaţional-atitudinală va deţine o pondere considerabilă în dinamica grupurilor componente şi a organizaţiei ca întreg. Procesul de realizare a sarcinii Analiza complexă a unor categorii de sarcini foarte diferite (productive, ştiinţifice, de proiectare, educaţionale, militare ş.a.), a evidenţiat faptul că acestea pot fi definite pe trei dimensiuni complementare: a. dimensiunea fizico-substanţială – reflectă natura elementelor materiale şi a transformărilor fizico-mecanice pe care le implică realizarea sarcinii; b. dimensiunea structurală – evidenţiază modul optim de divizare a sarcinii generale în subsarcini care pot fi realizate independent în cadrul diferitelor departamente ale organizaţiei; c. dimensiunea funcţională – relevă configuraţia necesară a relaţiilor funcţionale dintre membrii grupurilor şi dintre departamente, care asigură realizarea optimă a sarcinilor particulare şi generale. Structura funcţională a sarcinii are o importanţă majoră atât în ceea ce priveşte analiza psihologică a activităţilor, cât şi în ceea ce priveşte funcţionarea organizaţiei. Realizarea sarcinii generale a unei organizaţii presupune divizarea acesteia pe subsarcini distribuite spre rezolvare diferitelor departamente; în funcţie de natura sarcinii generale şi a tehnologiilor folosite, între sarcinile particulare distribuite spre realizare diferitelor compartimente vor exista anumite relaţii funcţionale: de timp aditiv, complementar, convergent, conjunctiv, disjunctiv sau compensator. Procesele de comunicare Desfăşurarea tuturor activităţilor din cadrul unei organizaţii este condiţionată, în mod esenţial, de calitatea proceselor comunicaţionale care au loc la nivel interdepartamental, intergrupal şi interpersonal. Cele mai multe disfuncţionalităţi apărute în organizaţie se datorează în mare măsură unor reţele şi procese comunicaţionale nesatisfăcătoare în ceea ce priveşte conţinutul, modul de desfăşurare şi modalităţile de utilizare a informaţiei vehiculate. Informaţia vehiculată poate fi de mai multe tipuri: tehnologică, organizatorică, de evaluare şi control, de coordonare socială şi de consum psihologic. Pentru fiecare tip de informaţie există sau se formează spontan, în mod informal, anumite reţele de circulaţie a informaţiei respective, reţele ce sunt caracterizate printr-o serie de parametri: forma de strucurare, gradul de centralitate, capacitatea informaţională, viteza de transmitere şi capacitaea de corecţie a erorilor de mesaj. Procesele de influenţă Orice formă de organizare presupune, întotdeauna şi în mod necesar, un sistem de autoritate care constă din ansamblul factorilor psihosociali prin care se orientează, controlează şi influenţează comportamentele, atitudinile, motivaţiile şi sentimentele membrilor unei organizaţii. Acest sistem poate fi: • formal sau informal; • concentrat sau difuz; • personalizat sau impersonal; • de ordin material sau ideologic; • real sau invocat; • cu acţiune permanentă sau temporară; • cu autoritate exercitată direct sau prin mandat. Autoritatea unei organizaţii şi capacitatea acesteia de a exercita o influenţă cât mai mare asupra comportamentelor intra- şi extraorganizaţionale depind de următorii factori: • importanţa socială a obiectivelor explicite şi implicite ale organizaţiei; • semnificaţia care se acordă, în plan social, psihosocial şi individual acestor obiective; • convergenţa dintre obiectivele organizaţiei şi cele care corespund vectorilor motivaţionali individuali şi de grup: interese materiale şi spirituale; trebuinţe legate de protecţie şi integrare socială; • capacitatea organizaţiei de a crea un cadru favorabil structurării unor microgrupuri care să susţină în plan informal valorile, normele şi activităţile specifice; • performanţele reale obţinute de organizaţie în îndeplinirea obiectivelor sale; • raporturile organizaţiei cu alte diferite instituţii ale sistemului social. Procesele socioafective Personalul unei organizaţii se structurează funcţional ca un grup secundar, format din mai multe grupuri primare, aflate în anumite raporturi de conexitate; în consecinţă, raporturile socioafective dintre membri se dezvoltă în forme mai complexe: • se decelează o structură socioafectivă la nivelul celor mai mici unităţi funcţionale (ateliere, birouri, laboratoare) în care membrii interacţionează direct şi constant la realizarea unei sarcini comune; • se determină configuraţia sociometrică la nivelul grupului secundar structurat la nivelul unor compartimente de rang superior: secţii, sectoare; grupul secundar rezultă în urma conexării funcţionale a mai multor grupuri primare; calităţile profesionale şi psihosociale ale zonelor de conexare dintre mai multe grupuri primare vor condiţiona în mod esenţial performanţele în cadrul departamentului respectiv. Procesele participativ-axiologice Dinamica integrării şi participării la viaţa de grup implică cinci niveluri calitativ distincte, însă interdependente funcţional: a. nivelul comportamental – presupune constituirea spontană şi progresivă a unui sistem de interacţiuni, în care fiecare membru participant desfăşoară un rol strict comportamental-acţional, derivat din natura sarcinii asumate sau care este impusă grupului spre rezolvare; b. nivelul emoţional – implică apariţia şi manifestarea unor emoţii şi sentimente de grup, pe fondul interacţiunilor comportamentale; stările afective se structurează atât în raport cu ceilalţi membri, cât şi în ce priveşte obiectivele activităţii, condiţiile desfăşurării acesteia, rezultatele obţinute sau evenimentele care pot apărea în acest context; c. nivelul normativ – cuprinde un ansablu organizat de reprezentări, idei şi reguli, larg împărtăşite de către membri, despre tot ceea ce constituie aspecte ale vieţii de grup şi organizaţie; d. nivelul teleologic – presupune apariţia şi adoptarea unui set de reprezentări şi idei despre ceea ce constituie obiectivele şi scopurile fundamentale ale grupurilor şi organizaţiei de apartenenţă, precum şi despre modul cum aceste obiective trebuie îndeplinite pentru a justifica existenţa, afirmarea şi recunoaşteerea publică a respectivelor structuri sociale; e. nivelul axiologic – set de interpretări despre ceea ce este grupul sau organizaţia, despre ceea ce ar fi dorit să devină şi despre ceea ce ar trebui făcut pentru a se atinge acest ideal valoric. Structura internă a organizaţiilor O abordare a structurii organizaţiilor este de obicei realizată dintr-o perspectivă sociologică, care pune accent pe trăsăturile formale şi nu pe cele individuale (comportamente, atitudini, satisfacţie, motivaţie). În sens larg, existenţa oricărei structuri, presupune existenţa unui număr de elemente între care se stabilesc relaţii relativ stabile. Structura organizaţiilor este definită, în general, prin variabile care descriu specificul organizaţiei ca întreg sau relaţiile dintre diferitele sale subunităţi: • mărimea organizaţiei; • numărul nivelurilor ierarhice (diferenţierea pe verticală); • gradul în care se realizează coordonarea între departamente; • numărul unităţilor funcţionale (diferenţierea pe orizontală); • ierarhia de autoritate şi responsabilitate. Conform principiilor managementului clasic dezvoltate de Taylor şi Fayol, există posibilitatea găsirii unei structuri de organizare optime, adecvate oricărei situaţii. Aceste principii au fost depăşite de cercetările anterioare anilor 50, care au accentuat faptul că structura este puternic influenţată de interacţiunea organizaţiei cu mediul, evidenţiind caracterul de sistem deschis al organizaţiei. Componentele majore ale structurii organizaţionale pot fi clasificate în cinci mari variabile: 1. complexitatea; 2. formalizarea; 3. intensitatea administrativă; 4. centralizarea; 5. mărimea. 1. Complexitatea – se referă la gradul de specializare, diferenţiere sau diviziune a muncii. Sunt incluse: numărul de nivelul ierarhice (diferenţiate pe verticală), numărul de departamente (diferenţiate pe orizontală) şi numărul de activităţi (diviziunea muncii sau specializarea). Complexitatea reflectă gradul de diferenţiere dintre subunităţile organizaţiei. Specializarea se realizează în funcţie de trei factori: • tipul de activitate (diferenţiere funcţională); • tipul de produse sau servicii (diferenţierea bazată pe produs); • localizarea geografică (diferenţiere geografică). 2. Formalizarea – se referă la gradul în care organizaţia respectă normele de comportament ale membrilor săi, printr-un sistem de reguli şi reglementări formale. Formalizarea are în vedere şi gradul de constrângere al regulii, măsura în care organizaţia va tolera abaterile comportamentale de la reguli. 3. Intensistatea administrativă – este determinată de raportul dintre cantitatea forţei de muncă administrative (de execuţie) şi a celei de conducere (control) pe care o angajează organizaţia în scopul realizării funcţiilor de coordonare şi control. 4. Centralizarea – se referă la locul geometric de luare a deciziei. Când decizia este luată de cei de la vârful ierarhiei organizaţiei, este centralizată. Când autoritatea deciziei este delegată spre nivelurile inferioare, organizaţia este descentralizată. Problema distribuţiei autorităţii deciziei într-o organizaţie este dependentă de condiţiile concrete în care funcţionează organizaţia, tipul mediului în care activează, precum şi mărimea sa şi de tipul deciziilor. Organizaţiile mari, dispersate geografic şi care funcţionează în medii dinamice şi competitive vor avea tendinţa de a adopta un grad mai mare de descentralizare. Descentralizarea depinde de: • competenţa persoanei căreia îi este delegată autoritatea de a lua decizii, încrederea superiorului în competenţa subordonatului; • disponibilitatea informaţiilor relevante necesare luării deciziilor; • considerarea graduliui de impact al deciziei – se referă la urmările posibile ale deciziei, dacă ele afectează mai mult de o unitate/departament din organizaţie, autoritatea deciziei respective trebuie să revină conducătorului care avea responsabilitatea unităţilor afectate de decizie. 5. Mărimea organizaţiei – se referă la numărul membrilor organizaţiei şi reprezintă o variaţie importantă a structurii organizaţionale. Creşterea mărimii organizaţiei poate produce mutaţii în forma structurii, efectele sale fiind cunoscute sub numele de „dilema organizaţională”. Creşterea mărimii organizaţionale determină atât o diferenţiere în mai multe niveluri ierarhice, cât şi a numărului de departamente (diferenţiere pe orizontală). Numărul mare de departamente dintr-o organizaţie, pune problema comunicării şi coordonării acestora, iar specializarea accentuată determină creşterea autonomiei departamentelor şi a competenţei necesare luării deciziei. Se ajunge la situaţia în care pentru a se realiza coordonarea se multiplică personalul de control, a.î. eforturile suplimentare de control şi coordonare depăşesc beneficiile diferenţierii şi specializării şi organizaţia încetează să se mai dezvolte. 6. Extinderea – se referă la gradul de acoperire spaţială a unui terioriu în care o organizaţie este îndrituită să îşi desfăşoare activitatea; se au în vedere: sectoarele urbane, localităţi rurale şi urbane, judeţe etc. Extinderea este relevantă pentru organizaţiile politice, civice sau administrative. 7. Activismul – se referă la proporţia şi intensitatea activităţilor specifice desfăşurate de personalul unei organizaţii în cadrul acesteia, corelativ cu gradul de implicaţie al organizaţiei în viaţa socială. Cunoaşterea acestui indicator este importantă pentru deciziile privind organizarea şi desfăşurarea diferitelor categorii de activităţi din cadrul unei organizaţii. 8. Deschiderea – este un indicator calitativ al tipului de relaţii existente între organizaţie şi mediul social extern. Gradul de deschidere al unor organizaţii poate varia în limite largi, în funcţie de natura lor şi de legile care le reglementează funcţionarea. De regulă, se acceptă un grad redus de deschidere pentru insituţiile militare, cele de informaţii sau care desfăşoară cercetări cu caracter strategic. Natura organizaţiilor Practica organizaţională depinde în mod semnificativ de următoarele teme centrale: • natura comportamentului uman; • rolul raţionalităţii şi al motivaţiei în structurarea comportamentului organizaţional; • influenţa pe care mediul organizaţional o exercită în plan psihoindividual şi psihosocial. Teoriile raţionalităţii omnisciente Conform şcolii anglo-saxone, comportamentul uman într-un cadru organizaţional este considerat strict raţional, urmărind consecvent, pe criterii logice, optimizarea câştigurilor materiale. Omul este văzut, în primul rând, ca homo economicul. Premise: • membrii organizaţiilor deţin toate informaţiile necesare şi posedă o capacitate nelimitată de prelucrare a lor; • caută soluţiile optime, selectând în mod logic opţiunile posibile; • au o idee clară asupra preferinţelor lor. Limite: • informaţia unui decident este, cel mai adesea, incompletă şi prelucrată fragmentar, din lipsă de timp, carenţe de gândire sau de imaginaţie etc. • optimizarea soluţiilor nu este posibilă datorită complexităţii situaţiilor concrete şi multitudinii analizelor pe care le presupune acest fapt, coretiv cu limitele operaţionale ale intelectului uman. Teoriile motivaţionale Deplasează accentul asupra relaţiilor umane dintre membri şi asupra motivaţiei complexe a acestora şi consideră că organizaţiile constituie cadrul general şi necesar în care pot şi sunt satisfăcute o serie de trebuinţe psihologice fundamentale, dintre care cele mai multe au un accentuat caracter psiho-relaţional: nevoia de afiliere şi integrare socială, nevoia de recunoaştere, de prestigiu şi de participare la decizii, nevoia de comunicare pozitivă etc. Aceste teorii înlocuiesc conceptul clasic al lui homo economicus cu cel de om complex, în care climatul psihosocial interior resemnifică toate aspectele vieţii şi activităţii din cadrul organizaţiei. Teoriile psihosociologice Din această perspectivă teoretică, organizaţiile trebuie interpretate ca sisteme neunivoce, în care fenomenologia psihosocială subiacentă funcţionării acestora este uneori mai importantă decât valoarea structurantă a obiectivelor formale. Crozier şi Friedberg definesc organizaţiile ca o reţea structurată pe raporturi de putere şi de dependenţă, prin care persoanele sau grupurile negociază schimbul de comportamente de care are nevoie fiecare pentru apărarea intereselor şi pentru a-şi duce la îndeplinire sarcinile şi obiectivele, indiferent cât de vagi sau intuitive ar fi acestea. Teorii sistemice şi sociologice Pun accentul asupra aspectelor sociologice şi macrosistemice ale organizaţiilor; s-a constatat că eficienţa activităţilor din cadrul organizaţiilor este condiţionată în mod semnificativ şi de o serie de alţi factori cu caracter dinamic: • relaţiile internaţionale; • relaţiile organizaţie-mediul natural şi sociocultural; • raporturile dintre natura activităţilor interne şi a obiectivelor urmărite, pe de o parte şi tehnologiile folosite, pe de altă parte; • structura internă a organizaţiilor; • distribuţia fluxurilor informaţionale; • condiţionările economice, politice, juridice şi culturale asupra structurii şi dinamicii organizaţionale. 1.2. GRUPUL. S-a afirmat, în mod eronat, că un grup există atunci când două sau mai multe persoane se definesc ele însele ca membri ai aceluiaşi grup şi când existenţa lor este recunoscută de o terţă persoană. Caracteristici necesare pentru că un conglomerat de persoane să se poată defini ca grup: • Să existe unitate de timp şi loc, asocierea spaţio-temporală „umăr la umăr“ – distanţa interindividuală minimală. • Să existe raţiunea de a fi şi de a rămâne împreună (criteriul istoric temporal). Aceasta nu implică existenţa unor obiective identice la nivel individual, ci doar aderarea la obiectivele grupului. În acest sens nu se presupune doar un trecut comun ci, cu necesitate, un prezent şi viitor comun. • Trebuie să existe un destin relativ comun tuturor: participanţii vor împărtăşi într-o măsură variabilă evenimente sau experienţe precum şi efectele acestora. • Posibilitatea perceperii şi a reprezentării fiecărui membru de către ceilalţi. Astfel, pentru a forma un grup nu este suficientă prezenţa faţă în faţă a membrilor, ci se impune ca fiecare membru să-şi formeze în timp o reprezentare cinetică despre toţi ceilalţi membri ai grupului. • Grupalitatea să fie percepută de toţi membrii componenţi ai grupului; aceştia trebuie să-şi formeze o intimitate a grupului, iar grupalitatea trebuie să fie recunoscută şi de alte grupuri. • Posibilitatea de instaurare a unui proces interactiv efectiv între toţi membrii grupului. Este necesar să se realizeze două condiţii: 1. comunicarea (verbală şi nonverbală) să includă toţi membrii; 2. membrii să se influenţeze reciproc. Se exclude astfel piedica cea mai mare în constituirea unui grup: anonimatul şi, o dată cu acesta, şi depersonalizarea acţiunii, favorizîndu-se astfel legătura afectivă. Psihologul de resurse umane acţionează asupra (1) organizaţiei, (2) mediului de lucru şi asupra (3) individului. Organizaţiile sunt organisme artificiale constituite în timp relativ scurt; de aceea, acţiunea asupra lor este cea mai dificilă. În timp, în organizaţii apar grupurile: structuri naturale bazate pe activitatea interpersonală, care dau individului posibilitatea să se desfăşoare în mod direct. Psihologul de resurse umane poate mult mai uşor să lucreze cu grupurile dintr-o organizaţie, fiind naturale şi permiţând lipsa formalismului. Weber este cel care a definit birocraţia (vezi mai sus). După Weber, organizaţia birocratică trebuie să se bazeze pe două principii: raţionalitatea şi legalitatea. Birocraţia impune şi unele sacrificii sociale, cum ar fi depersonalizarea. Un alt factor de risc al unei organizaţii este cumulul de funcţii. Persoanele cu cumul de funcţii devin bariere în evoluţia organizaţiei. În prezent se caută o nouă formă de organizare, care să o înlocuiască pe cea birocratică. Atribuţii ale psihologului de resurse umane în organizaţii: • Să diagnosticheze permanent echilibrul relaţional dintre membrii organizaţiei, sesizând posibilele semnale ale unui conflict de muncă. • Să identifice potenţialităţile psihice şi sociale ale unor indivizi care nu sunt utilizate la adevărata lor capacitate. • Să creeze un instrumentar de selecţie şi integrare profesională cât mai performant pentru respectiva organizaţie. • Să creeze strategii de previziune asupra necesarului uman de care are nevoie organizaţia într-un viitor apropiat, dar şi în cel îndepărtat. Practica psihologică din organizaţii a demonstrat că acţiunile îndreptate spre grup dau rezultate mult mai bune. S-a constatat că strategiile de motivare la nivelul organizaţiei (cum ar fi, de pildă, creşterea salariului) nu sunt la fel de eficiente ca acelea la nivelul grupului. Prin grup, psihologul de resurse umane reuşeşte să-şi adune informaţiile necesare activităţii sale, dar şi să acţioneze asupra dinamicii sale individuale. Metode si tehnici de cunoaştere a grupului de muncă Autobiografia grupurilor Această metidă este utlizată pentru a cunoaşte momentele mai importante din viaţa grupului, precum şi modul în care acestea au influenţat comportamentul fiecărui membru al grupului. În aplicarea acestei metode este important să urmărim obţinerea unor informaţii de tipul: • compoziţia grupului, importantă pentru gradul de omogenitate al acestuia; • menţionarea momentelor importante din viaţa grupului; • caracteristicile interacţiunii şi comunicării dintre membrii grupului; • scopurile lucrative ale membrilor grupului, conţinutul şi complexitatea lor; • particularităţile normelor grupului, modul în care acestea sunt acceptate şi apreciate; • fenomenele de grup (coeziunea şi consensul); • conducerea grupului şi stilul acesteia, lideri formali şi informali; • sistemul de statute şi roluri şi relaţiile intrgrupale; • personalitatea grupului. Observarea sistematică a grupului Această metodă constă în aplicarea metodei observării în grupurile de muncă, şi se realizează în anumite condiţii: • observatorul trebuie să fie „mascat” sau „uitat” în grup, astfel încât să poată observa toţi membri grupului, expresiile şi gesturile acestora; • cunoaşterea fiecărui membru al grupului, pentru a-l putea identifica în timpul observării; • abilitatea observatorului în utilizarea unor instrumente ajutătoare. Conform teoriei lui Bales, profilul comunicaţional-participativ al grupului, identificarea locului şi rolului fiecărui membru, se pot stabili pe baza a douăsprezece categorii de manifestări interacţionale în cadrul activităţii de rezolvare a sarcinii, redate în continuare: Aria socio-afectivă 1 pozitivă 2 3 4 5 Aria sarcinilor 6 socio-operatorii 7 8 9 Aria socio-afectivă 10 negativă 11 12 Se arată solidar Se arată destins Aprobare pasivă Emite sugestii Exprimă opinii Oferă informaţie Cere informaţie Solicită păreri Cere sugestii Dezaprobare pasivă Manifestă tensiune Manifestă ostilitate a b c d e f Se observă existenţa unor perechi de categorii interacţionale care corespund principalelor tipuri de probleme ivite în timpul rezolvării sarcinii: (a) – probleme referitoare la informaţii; (b) – probleme de evaluare; (c) – probleme de control; (d) – probleme legate de decizie; (e) – probleme legate de stările de tensiune; (f) – probleme referitoare la integrare Tehnicile sociometrice Acestea se utilizează pentru cunoaşterea structurilor preferenţiale ale grupului de muncă existent, cât şi pentru constituirea de noi colective de muncă, cu persoane care lucrează în aceeaşi întreprindere şi se cunosc. Tot această tehnică se utilizează pentru cunoaşterea preferinţelor membrilor grupului, pentru şeful formal şi pentru identificarea liderului informal. Problematica relaţiilor socioafective este strâns legată de numele lui J.L. Moreno, fondatorul sociometriei, care a dezvoltat cercetări sistematice în domeniul studiului relaţiilor afective în cadrul grupurilor mici. Conform teoriei lui Moreno, universul social are trei dimensiuni, aflate în strânsă legătură: • societatea externă – reprezintă aspectul macroscopic al vieţii sociale, formată din totalitatea grupurilor umane, reale şi vizibile (familie, grupurile din ateliere, şcoală, armată şi alte instituţii); • matricea sociometrică – constituie aspectul microscopic al vieţii sociale, rezultat al interacţiunilor afective dintre membri grupului, interacţiuni evidenţiate prin tehnica analizei sociometrice elaborate de Moreno. Ea este considerată factorul major al dezvoltării sociale, la acest nivel manifestându-se predispoziţia nativă şi esenţială a fiinţei umane, aceea de a dezvolta relaţii afective cu cei din jur. Unitatea de bază a matricei sociometrice este teleelementul, legătura preferenţială (simpatetică) dintre oameni, dintre ei şi rolurile lor şi dintre ei şi anumite obiecte. Condiţia manifestării teleelementului este întâlnirea, contactul psihologic complex şi contradictoriu dintre două persoane; în acest context preferinţa afectivă se manifestă spontan şi creator, căpătând forma alegerilor, respingerilor şi indiferenţelor. • Realitatea socială – este o formă de compromis între societatea externă şi matricea sociometrică. Tehnica sociometrică permite analiza cuantificată a două dintre dimensiunile principale ale structurilor de grup: a. dimensiunea socioafectivă care reflectă modul de distribuire a potenţialului afectiv între membri grupului sub formă de alegeri, respingeri şi interferenţe sociometrice; b. dimensiunea expresiv-cognitivă, care are două componente: • transparenţa – exprimă „vizibilitatea” preferinţelor interpersonale pentru terţe persoane; • transpătrunderea – capacitaea membrilor de a percepe corect natura preferinţelor interpersonale reale din cadrul grupului din care fac parte. Factorii care influenţează alegerile sociometrice Ţinând cont de natura tehnicii sociometrice, considerăm ca fiind importantă prezentarea celor mai importanţi factori care condiţionează formarea şi structurarea relaţiilor preferenţiale în cadrul grupurilor: • inteligenţa socială; • capacitatea de comunicare interpersonală; • farmecul personal; • prestigiul intra- şi extra-grupal; • altruismul şi disponibilitatea de întrajutorare; • competenţa şi implicarea în rezolvarea problemelor cu care se confruntă grupul; • statutul recunoscut în plan formal şi informal. În continuare vom prezenta modul în care se procedează pentru obţinerea datelor sociometrice. În primul rând este necesară stabilirea exactă a obiectivelor sau problemelor a căror rezolvare presupune o analiză a structurilor sociometrice. Acestea pot viza dificultăţi reale cu care se confruntă grupul, dorinţa de optimizare a unei situaţii prezente, nevoia de optimizare a climatului psihosocial şi performanţelor de grup, stimularea creativităţii, eliminarea sau reducerea conflictelor intra- sau extra-grupale, raporturile tensionale dintre subgrupuri, pregătirea grupului pentru confruntarea cu anumite situaţii deosebite. Pe această bază se elaborează un chestionar care permite tuturor membrilor grupului precizarea relaţiilor (pozitive sau negative) pe care le întreţin cu ceilalţi. Membrilor grupului li se solicită mai multe categorii de informaţii: a. preferinţele interpersonale (atracţie sau respingere), formulate pe baza unui criteriu bine precizat (desfăşurarea activităţii curente, rezolvarea unor probleme deosebite, petrecerea timpului liber, etc.). De obicei se solicită formularea preferinţelor pentru circa o treime din membrii grupului, cealaltă treime intrând în zona indiferenţei sociometrice. b. Presupunerile individuale asupra modului cum au fost formulate alegerile şi respingerile sociometrice în cadrul respectivului grup. Cel mai simplu chestionar sociometric are două întrebări: „Cu cine aţi prefera să lucraţi pentru a efectua activitatea X?” şi „Cu cine nu doriţi să lucraţi pentru a efectua activitatea X?” Pentru ca răspunsurile obţinute să fie valide este necesar să se respecte următoarele condiţii: • grupul trebuie să aibă un trecut comun pentru ca relaţiile socio-afective să funcţioneze; • persoanele care sunt chestionate trebuie să accepte să completeze chestionarul, nu să li se impună; • trebuie garantată şi respectată confidenţialitatea răspunsurilor. Pe baza răspunsurilor se calculează o serie de indici sociometrici: 1. afectivi pozitivi: • popularitate – numărul de alegeri primite; • expansivitatea pozitivă – numărul de alegeri făcute; • inserţia pozitivă – numărul de alegeri reciproce. 2. afectivi negativi: • excluderea – numărul de respingeri primite; • expansivitatea negativă – numărul de respingeri făcute; • inserţia negativă – numărul de respingeri reciproce. În interpretarea indicilor trebuie respectate următoarele reguli: • interpretarea indicilor nu se face izolat, ci corelativ; • rezultatele surprind situaţia dată sau precizată prin întrebări şi nu se pot generaliza pentru alte situaţii; • rezultatele sunt valide pentru momentul de timp în care s-a aplicat chestionarul; • rezultatele reflectă doar relaţiile afective din grup, fără să indice personalitatea celor implicaţi. Dacă indicii sociometrici oferă informaţii despre persoanele care fac parte din grup, sociogramele permit descrierea structurii afective a grupului. Sociogramele sunt de două tipuri: • individuale – reprezentarea grafică a relaţiilor reale şi imaginare care unesc un individ cu alţi membri ai grupului şi corespund atomului social; • colective – reprezentări grafice ale tuturor relaţiilor socio-afective care există în grup. Pregătirea psihologică pentru aplicarea chestionarului sociometric Deşi chestionarul sociometric este simplu şi uşor de elaborat, în aplicarea sa apar o serie de probleme metodologice şi deontologice care pot fi depăşite numai prin buna pregătire a membrilor grupului pentru acceptarea şi implicarea în desfăşurarea probei. Printre aspectele cărora trebuie să li se acorde o atenţie deosebită se numără: • inducerea încrederii faţă de experimentator; • cointeresarea membrilor; • asigurarea confidenţialităţii rezultatelor; • eliminarea oricăror suspiciuni privind scopul urmărit prin aplicarea chestionarului. Pe baza răspunsurilor obţinute în urma aplicării chestionatului sociometric se mai poate calcula şi indicele de coeziune. Coeziunea este definită ca totalitatea forţelor care au ca efect menţinerea laolaltă a membrilor unui grup, opunându-se forţelor dezintegratorare. Coeziunea exprimă atracţia globală pe care grupul o exercită asupra membrilor săi prin intermediul funcţiei de control, a presiunii spre uniformitate şi integrării afective a membrilor, ceea ce are ca rezultat formarea sentimentului de „noi”, care prevalează asupra tendinţelor de autonomie individuală. În funcţie de zona de provenienţă, factorii coeziunii sunt: • factori extrinseci – factori anteriori formării grupului şi care ţin de cadrele formale de ordin organizaţional sau sociocultural, care impun anumite valori, norme şi modele care devin referenţiale-funcţionale pentru membrii unui anumit tip de grup, imediat după formarea sa. Aceşti factori dau naştere unui anumit tip de grup, imediat după formarea sa. Aceşti factori dau naştere unei presiuni externe care impune respectarea unor reguli a căror încărcare se presupune că va fi sancţionată de opinia publică şi structura organizaţională căreia îi aparţine grupul (factori externi) şi de ceilalţi membri (factori interni). • Factori intrinseci – sunt proprii grupului ca atare, rezultând în contextul interacţiunii dintre membri. Aceşti factori pot fi împărţiţi în două categorii: o Socioafectivi – rezultatul atracţiilor şi respingerilor sociometrice dintre membri grupului, dar şi al sentimentelor de identificare cu grupul. o Socio-operatori – se referă la forţele coezive rezultate în urma organizării interne a grupului ca sistem, precum şi a desfăşurării coordonate a activităţii de realizare a sarcinii şi de dezvoltare şi urmărire a ţelurilor sale. Pentru determinarea indicatorilor de coeziune grupală se pot folosi mai multe metode. Pornind de la concepţia sociometrică, cea mai simplă metodă este calcularea diferenţelor dintre relaţiile pozitive (de atracţie) şi cele negative (de respingere) care se manifestă între membrii grupului, preferinţe evidenţiate în urma aplicării unui chestionar sociometric. Indicele de coeziune: [(n+) – (n-)] Unde: Ic = ----------------- N (n+) – numărul de alegeri (n-) – numărul de respingeri sociometrice N – numărul de membri al grupului Printr-o metodă mai elaborată (D. Cristea) se obţine un indicator de coeziune mai relevant, făcând diferenţieri între alegerile şi respingerile bilaterale şi cele unilaterale: Indicele de coeziune: Unde: [(2n*+) + (n+) – (2n*-) – (n-)] Ic = ----------------------------------- N n* - relaţiile bilaterale de atracţie (+) sau respingere (-) n – relaţiile unilaterale de atracţie (+), respectiv respingere (-) N – numărul de membri ai grupului Utilitatea chestionarului pentru determinarea personalităţii interpersonale a membrilor grupului de muncă Personalitatea interpersonală este imaginea pe care grupul şi-o face despre fiecare membru al grupului, ca rezultat al manifestării acestuia în grup, în condiţiile concrete existente la nivelul colectivului. Cercetarea personalităţii interpersonale se poate face numai pe grupurile care au o „istorie”. Profilul psihosocial al grupului de muncă Constă în reprezetarea grafică a rezultatelor unor măsurători făcute prin utilizarea diverselor probe pe un eşantion de subiecţi, cu ajutorul cărora au fost investigate diferite funcţiuni şi procese psihice manifestate în activitatea de grup. În elaborarea profilului psihosocial al grupului se va ţine cont de următoarele: • Consensul – atitudini asemănătoare la mai mulţi membri din grup; • Conformismul – respectarea normelor de grup; • Autoorganizarea – capacitatea grupului de a se organiza singur; • Coeziunea – unitatea grupului în îndeplinirea sarcinilor sale; • Autonomia – independenţa faţă de alte grupuri; • Controlul exercitat de grup asupra membrilor săi; • Stratificarea – ierarhizarea rolurilor şi a statutelor membrilor grupului; • Permeabilitatea faţă de cooptarea altor membri şi integrarea acestora în grup; • Flexibilitatea – capacitatea grupului de a se manifesta în funcţie de condiţiile concrete; • Omogenitatea – similaritatea psihologică şi socială a membrilor grupului; • Tonul hedonic – plăcerea apartenenţei la grup; • Intimitatea – gradul de apropiere psihologică între membrii grupului; • Forţa – puterea grupului de a face faţă obstacolelor; • Participarea membrilor grupului la acţiunile colective; • Stabilitatea – persistenţa în timp a unităţii grupului. Subiectul legat de individ este tratat detaliat în capitolul următor: „Personalitatea umană – omul ca întreg”. Capitolul 2. PERSONALITATEA UMANĂ – OMUL CA ÎNTREG Personalitatea este unitatea de cunoaştere utilizată de psihologia resurselor umane pentru că aduce cele mai multe informaţii care, prelucrate, duc la cunoaşterea întregului. Personalitatea este cel mai complex fenomen studiat de psihologie. Esenţa personalităţii rezultă din trăsăturile sale particulare şi din articularea lor originală ce se manifestă în comportamentul persoanei, în interacţiunile şi acţiunile sale. Personalitatea este edificiul central al psihismului uman. În cea mai largă accepţiune a sa, conceptul de personalitate denumeşte fiinţa umană considerată în existenţa sa socială şi înzestrarea ei culturală, totodată şi un sistem bio- psiho-social-cultural ce se constituie fundamental în condiţiile existenţei şi activităţii din primele etape ale dezvoltării individuale în societate. Ca structură, personalitatea tridimensională se exprimă astfel: • subiectul pragmatic al acţiunii (homo faber); • subiectul epistemic al cunoaşterii (homo sapiens); • subiectul axiologic, purtător şi generator al valorilor (homo valens). Personalitatea este întotdeauna unică şi originală, deoarece fiecare individ porneşte de la o zestre ereditară unică şi păşeşte în spaţiul existenţei sociale, concrete, încercând o serie de experienţe, intrând în anumite interacţiuni, cu diferite efecte asupra cursului şi construirii edificiului personalităţii. Cu alte cuvinte, se poate spune despre personalitate că exprimă o organizare dinamică a aspectelor cognitive, afective, conative (ale activităţii), fiziologice şi morfologice ale individului. Această organizare dinamică a tuturor trăsăturilor psihofiziologice se manifestă prin conduita omului în societate, personalitatea formându-se numai în cadrul societăţii. Psihologul Maria Mamali pune accentul pe rolul societăţii în formarea personalităţii, menţionând că personalitatea este organizarea dinamică a tuturor trăsăturilor psihologice, fiziologice şi morfologice ale individului şi se manifestă prin conduita omului în societate. Pentru a putea cunoaşte personalitatea unui individ este necesară cunoaşterea trăsăturilor caracteristice şi a modului cum sunt ele organizate, precum şi structura lor. Trăsăturile personalităţii se clasifică în trei mari categorii: tremperament, aptitudini şi caracteri. Temperamentul reprezintă latura dinamico-energetică a personalităţii, aptitudinile latura instrumentală, posibilităţile omului iar caracterul e latura relaţional-valorică sau etico-socială, indicând semnificaţia şi scopul activităţii umane. Trăsăturile de temperament au o bază fiziologică, de aceea sunt cele mai stabile dintre trăsăturile de personalitaate. Aptitudinile şi caracterul se modifică sub acţiunea factorilor de mediu şi educaţie. 2.1.Abordarea constructivistă a personalităţii Alături de punctul de vedere potrivit căruia personalitatea este văzută ca o unitate existând exclusiv în individ ca o emanaţie a trăsăturilor sale, s-a dezvoltat în ultima perioadă de timp un punct de vedere după care personalitatea este o construcţie psiho-socială, esenţa sa putând fi identificată în cadrul procesului interacţiunii care are loc între indivizi. Vedem astfel că, în timp, înţelegerea personalităţii se comută de la „în persoană“ la „între persoane“. Acestea nu sunt două puncte de vedere antagonice, ci complementare. Din această complementaritate rezultă abordarea personalităţii pe care o utilizează psihologia resurselor umane, şi anume abordarea constructivistă asupra personalităţii. Jean Piaget definea personalitatea drept un ansamblu de operaţii, de acte care servesc individului pentru a construi, menţine şi perfecţiona unitatea sa existenţială şi distincţia sa faţă de restul lumii. V. Frank (1970) afirma însă că, departe de a fi condiţionat, omul se construieşte pe sine însuşi, factorii de care vorbeşte psihologia clasică nefiind decât materialul brut de construcţie. Pentru această operă de autoconstrucţie, omul îşi utilizează întreaga voinţă şi întregul discernământ. Cheia concepţiei constructiviste asupra personalităţii este aceea de a considera trăsătura de personalitate drept un concept categorial abstract şi aproape inutilizabil în practică. Trăsăturile de personalitate nu sunt entităţi corespunzătoare lumii reale ci, categorii semantice, etichetări pentru anumite atribute. De exemplu, în loc să descrie comportamente de tipul “gesticulează, nu are răbdare, taie vorba celorlalţi”, psihologul clasic afirmă că respectivul individ este impulsiv, reuşind să transmită celorlalţi sinteza modului de a întreţine relaţii specifică individului în cauză. Perspectiva constructivistă îşi îndreaptă atenţia spre două aspecte importante: analiza comportamentului cotidian şi situaţia concretă. În psihologia resurselor umane exact aceste două aspecte sunt importante. Se constată că la mijlocul anilor ’80, acest punct de vedere constructivist se manifestă în marile centre universitare. Principiul lui, prin care s-a consacrat şi există, are la bază interacţiunea dinamică şi continuă între om şi mediu. Aceasta interacţiune persoană-situaţie-mediu ne dezvăluie particularităţile specifice individului: • cunoştinţele şi concepţiile lui; • emoţiile şi procesele psiho-fiziologice; • modul său de prelucrare a informaţiei. Aceste aspecte nu sunt stimulate episodic, ci ca un întreg pentru că acest cadru contextual la care apelează punctul de vedere constructivist solicită întreaga personalitate, nu doar secţiuni (sistemul cognitiv, afectiv ş.a.m.d.). Constructiviştii nu lucrează cu persoane abstracte, rupte de context, ci doar cu persoane în situaţie. Din această perspectivă, obiectivele generale ale concepţiei constructiviste sunt: • competenţele individului de a construi forme deosebite de comportare în condiţii reale de acţiune; • identificarea şi cunoaşterea aşteptărilor individului faţă de anumite evenimente (aşteptări din perspectiva cognitivă, a imaginarului, a inteligenţei şi aşteptări afective); • cunoaşterea valorii pe care o posedă individul, prin valoare înţelegând trăsăturile moral-etice şi conduitele sociale, plecând de la cutumele pe care le preluăm cu toţii în procesul de enculturaţie; • cunoaşterea consecinţelor pe care orice acţiune le produce asupra unei persoane, sistemul autoreglator al individului. Pentru a-şi putea îndeplini aceste obiective, perspectiva constructivistă îşi construieşte o metodologie (instrumentar) proprie, specifică. Acest instrumentar se bazează pe concepţia de adaptare psihologică. Adaptarea psihologică reprezintă posibilitatea de a conceptualiza persoana după modul în care ea intră în contact cu mediul, operând în sensul transformării acestuia, mergând până la întregul complex de posibilităţi psihice de adaptare şi integrare a omului într-o colectivitate. Pentru a realiza aceste performanţe de adaptare psihologică, insul trebuie să reţină două tipuri de informaţii: • referitoare la cunoaşterea componentelor mediului; • referitoare la modul de transformare a mediului într-unul mai folositor. În plan concret, se poate spune că situaţiile în care insul şi personalitatea lui se manifestă sunt relativ limitate într-o organizaţie. Psihologul finlandez Marthe Takala afirma că demersul psihologic în cunoaştere trebuie să se bazeze pe faptul că situaţia (privită ca acţiune în sine) devine o variabilă de fond care trebuie personalizată cu seturile caracteristice, manifeste ale insului implicat. Acest psiholog creează o cale foarte accesibilă de cunoaştere a personalităţii, îmbinând situaţia cu omul considerat pe seturi psihologice (calităţi şi manifestări psihologice care se evidenţiază într-un mod unitar într-o secvenţă a situaţiei). Pe baza acestor seturi se poate elabora un profil de personalitate. Alcătuirea unui profil de personalitate funcţie de seturi: Setul I analizează componentele percepute, acele date observabile instantaneu despre un om: limbaj, mimică, pantomimică, gesturi, cursivitatea acţiunii, stare emoţionala periferică. Aceste date se notează într-o fişă a profilului, fişă care, ulterior întâlnirilor, se sintetizează în funcţie de un model standardizat sau de necesităţile avute. Setul II analizează datele atribuite, acele date care provin din istoria persoanei respective: biografie, caracterizări, fişe de anamneză, fişe de observaţii pe care subiectul le are din trecutul său. Acesta este singurul set pasiv al profilului. Setul III analizează datele normative: aspecte caracteriale, principiile şi conduitele etico-morale şi formele de interacţiune socială; modul de relaţionare, de acceptare a altora şi a propriei persoane reprezintă cel mai important aspect al setului. Setul IV analizează datele structurale: informaţii legate de palierul cognitiv, reglator, cât şi despre laturile clasice ale personalităţii (temperament, atitudini, aptitudini, inteligenţă). Este setul cu cea mai mare valoare de informaţie. Obţinerea acestor date se face cu mai multe instrumente. Setul V analizează datele demografice: informaţii legate de familie, cultură, pregătire şcolară, profesională, integrare socială. Setul VI analizează datele ecologice: informaţiile legate de modul cum percepe şi se implică individul în funcţionarea mediului natural şi social. Aceasta este abordarea personalităţii din domeniul resurselor umane. Datele obţinute din acest profil pot fi utile atât ca întreg, ca profil în sine, cât şi ca segmente, atunci când se doreşte cunoaşterea doar a anumitor aspecte ale unei persoane. În acest al doilea caz, nu se adună informaţii doar despre setul respectiv, ci se face profilul întreg din care ulterior se extrage setul dorit. Instrumentarul utilizat: Pentru a aduna informaţiile necesare seturilor se apelează la psihodiagnosticul personalităţii. Există mai multe tipuri de psihodiagnostic, clasificate după criteriul domeniului de aplicare: clinic, educaţional, al resurselor umane, complex. • Psihodiagnosticul clinic: stabileşte abaterile pregnante ale parametrilor psihici de la media socială acceptată (de la normalitate). • Psihodiagnosticul educaţional: stabileşte caracteristicile de compoziţie şi structură ale personalităţii la un moment dat şi a dezvoltării psihologice posibile, în vederea instruirii şi pregătirii optime a individului. Este unul din psihodiagnosticele cel mai dificil de realizat şi foloseşte cele mai de fineţe metode din psihologie. • Psihodiagnosticul resurselor umane urmăreşte realizarea raportului dintre caracteristicile şi calităţile insului faţă de cerinţele unei activităţi specifice, a unei profesii. • Psihodiagnosticul complex uneşte conjugat şi intercorelat tipurile simple de psihodiagnostic. Se foloseşte, de exemplu, în situaţiile de analiză complexă a unei persoane: integrarea persoanei într-o activitate cu grad mare de periculozitate, de responsabilitate sau în cazurile când un psihodiagnostic simplu nu poate ajunge la un rezultat acceptabil din punct de vedere ştiinţific. 2.2. Tipologia probelor de cunoaştere a personalităţii: 1. după conţinut: a) de adaptare – se mai numesc probe de autodescriere sau inventare de personalitate; b) de interese – probe tip chestionar care vizează obiective particulare; c) probe scrise – tip chestionar: - practice; - proiective. 2. după obiective: a) unifazice – examinează o singură dimensiune psihologică (exemplu: gradul de introversie al unei persoane); b) multifazice – examinează cât mai multe dimensiuni psihologice ale unei personalităţi. 3. după structură: a) analitice – abordează caracteristici bine delimitate. Se bazează pe analiza factorială (exemplu: adaptarea socială, interesul faţă de activităţile specifice); b) sintetice – abordează structura complexă a personalităţii (nu reflectă organizarea complexă a personalităţii). 4. după formă: a) verbale (exemplu: de asociaţie) – au grad înalt de standardizare, sunt uşoare pentru psiholog, dar nu şi pentru subiect, care nu are libertate de mişcare. Sunt de evitat în analiza personalităţii; b) proiective: au grad scăzut de standardizare, sunt dificile pentru psiholog dar îndrăgite de subiect; c) obiective (practice) – pun subiectul în situaţii concrete pentru a-i evidenţia modul specific de reacţie. Capitolul 3. MOTIVAŢIA Există două activităţi fundamentale care formează un suport al existenţei organizaţiilor: comunicarea şi motivarea. Fără acestea organizaţia s-ar autodistruge. Locul şi rolul motivaţiei în dinamica resurselor umane Prin motivaţie înţelegem suma energiilor interne şi externe care iniţiază şi dirijează comportamentul spre un scop care, o dată atins, conduce spre satisfacerea unei anumite necesităţi. Precizări: • Condiţiile interne care au un rol principal în motivare nu pot fi observate şi nu pot fi izolate când se analizează un comportament. Se poate spune că se analizează rezultatul motivării şi nu motivarea în sine. De exemplu, nu surprindem trebuinţa de securitate, ci nevoia fiecărui om de a fi acceptat. • Rezultatul motivării este întotdeauna acţiunea. Oamenii răspund la nevoile lor interne prin activităţi care vizează atingerea obiectivelor pe care ei le cred generatoare de satisfacţii. De aici vine ideea că în spatele oricărei acţiuni umane există o motivaţie. • Motivaţia este un factor important în determinarea comportamentului, dar nu este singurul. Mai există şi influenţe de natura biologică (instinctuală), de natură socială, culturală, organizaţională. Într-un comportament nu există doar motivaţie, ci şi alte determinări. Pentru a se identifica substratul psihologic al unui comportament, în plan teoretic, se pun întrebări de genul: „Cum poţi să-i determini pe oameni să facă ceea ce doreşti?“ „De ce A munceşte mai mult ca B în aceleaşi condiţii de viaţă şi muncă?“ Astfel de întrebări apar frecvent, iar unii specialişti se orientează direct spre acţiunile motivaţiei ca fiind singurul izvor al tuturor conduitelor umane. Alţi specialişti, mai ales cei contemporani, arată faptul că motivaţia nu este autonomă, ci ea interrelaţionează cu multe alte variabile: personalitatea, experienţa, influenţele grupului, comportamentele parentale sau condiţiile sociale. Acest ultim punct de vedere este cel mai realist. Argument: Exemplu: Un angajat vrea să promoveze şi va încerca să obţină performanţe în domeniu. Alt angajat doreşte şi el să promoveze, dar pentru aceasta încearcă să-şi „perie“ şeful. Un alt angajat doreşte promovarea, dar pentru a reuşi va fi mai reţinut în acţiuni, pentru a nu se discredita. Din acest exemplu, rezulta că o acţiune, un obiectiv se poate duce la îndeplinire prin mai multe modalităţi. Înseamnă că aceeaşi motivaţie merge în interrelaţionare cu alte variabile. Motivaţia nu are o acţiune pură, ci utilizează alte componente pentru a reuşi să-şi ducă la capăt menirea. Ea nu se poate despărţi de afectivitate, nu este o energie inepuizabilă. Valoarea mare de energie vine din afectivitate sau din voinţă, din interese, aptitudini sau atitudini. Nu există motivaţie pură, ci motivaţie şi încă ceva! Fenomenul de antrenare a resurselor umane gravitează în jurul motivaţiei. Acesta este factorul psihologic care determină activarea performanţei şi a eficienţei. Motivarea în resurse umane înseamnă a motiva oamenii în activitatea lor. Nu înseamnă în primul rînd a-i răsplăti băneşte, ci a îmbunătăţi reprezentările mentale/sociale cu privire la muncă, la organizaţia în care ea se desfăşoară şi la produsele obţinute prin respectiva activitate. Serge Moscovici afirma că a motiva înseamnă a reconstrui unele reprezentări sociale legate de un tip de activitate, o profesie, o tradiţie profesională, o firmă, un produs sau denumirea acelui produs. Exemple: mineritul în România anilor ’80 faţă de anul 2000; Coca-Cola la Moscova în anii ’70 faţă de anul 2000. Acţionarea asupra reprezentărilor şi memoriei sociale duce la recompense mai mari decît cele prin bani sau alte servicii. Reprezentările sociale sunt construcţii colective şi nu individuale. Oamenii trăiesc într-o lume în care construiesc un imaginar individual şi unul colectiv, al grupului. Această construcţie ţine cont de enculturaţie, istorie, condiţii reale de viaţă. A restructura condiţia unei reprezentări sociale presupune timp şi strategie. Exemplu: în anii ’70, industria de automobile din America era într-un impas; s-a apelat la investitori japonezi, dar muncitorii americani din fabricile respective nu voiau să lucreze pentru foştii lor duşmani atît de aprigi din al doilea război mondial. Analizându-se fenomenul motivaţiei, s-au descoperit două surse de alimentare: una subiectivă şi una obiectivă. Sursa subiectivă foloseşte ca element motivator efectul recompenselor ne-pecuniare. Se evidenţiază şase nevoi psihologice care îl determină pe om să muncească: 1. Nevoia de a învăţa prin muncă; se manifestă încă din copilăria mică, când copilul cucereşte lumea prin joc. Jocul este o muncă cu un scop bine definit. De exemplu, învăţarea mersului are ca scop câştigarea independenţei. Jocul de tip Lego este, pentru copil, o muncă de construcţie care ulterior îi va folosi în experienţe de viaţă. 2. Nevoia de a lua decizii şi a avea iniţiativă. Această nevoie îşi face apariţia o dată cu prima criză de identitate, în jurul vârstei de 2-4 ani (se mai numeşte şi etapa negativismului), când copilului trebuie să-i fie recunoscută personalitatea. Această nevoie se accentuează o dată cu depăşirea pubertăţii. 3. Nevoia de contact şi recunoaştere socială. Omul este predispus să se integreze în activităţi profesionale pentru a câştiga acest prestigiu (recunoaşterea socială). 4. Nevoia siguranţei viitorului. Această nevoie putem spune că îndeamnă omul să desfăşoare o activitate constantă. Există tendinţa de a face tot posibilul pentru a evita teama de necunoscut. Siguranţa viitorului aduce un echilibru puternic; pierderea ei duce la anxietate şi frustrare. 5. Nevoia de dezvoltare realizată prin implicarea în diferite activităţi. 6. Nevoia de întrajutorare a semenilor; o primă expresie fundamentală este relaţia părinţi – copii. Există oameni care merg la muncă pentru a-şi întrajutora semenii, în special familia. Fără această nevoie evoluţia speciei ar fi afectată. Sursa obiectivă utilizează ca element motivator efectul inegalităţii în recompensarea muncii. S-a constatat că repartiţia inegală a veniturilor are un efect de motivare. Diferenţierea recompenselor băneşti se realizează în funcţie de eficacitate, calificare şi reuşită. Această inegalitate a recompenselor trebuie realizată în spiritul echităţii. Pe lîngă recompensele băneşti, se utilizează şi recompensele tip “confort”. Factorii motivatori S-a constatat că omul poate fi motivat doar dacă i se cunoaşte varietatea necesităţilor personale şi i se acordă posibilitatea satisfacerii lor. În planul resurselor umane, acest lucru trebuie corelat cu îndeplinirea obiectivelor organizaţiei. S-a ajuns la o serie de factori motivatori pe care psihologul îi poate utiliza fără nici o restricţie de ordin economic, financiar sau legislativ: • Aprecierea necondiţionată a reuşitei. Se constată că aprecierea reuşitei favorizează apariţia unui lanţ de satisfaceri viitoare. Această apreciere necondiţionată trebuie să vină de la o persoană importantă din jurul fiecăruia: şefi direcţi, oameni cu statut social recunoscut, dar şi membri ai familiei. • Stabilirea de obiective care să incite concurenţa (loială) în condiţii identice şi cu mijloace identice pentru toţi membrii. • Încurajarea iniţiativei şi a noului. De acest factor se sperie managerii, deoarece consideră că se pun pe ei înşişi in pericol. • Mărirea libertăţii în luarea deciziilor, asigurarea cadrului în care individul să poată lua propriile decizii; ignorarea acestui element are efect negativ asupra identităţii de sine a omului. • Mărirea autonomiei funcţionale a fiecărui membru din organizaţie, astfel încât acesta să nu se simtă dependent de ceilalţi şi să-i fie recunoscută propria activitate. • Stabilirea unui climat creativ în echipă sub preceptul “nimic nu este imposibil”. Omul nu se mai simte încarcerat, îşi poate pune la lucru propriile capacităţi creative. • Informarea permanentă asupra situaţiei financiare şi aportul fiecăruia la aceasta stare. Sub pretextul confidenţialităţii, oamenii din organizaţie nu cunosc adevărata situaţie financiară. Necunoaşterea perspectivelor de viitor ale organizaţiei constituie un factor demotivator. • Achiziţionarea permanentă de talente şi inteligenţe noi. Organizaţia trebuie să fie elastică, să aducă talente şi inteligenţe noi pentru a creşte gradul competiţie din organizaţie. Un studiu efectuat în perioada 1999-2000 asupra unui număr de organizaţii din Bucureşti şi Iaşi a evidenţiat că trei factori sunt nesatisfăcător cunoscuţi şi exploataţi în dinamica resurselor umane din România: 1. Reuşita: s-a constatat că reuşita în activitatea profesională este recompensată şi utilizată pentru creşterea motivaţiei în 9% din cazuri. Aprecierea reuşitei individuale sau grupale este cel mai eficient factor motivator. Aprecierea reuşitei trebuie să se bazeze pe justeţe, respectul faţă de toţi membrii organizaţiei, pe criteriile şi valorile democraţiei. Când nu se întâmplă aceasta, oamenii nu se vor implica în realizarea reuşitei. În genere, managerii care au fost chestionaţi de ce nu apreciază just reuşita au răspuns: “Nu consider că este o reuşită; aşa trebuie să-şi facă treaba orice angajat.” 2. Comunicarea la locul de muncă: existenţa unei comunicări ample, deschise permite destinderea atmosferei de muncă. Acest gen de comunicare este întreţinut de următoarele elemente: atitudinea conducătorilor; exemplul pe care aceştia îl dau; respectul existent între niveluri ierarhice diferite; arta de a comunica a specialiştilor. Din acest studiu s-au desprins următoarele: comunicarea pe verticală este inexistentă; comunicarea pe orizontală este ceva mai bună, dar şi aceasta este haotică, necoordonată, exprimând nevoia oamenilor de a-şi face mai blând mediul ostil de muncă. Mai concret, nici una dintre organizaţii nu a avut un specialist care să poată face o diagramă a dinamicii comunicării. 3. Achiziţia de inteligenţă şi talent: acest element, pe lîngă faptul că are un rol motivator, este şi un capital de dezvoltare al oricărei organizaţii. S-a constatat că inteligenţa şi talentul nici măcar nu sunt diagnosticate ca elemente de luat în calcul la angajare. S-a constatat chiar o lipsă de cultură organizaţională, managerii înţelegând prin talent aptitudini artistice iar inteligenţa fiind confundată cu experienţa. Teorii psiho-organizaţionale privind motivarea Provenind din punct de vedere etimologic din latinescul «movere», care înseamnă mişcare sau a pune în mişcare, motivaţia este considerată un concept şi un factor deosebit de important al succesului organizaţiilor. Ovidiu Nicolescu şi Ion Verboncu, autorii lucrării «Management», prezintă două abordări ale motivării: motivarea în sens restrâns şi motivarea în sens larg. În viziunea acestor autori, motivarea în sens restrâns constă în corelarea necesităţilor, aspiraţiilor şi intereselor personalului din cadrul organizaţiei cu realizarea obiectivelor şi exercitarea sarcinilor, competenţelor şi responsabilităţilor atribuite în cadrul organizaţiei. Motivarea în sens larg rezidă în ansamblul de decizii şi acţiuni prin care se determină stakeholderii firmei să contribuie direct şi indirect la realizarea de funcţionalităţi şi performanţe de ansamblu superioare, pe baza corelării intereselor acestora în abordarea şi realizarea obiectivelor organizaţiei şi ale subsistemelor sale. În context organizaţional, motivaţia reprezintă un factor condiţionant al performanţelor fiecărui component al organizaţiei, resortul care îl împinge să acţioneze într-un anumit mod, o stare internă a acestuia, care îi animă şi îi determină comportamentul, iar motivarea constituie procesul prin care managerii îşi determină subordonaţii să realizeze performanţe cât mai bune, dându-le temeiuri să acţioneze în acest sens. Motivaţia în muncă implică un comportament al angajaţilor caracterizat prin intensitate, orientare şi persistenţă în îndeplinirea sarcinilor. Acest comportament nu depinde numai de individ sau de contextul în care lucrează, ci reprezintă o interacţiune între personalitatea individului şi mediul de lucru. Motivaţia poate fi definită ca procesul care activează, orientează şi menţine comportamentul angajaţilor spre atingerea unui scop, în funcţie de anumite nevoi şi aspiraţii.* Este vorba de o “forţă” care îi determină, canalizează şi susţine acţiunile unui individ. Dar pentru a pune salariaţii «în mişcare» în cadrul unei organizaţii, orice responsabil trebuie, mai întâi, să înţeleagă ce îi animă. Oamenii pot să reacţioneze la stimuli interni (satisfacţia şi recunoaşterea pe care le-o provoacă munca desfăşurată) sau la stimuli externi (salariul şi alte recompense). Atunci când un manager ştie să motiveze oamenii, înseamnă că el ştie să le îndeplinească cerinţele şi să le orienteze eforturile şi conduita spre realizarea unor obiective alese. Abordările în înţelegerea şi explicarea motivaţiei sunt diferite pentru că mulţi teoreticieni au dezvoltat propriile opinii şi teorii cu privire la motivaţie. Ei au abordat motivaţia pornind de la diferite puncte de vedere, de la idei determinate de condiţiile socio-economice şi politice existente la acea vreme. Nici una dintre abordări nu poate fi considerată cea mai corectă şi cuprinzătoare. Fiecare îşi aduce contribuţia la înţelegerea comportamentului uman şi are limitele ei. Datorită diversităţii lor, specialiştii au clasificat teoriile motivaţionale în funcţie de mai multe criterii. Una dintre cele mai moderne şi utile clasificări în înţelegerea comportamentului organizaţional este prezentată în tabelul de mai jos: Nr. crt. Teorii 1 Teorii axate pe conţinut (vizează factorii care incită sau iniţiază comportamentul motivat) Teoria ierarhizării nevoilor Teoria celor două tipuri de factori Teoria ERG Teoria nevoilor dobândite 2 Teorii axate pe proces (vizează factorii care direcţionează comportamentul) Teoria rezultatului scontat Promotori Abraham H. Maslow Frederick Herzberg Clayton Alderfer David C. McCleland Richard Mackman, Greg Oldham Victor Vroom, Lyman Porter, Principii fundamentale Oamenii caută permanent să îşi satisfacă anumite nevoi, care se manifestă după o anumită ordine a importanţei lor. Salariaţii sunt influenţaţi de două categorii de factori, unii determinând insatisfacţie (factori de igienă), iar alţii satisfacţie (factori de motivaţie). Angajaţii acţionează sub impulsul cerinţelor legate de respect, al cerinţelor legate de apartenenţă şi al cerinţelor de creştere. Indivizii sunt motivaţi prin împlinire, afiliere şi putere. Trebuie modificate caracteristicile unui loc de muncă pentru a-l face mai stimulator şi mai plin de semnificaţie. Salariaţii sunt motivaţi prin recompensa pe care aşteaptă să o Teoria echităţii 3 Teorii axate pe întărire (vizează factorii care determină repetarea unui comportament) Teoria «întăririi» (reinforcement) Edward Lawler J. Stacey Adams B. F. Skinner obţină oferind un randament mai bun; accentul este pus pe reacţiile sau «rezultatele» scontate. Angajaţii se compară cu alţii în ceea ce priveşte eforturile lor şi ceea ce obţin, pentru a se asigura că sunt trataţi de o manieră justă şi echitabilă. «Întărirea» (pozitivă sau negativă) condiţionează comportamentul. Teoria ierarhizării nevoilor Ierarhizarea nevoilor, teorie lansată de A. Maslow în cursul anului 1954, a oferit elemente interesante şi operabile în domeniul motivării salariaţilor. Pentru acest autor, nevoile unui individ sunt ierarhizate într-o piramidă, astfel: a) nevoi fiziologice (foame, odihnă, sete, căldură, adăpost etc.); În cadrul unei organizaţii, satisfacerea acestor nevoi are loc prin existenţa unui salariu, a condiţiilor bune de muncă, a unei cantine în incintă, a aerului condiţionat etc. b) nevoi de siguranţă (securitate personală, absenţa temerilor); Această categorie de nevoi implică la nivelul managementului, o atenţie deosebită pentru condiţiile de securitate a muncii, pentru creşterea salariilor în funcţie de inflaţie, pentru siguranţa existenţei unei pensii ş.a. c) nevoi sociale (apartenenţa la grup); La locul de muncă, aceste nevoi de afiliere, de prietenie de apartenenţă se transformă în dorinţa de a stabili relaţii cu ceilalţi angajaţi, de a crea legături puternice cu echipa de muncă, de a avea un manager competent ce supraveghează activitatea etc. d) nevoi de stimă (recunoaştere socială); Aceste nevoi vizează dorinţa fiecărui individ de a fi respectat de ceilalţi, de a i se recunoaşte prestigiul şi realizările. e) nevoi de împlinire personală (valorificarea potenţialului propriu); Această ultimă categorie cuprinde nevoile de perfecţionare a talentelor de creaţie şi achiziţii profesionale deosebite, manifestate în cadrul organizaţiei prin realizări excepţionale în muncă, creativitate, perfecţiune. Cele două principii care stau la baza teoriei lui A. Maslow sunt: - principiul regresiei, în conformitate cu care o necesitate satisfăcută reprezintă o nevoie care nu mai motivează; - principiul progresiei, în conformitate cu care o necesitate de nivel superior nu se activează decât o dată ce nevoile de nivel inferior au fost satisfăcute, cel puţin parţial. Cercetările au arătat că pe măsură ce individul promovează în ierarhie, necesităţile de ordin superior au tendinţa să devină din ce în ce mai importante. Nevoile diferă şi în funcţie de stadiul carierei, de mărimea organizaţiei, de situarea geografică. Piramida lui A. Maslow este aplicabilă tuturor aspectelor vieţii; ea este relevantă îndeosebi la locul de mucă, deoarece oamenii au nevoie, pe lângă bani şi alte recompense, de respect, de interacţiuni, de recunoaştere. Cu cât individul este mai ambiţios şi mai mulţumit, cu atât mai mare va fi contribuţia pe care şi-o va aduce la dezvoltarea organizaţiei. Dincolo de limitele ei, utilitatea acestei teorii pentru activitatea organizaţiei nu poate fi pusă la îndoială. Astfel, construirea mediului şi desfăşurarea proceselor organizaţionale ar trebui să răspundă nevoilor reale şi exprimate ale membrilor organizaţiei, pornind chiar de la cele fiziologice, trecând prin asigurarea securităţii fizice şi psihice, până la facilitarea integrării lor în grupuri sociale adecvate, oferindu-le respect, recunoaştere, şi, mai ales, posibilităţi de autorealizare. Teoria celor doi factori Teoria celor doi factori a fost definitivată de către F. Herzberg şi expusă pe larg în lucrarea «The Motivation of Work». Analizănd nivelul de efort depus de diferite persoane în procesul muncii, autorul a ajuns la următoarele concluzii: o în general, oamenii depun în procesul muncii, cam 75% din capacitatea lor totală de efort; o există factori, numiţi de F. Herzberg «igienici» sau «de întreţinere», care contribuie la menţinerea acestui nivel mediu de efort, a căror prezenţă (sau absenţă) produce mai ales insatisfacţie; o există, în general, alţi factori numiţi de către F. Herzberg «motivatori», care determină depăşirea acestui nivel de efort, a căror prezenţă (sau absenţă) produce mai ales satisfacţie. Prin urmare, F. Herzberg a constatat că există două categorii de factori (de unde şi denumirea teoriei), care produc insatisfacţie şi respectiv, satisfacţie. Factorii extrinseci (de insatisfacţie sau de igienă), cum sunt: salariul, politicile practicate în organizaţie, condiţiile de muncă, autonomia şi controlul, securitatea postului, relaţiile interpersonale, provin din contextul organizaţional şi reprezintă, în concepţia autorului, condiţii indispensabile ale motivării şi implicării personalului. Dacă întreprinderea nu răspunde unor astfel de cerinţe, apare insatisfacţia, iar dacă răspunsul este pozitiv, efectul nu generează neapărat motivaţie. Factorii intrinseci (de satisfacţie) sunt legaţi de experienţa individuală şi de relaţia cu mediul muncii: recunoaşterea de către ceilalţi, responsabilitatea pentru munca proprie şi munca altora, avansarea, împlinirea personală. Motivaţia individuală este legată strict de îndeplinirea acestor factori. Ce înseamnă această teorie pentru managementul resurselor umane? Pentru a obţine de la angajaţi un efort constant şi de bună calitate, precum şi performanţe deosebite, trebuie, în primul rând, înlăturaţi factorii care produc insatisfacţie, prin crearea unui mediu organizaţional propice, care să includă şi relaţii corespunzătoare cu colegii, managerii şi celelalte persoane implicate. Numai după aceea, managerul poate spera la o creştere a efortului depus (deci, şi a performanţelor), intervenind cu factori «motivatori» -cei care inspiră dorinţa de autorealizare şi totodată cei pe care managerii ar trebui să-i asigure pentru a dispune de un personal mulţumit. Capacitatea de autorealizare este direct afectată de caracterul plăcut al activităţii şi responsabilităţilor deţinute. Cu cât responsabilitatea este mai mare, cu atât creşte şi satisfacţia oferită de avansarea în ierarhie. Motivatorii au la bază dezvoltarea personală şi împlinirea de sine. Motivaţia angajaţilor poate fi întărită mărind gradul de responsabilitate al acestora şi îmbogăţindu-le activitatea. Cunoscute şi sub numele de teorii substanţialiste, teoria lui A. Maslow şi cea a lui F. Herzberg au avut consecinţe practice deosebite. Ele au permis structurarea politicilor de retribuire şi au oferit o bază unei noi abordări, cum ar fi managementul participativ. Aceleaşi teorii au meritul de a fi identificat terenul pe care se dezvoltă comportamentele personalului. Teoria ERG Clayton Alderfer a propus (1972) o teorie similară cu cea a lui A. Maslow, dar care împarte nevoile în trei categorii: de existenţă, de relaţii şi de dezvoltare, de unde provine şi denumirea teoriei: «teoria existenţei, înrudirii şi creşterii» (eng. Existence needs, Relatedness needs and Growth needs - ERG). C. Alderfer a simplificat ierarhia nevoilor şi a aplicat-o la procesul de muncă. - Nevoi existenţiale sau materiale sunt satisfăcute prin hrană, aer, condiţii de muncă, plata adecvată a salariilor şi beneficiilor. Acest tip de nevoi trebuie satisfăcut înainte de a se trece la nevoile relaţionale. - Nevoile relaţionale implică relaţii de prietenie cu familia, prietenii, colegii, şefii, subordonaţii. Satisfacerea acestor nevoi depinde de raportul cu ceilalţi: fie de tip ostil, fie de tip amical. - Nevoile de împlinire se exprimă prin încercarea individului de a găsi oportunităţi în vederea dezvoltării propriei persoane printr-un aport creativ sau productiv în muncă. Satisfacerea acestor nevoi este expresia modului de realizare a capacităţilor şi talentelor personale. Teoria ERG promovează principiul satisfacerii progresive, similar ierarhiei lui A. Maslow, ce presupune că satisfacerea unui anumit nivel al nevoilor permite îndreptarea atenţiei individului spre nevoile aflate pe nivelul imediat următor. Teoria ERG diferă de teoria lui A. Maslow prin prisma a trei elemente principale: a) un individ poate urmări satisfacerea concomitentă a două sau mai multe nevoi (salariu, locuinţă, afilierea la un grup etc.); b) teoria ERG este mai flexibilă deoarece acceptă faptul că anumite nevoi individuale pot fi ierarhizate în mod diferit; c) teoria ERG se bazează pe principiul regresiei datorată frustrării (dacă satisfacerea unei nevoi de nivel superior este împiedicată, creşte nevoia de a satisface una sau mai multe nevoi de nivel inferior). În context organizaţional, teoria ERG oferă o sugestie importantă managerilor. Astfel, dacă nevoia de promovare a unui angajat nu poate fi satisfăcută din raţiuni obiective, managerul trebuie să orienteze interesul salariatului către satisfacerea altor nevoi (nevoi de existenţă sau de relaţionare). Teoria nevoilor dobândite Conform autorului acestei teorii, David McClelland (1965), nevoile sunt caracteristici relativ stabile ale personalităţii pe care individul le dobândeşte, prin învăţare, foarte devreme în contact cu mediul socio-cultural. Studiile lui vizează mai ales consecinţele nevoilor asupra comportamentelor. Importante, din acest punct de vedere, sunt nevoile de împlinire, de afiliere şi de putere. Nevoia de împlinire/realizare exprimată prin dorinţa de a realiza ceva sau de a atinge un obiectiv complex, de a depăşi un standard de excelenţă. Oamenii care au o puternică nevoie de împlinire: • preferă situaţiile în care îşi pot asuma responsabilităţi personale în privinţa sarcinilor sau obiectivelor ce trebuie atinse; • îşi stabilesc obiective de dificultate medie, care le permit să îşi asume riscuri calculate; • preferă sarcinile care furnizează un feedback imediat asupra rezultatelor. Indivizii cu nevoie de realizare găsesc, în membrii organizaţiei din care fac parte, parteneri în rezolvarea problemelor muncii şi eventuali potenţatori spre succese, tind spre situaţii noi, care implică riscul şi inovarea, caută să-şi amelioreze performanţele şi să le depăşească pe ale altora. Sunt mai puţin indicaţi pentru funcţii de conducere, pentru că nu sunt dispuşi să delege şi nu au un feedback imediat asupra rezultatelor. Nevoia de afiliere semnifică dorinţa de a întreţine relaţii personale amicale, călduroase cu ceilalţi. Oamenii cu nevoie de afiliere au dorinţa: • de a fi respectaţi; • de a fi acceptaţi de un grup social; • de a fi plăcuţi de cei din jur. Persoanele care au nevoie de afiliere vor căuta în organizaţie prietenii noi şi satisfacţii pe baza lor; ei vor fi astfel motivaţi prin faptul că munca le oferă contact frecvent cu colegii. Sunt comunicativi, se integrează repede în grupuri, preferă să evite conflictele, competiţia. Profesiunile preferate sunt cele cu multe contacte personale, cum ar fi cele din activitatea socială sau învăţământ. Nevoia de putere reflectă dorinţa de a ţine totul sub control, de a fi responsabil, de a supraveghea comportamentul celorlalţi. Sursele de putere sunt: • capacitatea de a recompensa; • capacitatea de a constrânge; • puterea legitimă asociată statutului social sau profesional; • competenţa profesională; • puterea de tip sindical (bazată pe conformitatea cu cerinţele maselor). Indivizii la care nevoia de putere este mare, tind să ocupe în organizaţie poziţia cea mai înaltă şi mai autoritară. Unii indivizi manifestă o mare nevoie de putere personală, vor să-i domine pe ceilalţi pentru a-şi demonstra capacitatea de exercitare a puterii şi aşteapă ca ceilalţi să le fie loiali într-o măsură mai mare decât sunt organizaţiei, pe când alţii au nevoie de putere socială, se concentrează asupra muncii în colectiv şi asupra scopurilor organizaţiei, fiind gata să îşi sacrifice propriile interese pentru cele ale organizaţiei. D. McClelland a analizat, de asemenea, influenţa celor trei nevoi asupra eficienţei manageriale. Profilul unui manager de succes trebuie să includă, în opinia autorului: un nivel mediu al nevoii de putere socială, un nivel moderat al nevoii de realizare şi un nivel minim al nevoii de afiliere. Teoria performanţelor aşteptate Teoria performanţelor aşteptate, elaborată de Victor Vroom în 1964, combină, în explicarea motivaţiei, factorii individuali cu factorii organizaţionali. Autorul susţine că angajatul este motivat în urma unor calcule pe care le face asupra probabilităţii de a obţine ceea ce doreşte. Relaţia între comportament şi rezultatele dorite este afectată de un complex de factori individuali (nevoi, calificare, abilitate etc.) şi factori organizaţionali (organizarea controlului, sistemul de recompense, performanţe etc.). Motivaţia salariaţilor depinde de următoarele trei elemente: aşteptarea exprimă credinţa angajatului că un anumit nivel de efort va conduce la un anumit nivel de randament; în majoritatea cazurilor, el vede o legătură între eforturile depuse şi randamentul obţinut. Dar dacă angajatul are echipamente învechite, materii prime de proastă calitate, utilaje lipsă, informaţii, competenţe şi susţinere insuficiente, va ajunge destul de repede să creadă că, în pofida tuturor eforturilor pe care le-ar face, randamentul lui nu va fi satisfăcător, iar angajatul va fi demotivat. instrumentalitatea exprimă credinţa angajatului în privinţa probabilităţii de a obţine recompense proporţionale cu contribuţia lui în muncă. Instrumentalitatea este mică atunci când i se cere unui salariat să aibă un randament mai bun pentru salvarea organizaţiei, chiar dacă salariile s-au redus. Instrumentalitatea va fi nulă atunci când angajatul nu vede nici o legătură între randament şi remunerare, ca în cazul salariilor fixe. Instrumentalitatea va fi mare, atunci când angajatul crede că va obţine recompense, cum ar fi dovezi de recunoştinţă, prime, posibilităţi de avansare. valenţa exprimă valoarea pe care individul o atribuie rezultatelor muncii lui / preferinţa pentru un anumit rezultat. Valenţa este negativă când individul consideră rezultatele neplăcute (oboseală, conflicte, supraîncărcare), nulă atunci când recompensele îl lasă indiferent şi pozitivă atunci când consecinţele sunt de dorit (salariu mare, susţinere socială, autonomie). Conform teoriei, motivaţia este produsul celor trei elemente: Motivaţia = Aşteptare x Instrumentalitate x Valenţă Motivaţia va fi mai mare atunci când aşteptarea, instrumentalitatea şi valenţa vor fi toate mari. Această relaţie pune în evidenţă directa proporţionalitate necesară şi suficientă pentru a atinge motivaţia optimă. Dacă unul dintre cei trei factori nu există, nu există nici motivaţie. Cea mai importantă contribuţie a teoriei aşteptării poate fi considerat faptul că ea explică în ce mod scopurile individuale influenţează eforturile şi că selectarea comportamentelor individuale depinde de modul în care individul este condus spre atingerea obiectivului final. Bazându-se în esenţă tot pe teoria aşteptării, Lyman Porter şi Edward Lawler au dezvoltat un model mai complet în domeniul motivării şi l-au aplicat în special în cazul managerilor. Conform acestui model, «efortul» (puterea motivaţiei şi energia folosită) depinde de «valoarea unei recompense» plus energia utilizată de o persoană pentru îndeplinirea unui scop cerut, ţinând cont de probabilitatea primirii unei recompense. Efortul depus şi probabilitatea de a fi recompensat sunt influenţate, la rândul lor, de nivelul performanţei la un moment dat. Aceasta înseamnă că, dacă o persoană poate să presteze o muncă sau dacă a şi prestat-o, ea poate aprecia mai bine efortul care se cere şi, în plus, probabilitatea de a fi recompensată. Performanţa la locul de muncă este determinată în principal de efortul depus de individul respectiv. Performanţa în sine poate fi văzută şi ca o posibilitate de a primi recompense intrinseci (ca împlinirea profesională sau reactualizarea cunoştinţelor), ori recompense extrinseci (referitoare la condiţiile de muncă şi statutul social). Acestea, păstrate într-un echilibru ce conduce la un nivel echitabil de recompensare, conduc la obţinerea satisfacţiei, în fapt, un obiectiv final de maximă importanţă pentru fiecare gen de muncă. Modelul motivaţional al lui L. Poster şi E. Lawler este mai complex decât alte teorii motivaţionale şi propune cercetătorilor o abordare sistemică asupra motivării. Pentru managerul practician, aceasta înseamnă că motivarea nu este o simplă relaţie de tipul cauză-efect. Aceasta înseamnă, de asemenea, ca managerii să clădească structuri de recompensare a muncii şi – printr-o planificare atentă, o definire clară a sarcinilor şi responsabilităţilor şi o bună organizare – să poată edifica o structură sistemică triangulară, performanţă – recompensă – satisfacţie, ce trebuie ulterior integrată într-un sistem complex şi cuprinzător de management. Teoria echităţii Teoria echităţii, datorată lui Stacy Adams (1965), se focalizează asupra sentimentelor indivizilor în ceea ce priveşte corectitudinea cu care sunt trataţi în comparaţie cu tratamentul aplicat altora (colegii de muncă, alte persoane din cadrul organizaţiei sau chiar persoane din alte organizaţii). Echitatea există ori de câte ori raportul dintre rezultate (recompense) şi efortul unui angajat coincide cu raportul recompense-efort al celorlalţi angajaţi. Inechitatea apare ori de câte ori raportul efort-rezultate este fie mai mic, fie mai mare în comparaţie cu al celorlalţi. Percepţia inechităţii generează tensiune la nivelul individului sau printre indivizi şi poate afecta comportamentul angajaţilor. Această tensiune îi motivează pe angajaţi să elimine sau să reducă inechitatea. Cu cât inechitatea percepută este mai mare, tensiunea va fi mai puternică, iar motivaţia mai concentrată spre reducerea ei. Pentru a reduce inechitatea, individul poate recurge la una dintre următoarele soluţii: - modificarea cognitivă a câştigurilor sau contribuţiilor proprii (individul se convinge că are o contribuţie mai mare sau mai mică în sensul stabilirii echilibrului); - modificarea cognitivă a câştigurilor sau contribuţiilor altora (subiectul consideră mai mică sau mai mare importanţa muncii persoanei cu care se compară); - schimbarea grupului de comparaţie (angajatul care simte o inechitate faţă de un coleg poate să se compare cu alţi colegi, care sunt trataţi într-un mod asemănător lui); - modificarea contribuţiei (individul îşi poate micşora sau mări contribuţia în funcţie de sensul inechităţii); - modificarea câştigurilor (angajatul care se consideră mai puţin remunerat poate cere o mărire de salariu sau poate sustrage materiale de la serviciu); - abandonarea situaţiei (cel tratat inechitabil îşi poate da demisia sau cere transferul la un alt serviciu, unde poate spera să aibă o situaţie mai bună). Teoria echităţii oferă managerilor câteva sugestii care pot facilita procesul de conducere. Astfel, managerii trebuie să evite sau cel puţin să minimizeze efectele negative ale inechităţii percepute de către angajaţi (ei trebuie să explice subordonaţilor care este semnificaţia recompenselor acordate, care sunt criteriile de evaluare a performanţelor etc.). Teoria «întăririi» (reinforcement) Teoria are la bază procesele de învăţare şi de condiţionare descrise de B. F. Skinner. Autorul a reuşit să identifice o serie de legături între modalităţile de adoptare a unui anumit comportament, în funcţie de consecinţele care pot apărea. Comportamentele cu consecinţe pozitive au tendinţa de a se repeta, iar cele cu urmări neplăcute au tendinţa de a nu mai apărea / de a fi evitate. La nivel organizaţional, managerii pot consolida comportamentele dorite şi sancţiona pe cele nedorite. Există patru metode pentru aplicarea acestei teorii: - Întărirea pozitivă este urmarea pozitivă a unui comportament dorit şi are drept scop mărirea frecvenţei acestuia. Pentru ca întărirea să aibă efect maxim, ea trebuie să se atribuie numai dacă s-a manifestat comportamentul dorit şi în strânsă legătură cu acesta. Întăririle pozitive nu se limitează la avantaje materiale (măriri de salariu, prime, participarea la beneficii ş.a.), ci pot fi şi un cuvânt de încurajare, o notă de apreciere, o scrisoare din partea directorului general etc.); - Întărirea negativă constă în faptul că un comportament dorit atrage evitarea unei consecinţe neplăcute. Managerii care-i ceartă pe angajaţii care întârzie sau au randament nesatisfăcător aplică acest tip de întărire (salariaţii îşi vor da seama destul de curând că trebuie să fie punctuali sau performanţi, pentru a evita consecinţa neplăcută); - Extincţia este o formă de sancţiune care constă în retragerea unei consecinţe plăcute, ca urmare a comportamentelor nedorite (ignorarea individului care face pe măscăriciul la şedinţe spre amuzamentul manifest al colegilor; atunci când nimeni nu va mai lua în seamă glumele, comportamentul nedorit va dispărea). Aplicarea extincţiei are loc în trei etape: 1) identificarea comportamentului de eliminat sau redus; 2) identificarea întăritorului care încurajează menţinerea comportamentului; 3) eliminarea întăritorului. - Pedeapsa presupune o consecinţă neplăcută, ca urmare a unui comportament nedorit. Aceasta dă rezultate rapide, fapt pentru care mulţi manageri au tendinţa s-o aplice frecvent, ceea ce poate conduce la efecte secundare mult mai grave decât comportamentul care s-a dorit a fi înlăturat (absenteism, demisii, sabotaje, apatie, ostilitate, frică etc.). De aceea, pedeapsa trebuie aplicată numai în situaţiile în care este strict necesar. Pentru a fi eficace, pedeapsa trebuie să fie:  impersonală, aplicându-se comportamentului şi fără să atingă demnitatea persoanei;  imediată, adică să fie aplicată cât mai aproape posibil de manifestarea comportamentului nedorit;  puternică, adică suficient de severă pentru a fi percepută ca atare, dar proporţională cu fapta;  constantă, adică uniformă în timp şi de la o persoană la alta;  asociată clar cu un comportament nedorit. În plus, pedepsele ar trebui acordate progresiv, ţinându-se cont de frecvenţa şi de gravitatea abaterilor. Capitolul 4. COMUNICAREA ÎN RESURSELE UMANE 4.1. Comunicarea organizaţională Ne confruntăm, la debutul secolului XXI, cu o dispută la nivel conceptual în ceea ce priveşte comunicarea datorită trecerii de la societatea industrială la societatea informaţională. Asta pentru că în prezent, totul este informaţie, totul este comunicare. Şi nu am greşi dacă am spune că, în termeni de eficienţă, comunicarea înseamnă totul pentru o organizaţie. Prin urmare, preocupaţi de eficienţă, managerii oricărui tip de organizaţie vor acorda maximum de atenţie comunicării. Pentru management, informaţiile reprezintă o conditio sine qua non. Acelaşi lucru poate fi spus despre procesul de comunicare din interiorul oricărei organizaţii, dat fiind că, în acest caz, informaţia – pentru a nu-şi pierde valoarea - trebuie să ajungă la locul potrivit şi la momentul necesar. Comunicarea este esenţială pentru un management eficient, cu precădere în organizaţiile complexe. În cadrul organizaţiilor, comunicarea este o relaţie în care se face un schimb de informaţii între indivizi, în scopul de a influenţa sau chiar schimba comportamentele organizaţionale. Pentru „fiinţa organizaţională” comunicarea este actul care îi poate asigura existenţa, îi poate facilita expansiunea sau îi poate determina stagnarea, iar uneori chiar dispariţia. Mai amplă sau mai restrânsă, în funcţie de dimensiunile activităţilor, stereotipă sau diversificată, pronunţat formală sau nerestricţionată de reguli scrise, facilitând sau restricţionând relaţiile interumane, comunicarea în cadrul organizaţiei reprezintă un proces cu multiple semnificaţii şi implicaţii, chiar dacă acestea nu sunt întotdeauna vizibile şi cuantificabile. Comunicarea organizaţională însoţeşte evoluţia organizaţiei; schimbările care au loc în cadrul organizaţiei antrenează automat şi nevoia schimbării comunicării. Se poate afirma că, la nivel de organizaţie, comunicarea este un proces complex prin care are loc schimbul de mesaje dintre membrii acesteia, cu ajutorul unui sistem comun de simboluri, semne sau comportamente, în vederea realizării anumitor obiective – individuale şi comune şi/sau modificării unor comportamente individuale şi/sau de grup. Pentru organizaţiile care activează în mediul concurenţial, cunoaşterea procesului comunicaţional prezintă un interes şi o semnificaţie aparte, datorită creşterii complexităţii managementului şi a dezvoltării unor mijloace perfecţionate de comunicare şi decizie. Termenul de comunicare derivat din latinescul «comunis» (comun) vizează schimbul de mesaje între oameni, ce asigură înţelegerea reciprocă, împărtăşirea ideilor şi facilitează “comunitatea” de gândire şi acţiune. Dicţionarul Larousse defineşte comunicarea ca fiind “acţiunea de a transmite, a aduce la cunoştinţă, a împărtăşi, a fi în raport cu, a fi legat de, a fi în relaţie cu.” Această definiţie conţine două semnificaţii aparte: pe de o parte, a comunica înseamnă a acţiona (a transmite, a împărtăşi, a da), iar pe de altă parte, comunicarea exprimă o stare (a fi în relaţie cu, a fi legat de). Marea diversitate a definirii comunicării, regăsită în literatura de specialitate, este determinată de natura – umană sau tehnică, mecanică – a emiţătorului şi a receptorului. Comunicare înseamnă, pentru cei mai mulţi autori, punere împreună de informaţii într-un mesaj, schimb de mesaje, activitate de comunicare şi rezultatul acesteia. Comunicarea umană reprezintă un proces social complex care se realizează în sisteme şi limbaje complexe prin gesturi, expresii afective standardizate, în principal prin simboluri verbale, efectuarea de acţiuni, comportamente atitudinale, precum şi prin multiple limbaje artificiale create (logico-matematice, ştiinţifice, artistice etc.). Oricare ar fi modalitatea şi limbajul în care indivizii comunică, trăsătura lor obligatorie şi esenţială este capacitatea de a asigura schimbul unor semnificaţii generalizate (informaţii), cu acele elemente cognitive şi generalizatoare pe care le percep şi le înţeleg toţi indivizii care comunică între ei. Literatura de specialitate susţine că orice act de comunicare, deci şi cel din context organizaţional, conţine următoarele elemente: emiţătorul, adică persoana care iniţiază comunicaţia, aflat în cadrul organizaţiei în ipostaza de manager sau executant; mesajul, respectiv forma fizică a informaţiei transmise de emiţător sau receptor; mesajul îmbracă o ipostază verbală sau una nonverbală; canalul, care este calea de transmitere a informaţiei, aflată în strânsă legătură cu mesajul; receptorul, adică persoana / grupul de persoane beneficiare ale mesajului informaţional, care, în cadrul organizaţiei, poate fi în ipostaza de executant sau manager. Prin intermediul codificării şi decodificării emiţătorul şi receptorul apelează la anumite simboluri pentru a facilita înţelegerea mesajului, transmiterea şi interpretarea informaţiei ce face obiectul comunicaţiei; prin codificare emiţătorul apelează la simboluri variate (sunete, cifre, gesturi etc.) pentru a transmite şi a se face înţeles de către receptor, iar acesta, prin decodificare, asigură interpretarea mesajului şi convertirea simbolurilor într-o informaţie pertinentă. În orice proces de comunicare, elementul esenţial pe care îl urmăreşte emiţătorul este efectul produs asupra receptorului. De aceea, pentru a obţine efectul dorit, este necesar ca, în procesul de comunicare, cel care transmite mesajul, să respecte câteva principii care se referă la:  cunoaşterea sistemului de valori adoptate de către cei care recepţionează mesajul;  utilizarea unui cod comun de simboluri, semne, comportamente, agreat de către toţi interlocutorii;  stabilirea exactă a scopului comunicării;  cunoaşterea personalităţii receptorilor;  formularea simplă şi concisă a mesajului. Pe traseul parcurs de informaţie, între emiţător şi receptor pot să apară factori perturbatori, obiectivi sau subiectivi, care pot denatura conţinutul şi calitatea mesajului. Dacă factorii perturbatori obiectivi sunt determinaţi de capacitatea redusă a canalelor de comunicare şi de calitatea deficitară a mijloacelor de comunicare (zgomot, bruiaj ş.a.), cei subiectivi au la origine limitele fiziologice, psihologice, nivelul de pregătire al receptorului, interesele etc. În ceea ce priveşte comunicarea organizaţională, ne interesează în primul rând să găsim un răspuns la întrebarea “de ce se comunică într-o organizaţie?”. S-a constatat că practica şi teoria comunicaţională au formulat, în mod coerent, unele explicaţii unanim acceptate: 1. funcţiile managementului nu pot fi operaţionalizate în lipsa comunicării. Procesele de stabilire a obiectivelor, de realizare a concordanţei cu structura organizatorică şi informaţională, de armonizare a acţiunilor cu obiectivele iniţiale şi de eliminare a deficienţelor, de antrenare a personalului se bazează pe primirea şi transmiterea de mesaje. Comunicarea este deci crucială pentru existenţa şi succesul organizaţiei, prima responsabilitate a fiecărui manager; 2. comunicarea stabileşte şi menţine relaţiile dintre angajaţi, oferindu-le informaţiile necesare orientării şi evaluării propriei munci în raport cu a celorlalţi, cu cerinţele organizaţiei, în ansamblul său, şi a mediului acesteia; 3. prin feedback-ul realizat, comunicarea relevă posibilităţile de îmbunătăţire a performanţelor individuale şi generale ale organizaţiei; 4. aflată la baza procesului de motivare, comunicarea face posibilă identificarea şi utilizarea corectă a diferitelor categorii de nevoi şi stimulente pentru orientarea comportamentului angajaţilor spre performanţă şi satisfacţii; 5. contribuie la instaurarea relaţiilor corecte şi eficiente, de înţelegere şi acceptare reciprocă între şefi şi subordonaţi, colegi, persoane din interiorul şi exteriorul organizaţiei. Dacă se ţine cont că procesul comunicării prezintă particularităţi diferite la nivelul relaţiei interpersonale şi de grup, considerăm justificat a recurge la abordarea distinctă, în cele ce urmează, a celor două forme ale comunicării: - comunicarea între indivizi, numită şi comunicare interpersonală; - comunicarea între diferite subdiviziuni şi grupuri ale organizaţiei, numită comunicare organizaţională. Aceste două forme de comunicare sunt interdependente, comunicarea interpersonală fiind aproape întotdeauna parte componentă a comunicării organizaţionale. Comunicarea interpersonală există atunci când un ins transmite o idee, opinie sau informaţie unui alt ins sau unui grup. În ceea ce priveşte gradul de eficacitate a comunicării interpersonale, acesta depinde de măsura în care ideea percepută de receptor este identică (sau se apropie) de cea lansată de emiţător. Este cunoscut faptul că receptorul poate reţine mai mult sau mai puţin din mesaj, însă niciodată integralitatea mesajului, totul depinzând de interesul pe care îl prezintă mesajul pentru acesta, de capacitatea lui de înţelegere şi de judecată. De aceea, feedback-ul receptorului joacă un rol extrem de important, asigurând eficacitatea actului de comunicare interpersonală. Un alt element important pentru realizarea comunicării interpersonale este percepţia, definită ca ansamblul proceselor utilizate de oameni pentru a recepţiona şi interpreta informaţiile din mediul exterior. Percepţia presupune cunoaşterea, înţelegerea, interpretarea, ea nelimitându-se doar la cercetarea mediului cu ajutorul celor cinci simţuri de bază. Aşa cum lesne se poate deduce, percepţia are o influenţă semnificativă asupra calităţii comunicării, deziderat ce presupune selectare, organizare şi interpretare adecvată a informaţiei. 4.2. Comunicarea resurselor umane Este rezultatul poziţiei agenţilor comunicatori în organizaţie. Teoria managerială a comunicării structurează, în context organizaţional, mai multe moduri de comunicare, grupate după diverse criterii, şi anume: - ascendentă, în cadrul căreia informaţia circulă de la bază spre vârful structurii organizaţiei. Constă în transmiterea de mesaje de către subordonaţi şefilor direcţi şi, succesiv, managerilor superiori, se vehiculează cereri, rapoarte etc. Prin acest tip de comunicare se informează managementul de nivel superior asupra stării morale a personalului, asupra disciplinei şi a obstacolelor de comunicare. - descendentă, potrivit căreia informaţia circulă de la vârful structurii organizaţiei spre baza acesteia. Predomină în organizaţiile centralizate în care se practică stilul autoritar. Urmează relaţiilor de tip ierarhic, derulându-se de la nivelul managementului de vârf către nivelurile de execuţie. Conţinutul este dat de decizii, instrucţiuni, recomandări etc. Unul dintre dezavantajele acestei forme de comunicare se referă la marea probabilitate ca mesajul să fie filtrat în timp ce este vehiculat de la un nivel ierarhic la altul (deoarece fiecare persoană acordă o interpretare proprie mesajului transmis). - orizontală, prin care se asigură circulaţia informaţiilor între compartimentele organizaţiei. Este necesar să accentuăm importanţa funcţionării comunicării orizontale pentru că aceasta descrie în general o organizaţie omogenă şi constituie o sursă de informaţii despre nemulţumirile oamenilor. După gradul de oficializare, se disting: - comunicarea formală, cea care este generată de liniile formale ale structurii de autoritate şi care se desfăşoară potrivit reglementărilor sau procedurilor scrise din organizaţie: structura organizatorică, regulamentul de organizare şi funcţionare, fişa postului, diagrama de relaţii, dispoziţii ale conducerii etc. Ea cuprinde ansamblul mesajelor ascendente şi descendente care circulă pe canalele relaţiilor organizatorice şi se prezintă sub forme diferite: vorbită sau scrisă, directă şi indirectă, multilaterală şi bilaterală. - comunicarea informală, care apare spontan şi cuprinde informaţii cu caracter interpersonal sau intergrupal, bazate pe relaţii simpatetice. Include zvonurile şi „bârfele”. Cauzată de lipsa de informaţii (ori de informaţii trunchiate), ea încearcă să elimine nesiguranţa, anxietatea, curiozitatea unor persoane. Modul de transmitere a informaţiilor diferenţiază următoarele tipuri de comunicare: scrisă, orală, audiovizuală şi nonverbală. • Comunicarea scrisă, cuprinzând note interne, rapoarte, decizii, planuri, scrisori etc., prezintă avantajul că poate fi difuzată în mod nelimitat şi conservă mesajul care poate fi consultat în orice moment. În schimb, are caracter formal, nu există feedback, iar înţelegerea depinde de limitele de recepţionare şi de apreciere ale receptorului. • Comunicarea orală (interpersonală), care se desfăşoară faţă în faţă sau la telefon, permite folosirea mijloacelor verbale şi nonverbale, iar costurile sunt minime. Eficienţa comunicării orale este legată de capacitatea receptorului de a asculta, fapt pentru care puterea de convingere în cazul conflictelor este slabă. • Comunicarea audiovizuală. Este potrivită pentru marile organizaţii întrucât prezintă o serie de avantaje: este agreată de receptor, este uşor de urmărit şi reţinut, este uşor de multiplicat şi conservat. În schimb, costurile de elaborare şi implementare sunt foarte mari. • Comunicarea nonverbală. Însoţeşte atât comunicarea scrisă, cât şi pe cea interpersonală. Deoarece între 60 şi 90% din informaţii se transmit pe cale nonverbală, mesajul trebuie interpretat numai în context. Comunicarea eficientă presupune ca anumiţi oameni să primească informaţia cuvenită, într-o formă adecvată, la momentul oportun. Comunicarea eficientă este un proces bidirecţional de ofertă, receptare şi răspuns care se poate derula doar într-o cultură organizaţională care încurajează ascultarea celorlalţi, deschiderea către idei noi şi disponibilitatea pentru schimbare. Studiile efectuate în domeniul comunicării arată că obstacolele mari în calea unei comunicări eficiente în organizaţii sunt generate de o multitudine de factori, care ţin de emiţător, de receptor, dar şi de context. Printre acestea, cele mai importante şi mai frecvent întâlnite sunt : Diferenţe de personalitate şi de percepţie. Persoane cu pregătire, cunoştinţe, valori, aşteptări, experienţe şi interese diferite percep acelaşi mesaj în mod diferit. Pentru a evita neînţelegerile, pentru a percepe cu acurateţe mesajul şi atitudinea interlocutorului faţă de mesajul transmis, se recomandă ca emiţătorul să ceară un feedback cât mai des, dacă nu permanent. Diferenţe de putere. În orice organizaţie managerii sunt cei care hotărăsc modul în care se iau deciziile. Prin controlul pe care îl exercită, ei încurajează sau limitează participarea angajaţilor, pe diferite trepte ierarhice, la procesul decizional. Structura organizatorică. Numărul nivelurilor ierarhice dintr-o organizaţie poate frâna transmiterea informaţiilor şef – subordonat şi invers. Adesea, angajaţii simt că nu pot sări peste anumite niveluri ierarhice pentru a se adresa celei mai indicate persoane. Într-o structură centralizată, schimbul de informaţii este restricţionat deoarece diferiţi angajaţi au acces la diferite tipuri de informaţii. De asemenea, în organizaţiile mari, sensul iniţial al mesajelor poate fi modificat substanţial ca urmare a faptului că ele trec prin mai multe eşaloane manageriale care filtrează informaţia şi o interpretează potrivit sistemului propriu de gândire sau de interese. Mai mult, în aceste organizaţii mari, nu de puţine ori informaţiile se pierd pe drum sau ajung la destinatar cu mare întârziere. Statutul funcţiei, care se manifestă prin atitudine şi dispreţ, prin tendinţa şefilor de a pune prea puţin preţ pe subordonaţii lor. S-a constatat că oamenii, în general, manifestă dorinţa clară de a comunica mai degrabă cu oameni având acelaşi statut sau cu statut superior. La nivelul salariaţilor, se manifestă o tendinţă asemănătoare de a pune prea puţin preţ pe comunicarea cu acei colegi pe care nu îi consideră „de nasul lor” sau care se află pe poziţii inferioare în organizaţie. Solicitări conflictuale ale rolului. Rolul de lider le cere şefilor să îndeplinească funcţii profesionale şi socio-emoţionale, ceea ce presupune ca pe de o parte să coordoneze şi să controleze munca subordonaţilor, dar în acelaşi timp să acorde atenţie nevoilor sufleteşti şi dorinţelor acestora. Mulţi şefi au dificultăţi în echilibrarea celor două aspecte ale rolului lor. Diferenţe de limbaj. Aceste diferenţe pot apărea ca urmare a diviziunii excesive a muncii, specializării sarcinilor, dar şi diferenţelor de statut între membrii organizaţiei. Formularea necorespunzătoare a mesajului conduce la creşterea ambiguităţii: termeni sofisticaţi, prea tehnici, complexitatea enunţurilor, forme eliptice etc. Limbajul este o formă abstractă de comunicare, exprimând experienţa de viaţă sau experienţa profesională, starea emoţională, motivaţională sau relaţia cu interlocutorul. De aceea, pentru a evita diferenţele de limbaj, sunt foarte importante atât adaptarea la nivelul de instruire şi de cunoaştere al interlocutorului, cât şi evitarea ambiguităţilor de exprimare. Reacţiile emoţionale (de furie, dragoste, frică, ură, frustrare ş.a.) influenţează felul în care sunt transmise / înţelese mesajele. Dacă se lucrează într-un climat tensionat, de ameninţare (pierderea prestigiului), frustrare angajaţii, în funcţie de personalitatea lor, vor avea un comportament fie agresiv, fie defensiv. Aglomerarea mesajelor. Mesajele în exces încarcă inutil destinatarul şi, de cele mai multe ori, generează efecte adverse celor dorite. Bombardaţi cu mesaje prea multe, angajaţii vor ignora o parte dintre ele sau, plictisindu-se, nu le vor mai da atenţie. Tendinţa de a evalua / evaluarea anticipată. Este o atitudine specifică indivizilor, de a emite judecăţi de valoare, de a aproba sau dezaproba afirmaţiile unei persoane, de multe ori chiar înainte de a asculta interlocutorul în tot ceea ce are de spus. Idei preconcepute. De multe ori, mesajul este înţeles într-un anumit fel, deoarece interlocutorul consideră că este imposibil ca acesta să aibă şi o altă interpretare decât aceea la care el se gândeşte. Efectul de „filtrare”, întâlnit atât la şefi, cât şi la subordonaţi, constă în tendinţa de a evita comunicarea ştirilor proaste celorlalţi. În general, managerii, ca şi subordonaţii evită să dea ştiri proaste de care sunt parţial responsabili sau care pot genera reacţii negative. Diferenţele de sex. Bărbaţii şi femeile au stiluri diferite de a comunica. Femeile cer informaţii, în timp ce bărbaţii evită acest lucru. În timpul comunicării, femeile încearcă să construiască relaţii de prietenie, cooperare, în timp ce bărbaţii înclină să folosească stilul „raportare”, bazat pe evidenţierea propriilor cunoştinţe şi aptitudini, concentrându-se asupra propriei persoane. Femeile se exprimă mult mai politicos, dar şi mai ezitant, în timp ce bărbaţii comunică mai direct şi autoritar. Stilul feminin este mai persuasiv, facilitând crearea unui climat intim, de colaborare, în timp ce stilul bărbătesc este orientat mai mult spre acţiune, este informal şi urmăreşte deţinerea controlului. Incapacitatea de a asculta, specifică acelora care văd şi aud ceea ce doresc. Unii angajaţi nu înţeleg în totalitate ceea ce li se comunică, dar nu au tăria sau curajul să recunoască acest lucru; de aceea este indicat feedback-ul. Absenţa feedback-ului poate duce la falsa impresie că mesajul a fost înţeles. Climatul defensiv din organizaţie nu facilitează o comunicare eficace. 4.3. Optimizarea comunicării interpersonale În literatura de specialitate au fost descrise şi o serie de reguli pentru optimizarea comunicării interpersonale: a) clarificarea ideilor înainte de a fi comunicate şi examinarea scopului vizat la fiecare comunicare; b) consultarea unor persoane competente când se planifică procesul de comunicare; c) ascultarea activă, urmărind: - centrarea pe mesaj; - confirmarea periodică a conţinutului; - sublinierea sau preluarea unor idei avansate de interlocutor; d) conducerea discuţiei într-o cât mai mare concordanţă cu sfera motivaţională a interlocutorului (interese, aspiraţii, convingeri); e) începerea discuţiilor cu referiri la persoana interlocutorului, fără să se formuleze aserţiuni categorice, întrebări dificile sau închise, întrebări prea simple care ar sugera răspunsul sau să se manifeste dezacordul faţă de unele aspecte abordate; f) stimularea conversaţiei prin formularea de întrebări deschise alternând cu întrebări închise prin care se fixează coordonatele stabilite deja prin consens; g) fluenţa conversaţiei: - prin oferirea de informaţii nesolicitate, dar necesare; - prin interesul faţă de opiniile şi persoana interlocutorului; h) manifestarea discretă de sentimente pozitive faţă de interlocutor şi de situaţia actuală (încercând să îl motiveze pentru rezultatele potenţiale); i) folosirea de mesaje complexe (concordanţă verbală-paraverbală-nonverbală); j) evocarea ciclică a numelui interlocutorului; k) evitarea gesturilor asociate cu plictiseala şi dezinteresul; l) centrarea privirii pe interlocutor (fără a-l domina); m) acordarea unei atenţii sporite constrângerilor fizice şi fiziologice ale oamenilor implicaţi în comunicare; n) evitarea declanşării mecanismelor de apărare prin critici, menţionarea de puncte slabe sau afectarea sentimentului de respect de sine; o) feedback pentru corectarea permanentă a formei şi a conţinutului mesajului. În direcţia îmbunătăţirii comunicării organizaţionale pot fi menţionate toate metodele de optimizare a comunicării interpersonale, precum şi orice factor care acţionează în direcţia înlăturării barierelor comunicării. De asemenea, trebuie să fie evitate anumite proceduri cum sunt: folosirea persoanelor fără credibilitate în transmiterea mesajelor; caracterul confuz sau neinteligibil al mesajului; utilizarea unei singure forme/metode de comunicare; lansarea mesajelor în cazul unor conflicte interpersonale; „complicarea” conţinutului mesajului transmis; filtrarea informaţiilor (se transmit doar informaţii pozitive, eşecurile şi problemele nu sunt comunicate); lipsa cererii feedback-ului. Există o varietate de mijloace de comunicare ce pot fi utilizate în cadrul unei organizaţii. O apreciere a acestor mijloace în raport cu gradul de consistenţă al comunicării este prezentat în figura de mai jos. Consistenţa fiecărui mijloc de comunicare se bazează pe combinaţia a patru criterii: 1) rapiditatea sesizării erorilor, prin folosirea conexiunii inverse şi corectarea lor; 2) elaborarea mesajelor în funcţie de particularităţile specifice destinatarilor; 3) capacitatea de a transmite multe informaţii simultan; 4) bogăţia limbajului (limbajul verbal în raport cu cel numeric). Comunicaţiile ce necesită mult timp pentru analiza informaţiilor sunt caracterizate de un nivel redus al consistenţei. Aşa după cum se vede şi în figură, comunicarea interpersonală „faţă în faţă” este considerată a fi cea mai consistentă. Prin urmare, ea trebuie încurajată şi utilizată cât mai des în relaţiile interpersonale din grupul profesional. Acestă interacţiune furnizează imediat răspunsul (feedback), astfel încât destinatarii mesajelor pot verifica dacă le-au înţeles corect şi îşi pot rectifica percepţia dacă este necesar. În acest caz, se poate observa simultan la emiţător şi receptor limbajul utilizat, tonul vocii, expresia feţei etc. (observaţii ce pot „comunica” mai mult decât cuvintele folosite). Gradul de consistenţă al mijloacelor de comunicare Mijloace de comunicare Gradul de consistenţă a mesajelor Discuţii „faţă în faţă” Conversaţii telefonice Scrisori/memorii Poşta „voice” (voice-mail) Poştă electronică (e-mail) Documente scrise Documente numerice Ridicat Redus 4.4. Comunicarea – factor cheie în creşterea performanţei organizaţionale Comunicarea organizaţională nu poate fi privită în afara managementului, ea reprezintă o componentă majoră, fundamentală a acestuia. Managementul este, în opinia lui Mary Parker Follet, arta de a realiza obiectivele organizaţiei prin intermediul subordonaţilor. De aceea, comunicarea constituie parte integrantă a exercitării funcţiilor managementului. Nu putem conduce fără a comunica. Nu putem lua decizii corect fundamentate şi nu le putem pune în aplicare fără a comunica. Comunicarea organizaţională apare astfel ca o funcţie de o importanţă deosebită în activitatea de management, ca instrument de lucru în managementul resurselor umane, în îndeplinirea funcţiilor şi în realizarea obiectivelor organizaţiei. Obiectivele comunicării manageriale sunt: • receptarea corectă a mesajului; • înţelegerea corectă a mesajului; • acceptarea mesajului; • provocarea unei reacţii (o schimbare de comportament sau de atitudine). Indiferent de sistemul social, într-o organizaţie, comunicarea îndeplineşte opt funcţii. Funcţiile comunicării manageriale sunt următoarele: informarea (asigurarea accesului la informaţii, furnizarea informaţiilor necesare desfăşurării unei activităţi care să permită realizarea obiectivelor, furnizarea informaţiilor necesare implementării deciziilor); transmiterea deciziilor (comunicarea operativă a deciziilor, crearea unui climat care să stimuleze asumarea responsabilităţii pentru îndeplinirea deciziei); influenţarea receptorului (organizarea de dialoguri cu angajaţii, asigurându-se feedback, stimularea comunicării dintre angajaţi, impulsionarea iniţiativei şi creativităţii); instruirea angajaţilor (transmiterea cunoştinţelor necesare perfecţionării profesionale, dezvoltării spirituale, dobândirea aptitudinilor şi competenţelor necesare exercitării profesiei, amplificarea capacităţii de a percepe şi interpreta evenimentele, de a aborda şi soluţiona eficient problemele); crearea de imagine (asigurarea informaţiilor necesare creării de imagine personală şi organizaţională, formarea unui sentiment de apartenenţă la organizaţie); motivarea angajaţilor (furnizarea informaţiilor menite să consolideze interesul şi participarea angajaţilor la realizarea sarcinilor, recunoaşterea realizărilor performante, evaluarea corectă a angajaţilor, întreţinerea unui climat favorabil de muncă, stimularea încrederii în sine, creşterea răspunderii personale); promovarea culturii organizaţionale (transmiterea elementelor culturii organizaţionale – sloganuri, norme, sisteme de valori etc., lărgirea orizontului cultural al angajaţilor, stimularea imaginaţiei şi inovaţiei, stimularea nevoilor etice şi estetice). Funcţia de bază a comunicării manageriale este informarea. Conducerea organizaţiei primeşte şi selectează informaţiile primite de la surse numeroase, pe care le interpretează şi le transformă în decizii sau îndrumări şi le transmite mai departe. Managerii trebuie să controleze calitatea căilor de comunicare şi să verifice răspunsurile şi reacţiile la mesajele trimise. Funcţiile comunicării manageriale trebuie privite şi înţelese în unitatea şi intercondiţionarea lor, astfel, conform graficului următor: Intercondiţionarea funcţiilor comunicării manageriale MEDIU 1 7 5 Sistemul managerial 1 2 3 4 6 7 Sistemul operaţional 1. Informare; 2. Transmiterea deciziilor; 3. Influenţarea receptorului; 4. Instruire; 5. Crearea de imagine; 6. Motivare; 7. Promovarea culturii organizaţionale. „Este imposibil de găsit un aspect al muncii managerului care să nu implice comunicarea. Problema reală a comunicării organizaţionale nu este dacă managerii se angajează sau nu în acest proces, ci dacă ei comunică bine sau nesatisfăcător”. (Zorlenţan T. ş.a., „Managementul organizaţiei”, Ed. Economică, Bucureşti, p.487, 1998). În mod tradiţional, rolul managerului în cadrul unei organizaţii este cel de a previziona, organiza, antrena, coordona, controla şi regla activităţile subordonaţilor, în combinaţie cu celelalte resurse: materiale şi financiare. Relativ puţină importanţă se acordă relaţiilor managerului cu ceilalţi membri ai organizaţiei. Se consideră că managerii nu ar trebui să se preocupe de sentimente şi emoţii, exprimarea acestora fiind în mod tradiţional evitată şi cenzurată în cadrul organizaţiilor. Însă, tocmai neglijarea factorilor interpersonali, este cea care conduce de multe ori la reducerea eficacităţii grupurilor şi indivizilor şi la nerealizarea obiectivelor organizaţiei. Relaţia dintre comunicare şi procesul de management poate fi descrisă prin schema următoare: MANAGEMENT (previziune, organizare, antrenare, coordonare, control - reglare) Comunicare descendentă (flux referitor la obiective, aşteptări, sentimente, atitudini şi valori) Comunicare ascendentă (flux referitor la rezultate, aşteptări, sentimente, atitudini şi valori) Compartimente ale organizaţiei Performanţele organizaţiei C1 C2 Cn Comunicarea organizaţională Comunicarea descendentă este, în principal, de natură directivă şi urmăreşte să transmită aşteptările managerului referitoare la performanţele subordonaţilor. Acest tip de comunicare este legat de exercitarea funcţiilor de previziune, organizare, coordonare şi antrenare. Comunicarea ascendentă constituie un feedback care informează managerul în legătură cu rezultatele obţinute efectiv sau orice problemă care ar putea apare. Acest tip de feedback este legat în principal de funcţia de control - reglare a managementului, dar este utilizat şi pentru culegerea de informaţii necesare în previziune, coordonare şi antrenare. Comunicarea poate fi realizată pe canale formale sau informale, poate fi scrisă, orală sau nonverbală. Indiferent de canalul utilizat, comunicarea va fi influenţată de atitudinile şi valorile participanţilor. De aceea am inclus sentimentele în schema de mai sus. Chiar dacă un manager pare a-şi îndeplini funcţiile în mod adecvat, el poate eşua în realizarea obiectivelor dacă nu este competent şi în domeniul comunicării interpersonale. Se pune deci accent pe însuşirea tehnicilor de comunicare eficientă, pe evitarea tuturor barierelor din calea procesului de comunicare. Astăzi, mai mult ca oricând, funcţionarea organizaţiilor este indisociabil legată de calitatea comunicării interpersonale. Grupurile multidisciplinare, echipele de proiecte, întâlnirile şi dezbaterile nu îşi pot atinge obiectivele dacă persoanele care le constituie nu posedă abilităţi de comunicare interpersonală de bază. Comunicarea care provoacă interlocutorului sentimentul de a nu fi ascultat, perceput, înţeles generează frustrări, tensiuni, demotivare. Prin urmare, calitatea comunicării (nu cantitatea) reprezintă o condiţie fundamentală a reuşitei sociale, profesionale, instituţionale. Aspectul calitativ al comunicării este dat de eficienţă şi se bazează pe fenomenul de percepţie selectivă, dar şi pe capacitatea indivizilor de a analiza informaţia cunoscută. Informaţiile reprezintă căile de ajungere la probleme şi cu cât acestea devin mai funcţionale, cu atât se întâlnesc probleme mai puţin amplificate. Grupul profesional presupune interacţiunea directă sau indirectă a unui număr de membri, ca rezultat al unui interes comun; grupul are ca ţintă îndeplinirea unui scop comun. Există o serie de variabile care au rol determinant în structura şi performanţele grupului profesional: mărimea, normele, statusul, coeziunea membrilor grupului, comunicarea intragrupală ş.a. În cazul grupului profesional, se face referire la relaţiile interpersonale ce se bazează pe afinităţi, alegeri sau respingeri. Atitudinile şi valorile împărtăşite în comun conduc la crearea unei echipe stabile şi durabile în timp. Capacitatea de comunicare (dublată de capacitatea de influenţare diferenţiată dintre membrii grupului profesional) poate conduce la obţinerea unor rezultate performante în muncă. Toate activităţile organizaţionale (planificare, organizare, coordonare, control) trec prin “filtrul” comunicării, altfel spus, pot fi consolidate, distorsionate sau optimizate în cadrul acestei “logici naturale” a interacţiunii. Comunicarea stă la baza funcţiei de coordonare, facilitând intervenţia managerilor în vederea sincronizării şi armonizării acţiunilor membrilor organizaţiei. În lipsa unei comunicări eficiente, managerii consideră că este extrem de dificil să-şi determine colaboratorii să adopte un anumit comportament sau să realizeze o anumită activitate, dacă aceştia din urmă au puncte de vedere diferite. Prin urmare, comunicarea este o componentă importantă a activităţii fiecărui manager. Fără o comunicare eficientă, chiar şi cele mai elaborate strategii şi cele mai bune planuri de conducere au puţine şanse de succes. Literatura de specialitate consideră că o organizaţie de succes necesită o performanţă de ordin comunicativ la cel mai înalt nivel de realizare. Iar principala solicitare la care este supusă organizaţia este de a asigura într-o măsură din ce în ce mai mare un climat organizatoric corespunzător necesităţilor membrilor organizaţiei. Demn de luat în considerare este faptul că într-o organizaţie funcţionează indivizi de provenienţă şi factură diferită; diferite sunt originea socială, biografia, opiniile, idealurile sau ideile. Procesul de comunicare este, din această cauză, adesea ori îngreunat ori, mai mult decât atât, face loc pseudocomunicării. Principalul obstacol al oricărei forme de comunicare este pur şi simplu de ordinul diferenţei. În acest sens, între angajaţi şi cei cu care vor să comunice există un clivaj care ţine de orizontul de plecare, de experienţă şi de motivaţie. Chiar dacă acest clivaj nu poate fi anulat, trebuie măcar să se ţină seama de el. De această conştientizare a diferenţei depinde reuşita tuturor celorlalte eforturi ulterioare. Studiul proceselor de comunicare relevă un mod defensiv în care indivizii comunică între ei, neştiind prea bine ce trebuie făcut cu diferenţele de opinie. În general, comunicarea dintre ei pleacă de la axioma că “lumea este aşa cum o văd eu”. Ceea ce reprezintă, în fond, o atitudine defensivă care se transformă într-o barieră de netrecut (barieră care, într-o organizaţie, poate juca un rol nefast). Organizaţiile diferă în ceea ce priveşte climatul pe care îl asigură comunicării. În anii ‘50, americanul Gibb semnala două tipuri de climat: “climatul defensiv” şi “climatul deschis”. În cadrul primului tip, “ceilalţi” sunt consideraţi a fi un pericol pentru organizaţie, obligând-o la autoapărare. Singura lume care există este propria lume, lume care este mereu ameninţată. Din contră, cel de-al doilea tip de climat asigură comunicarea deschisă cu “ceilalţi”, aici existând disponibilitatea de a învăţa din experienţa şi opiniile celuilalt. În următorul tabel este prezentată diferenţierea tipurilor de climat, pe baza unei întregi serii de contraste. Climat defensiv (I) 1. Evaluativ 2. Control 3. Strategie 4. Neutralitate 5. Superioritate 6. Certitudine Climat deschis (II) Descriptiv Orientare Spontaneitate Empatie Egalitate Provizorat Contrast (I) versus (II) Comunicare strict bazată pe judecăţi de valoare / Comunicare orientată spre conţinut Comunicare cu scopul de a-l influenţa pe celălalt / Comunicare cu scopul de a ajunge la un punct de vedere comun Comunicare din raţiuni strategice / Comunicare neimpusă Comunicare în condiţii de indiferenţă reciprocă / Comunicare din ataşament Comunicare ierarhică / Comunicare pe picior de egalitate Comunicare în termeni categorici / Comunicare în termeni provizorii Din cercetările efectuate rezultă că în relativ multe organizaţii domneşte un climat defensiv. Un astfel de climat este un obstacol pentru procesul de dezvoltare. Misiunea managerului este prin urmare foarte clară: cel cu adevărat eficient impune colaboratorilor săi un stil de comunicare optim, într-un climat comunicaţional deschis, factor esenţial în activitatea de conducere, dar şi în creşterea performanţei organizaţionale în general. Prin urmare, între cele mai eficiente tehnici de comunicare organizaţională se numără creşterea încrederii. Crearea unui climat deschis, de încredere, depinde strict de manageri. Ei trebuie să discute deschis cu ceilalţi şi să comunice asertiv şi nu agresiv. Pentru a realiza un climat de încredere în cadrul organizaţiei, este necesar să se urmărească: o folosirea unui discurs descriptiv în locul unuia de evaluare. Managerul trebuie să dea şi să ceară informaţii (el nu trebuie să roage, să blameze sau să amâne decizia); o orientarea către rezolvarea problemei prin colaborare reciprocă şi nu prin controlul celuilalt, eventual blamarea lui; o enunţarea clară şi fără echivoc a scopurilor; o adoptarea unei atitudini spontane şi oneste; o evitarea manipulării celorlalţi, luarea în considerare a sentimentelor, problemelor, grijilor celorlalţi; o o atitudine egalitară şi nu de superioritate faţă de ceilalţi; o discutarea, analizarea oricăror conflicte, situaţii tensionate şi adoptarea unei atitudini demne şi respectuoase faţă de interlocutor. Capitolul 5. PLANIFICAREA ŞI RECRUTAREA RESURSELOR UMANE 5.1.Planificarea resurselor umane Planificarea strategică a resurselor umane se presupune a fi procesul de previziune a activităţii organizaţiei care-i permite acesteia să aibă stabilitate, să cuantifice şi să menţină în mod continuu o legătură permanentă între resursele umane şi obiective, pe de o parte, şi posibilităţile oferite de piaţă pe de altă parte. La baza unei strategii se îmbină cunoştinţele prezentului cu previziunea viitorului. Avem nevoie de informaţii despre trecutul, prezentul şi viitorul organizaţiei. Strategia ne permite să stabilim: 1. Necesarul de personal şi de perfecţionare profesională; 2. Nivelul de calitate al produselor; 3. Sistemul informaţional şi comunicaţional intern şi extern al organizaţiei; 4. Politica salarială; 5. Condiţiile fizice, psihice şi socio-umane necesare unui climat optim pentru realizarea obiectivelor. 6. Metodele şi tehnicile de evaluare la nivel individual şi general. Paşii de urmat în elaborarea unei strategii: 1. Identificarea şi recunoaşterea filosofiei şi misiunii unei organizaţii. Se pun întrebări de genul: De ce există organizaţia? Care este contribuţia ei economică, socială? Care sunt valorile de bază ale conducerii organizaţiei? Ce stă în spatele motivaţiei şefilor? În ce fel sunt luate deciziile? 2. Examinarea mediului extern şi obţinerea de informaţii asupra schimbărilor care au loc în afara organizaţiei şi, în funcţie de ele, anticiparea impactului lor asupra colectivului dorit. 3. Analiza internă a organizaţiei, care constă în determinarea capacităţii de adaptare a resurselor organizaţiei şi a identificării potenţialului de acţiune a acestora. Se evidenţiază punctele forte şi cele slabe. 4. Aflarea prognozei evoluţiei organizaţiei de la conducătorii ei, pentru a putea proiecta strategia în conformitate cu obiectivele stabilite de aceştia. Pentru ca strategia să fie eficientă, trebuie avut grijă la unele distorsiuni care pot să apară în procesul de adunare a informaţiilor: • exactitatea informaţiilor: ele trebuie să fie credibile şi să fie adecvate momentului prezent; • existenţa unui surplus de resurse umane în organizaţie; • lipsa unor principii raţionale în conducerea organizaţiei (factorul cel mai des întâlnit şi cel mai greu de depăşit). După colectarea informaţiilor se face o analiză a resurselor umane prezente în organizaţie: • Se identifică profesiile şi meseriile care nu au acoperire cu personal; • Se face analiza piramidei vârstei personalului (stabilindu-se dacă convine sau nu); • Se face analiza fluctuaţiei personalului pe compartimente (urmărindu-se dacă se pune în evidenţă existenţa anumitor compartimente foarte preferate sau foarte evitate); • Se face analiza corelaţiei dintre productivitatea activităţii şi dinamica angajaţilor. Ulterior se trece la proiectarea strategiei. Capitolele cuprinse de strategie: 1. Planul de recrutare (pasivă sau activă) şi selecţie, în funcţie de ierarhiile postului. 2. Stabilizarea şi integrarea resurselor umane pe posturi. 3. Realizarea şi activarea planului de pregătire şi perfecţionare profesională. 4. Alcătuirea planului de promovare, în funcţie de raportul dintre performanţă şi avansare. Pentru ca strategiile de planificare a resurselor umane să se realizeze eficient atât pentru organizaţie cât şi pentru fiecare persoană, trebuie avute în vedere două aspecte specifice fiecărui membru al organizaţiei: - dezvoltarea individuală (profesională), în funcţie de care persoana poate fi promovată, transferată, perfecţionată sau eliminată din organizaţie; - realizările profesionale: în colaborare cu conducerea, se stabileşte un nivel minim acceptabil de performanţă profesională. Din punctul de vedere al individului, contează nivelul de satisfacere a nevoilor personale şi de satisfacere a apartenenţei la organizaţie. Prognoza relaţiilor umane Prognoza se referă la planul de perspectivă, la posibila dezvoltare sau evoluţie a organizaţiei. Prin aceste prognoze se pregătesc resursele umane pentru următorul ciclu calitativ în activitatea lor. Obiectivele organizaţiei constituie punctul de plecare al oricărei prognoze în resurse umane. Prognoza resurselor umane se realizează pe profesii, pregătire, performanţă, avându-se în vedere atât propriul personal cât şi personal din afara organizaţiei. Pentru elaborarea prognozei trebuie să se respecte următoarele cerinţe: 1. Cunoaşterea corectă a realităţii de către specialist şi nu prin surse indirecte. 2. Existenţa unor date trecute pe care să le analizeze. 3. Eliminarea datelor cu caracter accidental în dinamica organizaţiei. 4. Identificarea erorilor apărute în trecut pentru a fi evitate în viitor. Dacă strategia şi prognoza sunt deficitare sau lipsesc într-o organizaţie, cel mai bun indicator pentru aceasta îl constituie surplusul de resurse umane sau lipsa calităţii produsului (la noi, în genere, se vede surplusul de resurse umane). 5.2.Recrutarea resurselor umane Organizaţiile în general, şi firmele în special, pentru a supravieţui, trebuie să soluţioneze în mod corespunzător următoarele probleme: • Identificarea aptitudinilor şi alegerea sau selecţia candidaţilor ce corespund mai bine cerinţelor posturilor noi sau vacante; • Identificarea şi atragerea candidaţilor competitivi folosind cele mai adecvate metode, resurse sau medii de recrutare. Soluţionarea cu succes a acestor probleme înseamnă succesul întregului proces de asigurare de personal, proces deosebit de important datorită faptului că pot apărea erori de angajare. Astfel, respingerea unui candidat competitiv sau angajarea unui slab pregătit, constituie un eşec pentru organizaţie. Recrutarea resurselor umane se referă la confirmarea necesităţii de a angaja personal, la anumite schimbări în situaţia angajării cu personal şi identificarea solicitanţilor potenţiali şi capabili să îndeplinească cât mai eficient cerinţele posturilor. În acest context, nevoile de recrutare pot fi strategice (restructurări, retehnologizări), pot răspunde unor urgenţe temporare (părăsirea organizaţiei din diferite motive, continuarea studiilor, satisfacerea stagiului militar), sau pot fi legate de mişcările interpersonal (promovări, transferuri). Recrutarea personalului poate avea un caracter permanent şi sistematic sau se poate realiza numai atunci când apare o anumită necesitate. Dacă recrutarea are un caracter continuu şi sistematic, organizaţia are avantajul menţierii unui contact permanent cu piaţa muncii. Procesul de căutare, localizare, identificare şi atragere a potenţialilor candidaţi de unde urmează a fi aleşi candidaţii capabili, se numeşte acţiunea de recurtare a personalului. Recrutarea este un proces managerial de menţinere şi dezvoltare a celor mai adecvate surse interne şi externe, necesare asigurării cu personal competitiv în sensul îndeplinirii obiectivelor organizaţiei. Din această perspectivă, recrutarea poate fi un proces activ. Deci, organizaţia încearcă să-şi menţină o reţea de specialişti calificaţi sau potenţiali candidaţi, chiar dacă nu există în mod curent posturi vacante. Trebuie atraşi un număr suficient de mare de candidaţi, pentru a-i putea identifica pe cei care corespund cel mai bine cerinţelor postului. David J. Cherrington, un specialist în domeniul Resurselor Umane afirmă că, asigurarea cu personal a unei organizaţii cuprinde mai multe activităţi de bază, şi anume: planificarea resurselor umane, recrutarea şi selecţia personalului. Procesul de asigurare cu personal din exteriorul organizaţiei cuprinde recrutarea, selectarea şi integrarea personalului, în timp ce asigurarea cu personal din interiorul organizaţiei presupune unele transferuri, promovări, verificări, dezvoltări, precum şi eventualele pensionări, decese, demisii. Planificarea resurselor umane Analiza posturilor şi proiectarea Recrutarea Selecţia Orientarea muncii Transformare Promovare Recalificare Reîncadrare Restituire Dezvoltare Demisie Pensionare Deces Necesarul de resurse umane George T. Milkovich şi John W. Boudreau sunt de părere că recrutarea personalului trebuie să aibă prioritate selectivă deoarece, o selecţie a personalului eficientă nu se poate realiza decât dacă procesul de recrutare asigură un număr suficient de mare de candidaţi competitivi. Astfel, obiectivul activităţii de recrutare constă în identificarea unui număr suficient de mare de candidaţi, astfel încât cei care îndeplinesc condiţiile, să poată fi selectaţi. Recrutarea Resurselor Umane are în vedere şi analiza posturilor şi proiectarea muncii. Acest fapt înseamnă că persoana ce recrutează trebuie să deţină informaţii necesare referitoare la caracteristicile postului ce recrutează trebuie să deţină informaţii necesare referitoare la caracteristicile postului, la calităţile viitorului deţinător al acestuia. Recrutarea personalului urmează planificării resurselor umane. Aceasta înseamnă că efortul de recrutare al unei organizaţii şi metodele ce trebuie folosite sunt dependente de procesul de planificare a resurselor umane şi de cerinţele specifice posturilor ce urmează să fie ocupate. Cu alte cuvinte, cunoaşterea din timp a necesarului de personal sau anticiparea acestuia, permite desfăşurarea în bune condiţii şi cu mai multe şanse de succes a procesului de recrutare. Analiza posturilor Natura şi cerinţele posturilor specifice Planificarea personalului Natura posturilor specifice ce trebuie ocupate RECRUTARE Totalul solicitanţilor calificaţi Surse? Unde şi cum? Recrutări? Stimulente? SELECŢIE Relaţiile între analiza posturilor, planificarea personalului, recrutare şi selecţie Conform opiniei lui David J. Cherrington, procesul de recrutare a Resurselor Umane este legat indispensabil de multe alte activităţi de personal ca de exemplu: evaluarea performanţelor, recompensele angajaţilor, relaţiile cu angajaţii, pregătirea sau dezvoltarea personalului. Astfel, candidaţii cu pregătire corespunzătoare, au în general performanţe mai bune, iar existenţa în cadrul organizaţiei a unor preocupări permanente pe linia performanţelor implică identificarea şi atragerea unor candidaţi cât mai competitivi. Oferta de Resurse Umane va influenţa nivelul salariilor, iar candidaţii cu o înaltă pregătire vor solicita recompense pe măsură, recompense care, la rândul lor, dacă au un nivel ridicat, stimulează şi facilitează în acelaşi timp procesul de atragere a unui număr mai mare de candidaţi cu o pregătire profesională cât mai bună. Din altă perspectivă, procesul de asigurare cu personal, poate fi privit şi ca o serie de filtre sau un proces de triere în cadrul căruia solicitanţii sunt filtraţi în urma unor activităţi specifice domeniului Resurselor Umane. PIAŢA MUNCII RECRUTARE SOLICITANŢI SELECŢIE PERSONAL ANGAJAT REŢINERE Procesul de asigurare cu personal ca proces de triere sau ca o serie de filtrare După cum Jack J. Halloran, unul din specialiştii din cadrul Resurselor Umane afirmă, toţi cei care solicită postul, trebuie să fie conştienţi de privaţiunile sau obstacolele la care pot fi supuşi pe perioada de recrutare precum şi dacă vor exista teste, interviuri, diverse verificări, în directă concordanţă cu viitorul loc de muncă. Dar recrutarea personalului, înseamnă şi o primă triere, în urma căreia o parte din solicitanţi sunt anunţaţi cu politeţe că, pentru moment, scrisoarea lor de introducere nu a fost acceptată. Dacă acest tratament se impune faţă de candidaţi, în condiţiile în care aceştia pot fi, mai devreme sau mai târziu, potenţiali şi pentru ocuparea anumitor posturi vacante, atitudinea este bine să fie reciprocă şi din partea candidatului, în contextul în care postul i se pare inacceptabil, iar refuzul candidatului să fie formulat politicos, lăsând organizaţiei posibilitatea de a-l menţine în evidenţă, în cazul în care apare un post ce corespunde. Recrutarea este prima activitate din procesul de selecţie, integrare şi specializare profesională şi reprezintă activitatea de identificare a persoanelor care au acele capacităţi solicitate de posturile vacante şi de atragere a acestora în cadrul organizaţiei. Experienţa demonstrează că succesul unei organizaţii este asigurat numai dacă angajaţii sunt recrutaţi şi selecţionaţi după proceduri adecvate şi standardizate. În mare, putem spune că a recruta înseamnă a asigura personalul din care se va face selecţia. Cu cât numărul de candidaţi este mai mare, cu atât recrutarea va identifica personajul cel mai eficient pentru ocuparea unui post. Recrutarea personalului începe cu inventarul detaliat al nevoilor organizaţiei sub forma descrierii postului, a calificării şi experienţei necesare. Există două tipuri de recrutare: 1. recrutare generală: vizează activităţile mai puţin complexe şi muncile calificate cunoscute sub denumirea de activităţi operante; 2. recrutarea specializată: vizează funcţii de conducere şi activităţi de decizie. În genere, cele două tipuri de recrutare sunt complementare, în funcţie de nevoile organizaţiei dar şi în funcţie de populaţia de bază care poate fi recrutată. Recrutarea poate avea un caracter permanent sau secvenţial. Caracterul permanent se întîlneşte la organizaţiile mari (ca valoare de personal) dar şi la organizaţiile la care piaţa este foarte concurenţială. Caracterul secvenţial se întâlneşte la organizaţiile mici şi acolo unde piaţa nu este concurenţială. 5.3. Tehnici de recrutare Recrutarea internă O tehnică pentru recrutarea internă de personal este aşa-numitul „job-posting”. În acest context, anagajaţii pot fi înştiinţaţi depsre funcţiile vacante prin afişare, scrisori, publicaţii, radio sau televiziune, invitând angajaţii să solicite funcţiile respective. Această metodă trebuie folosită înaintea recrutării externe, pentru ca proprii angajaţi să fie pregătiţi pentru a solicita un anumit post. O sursă de recurate a personalului pot fi angajaţii existenţi, care pot realiza o bună proiectare prin intermediul familiilor sau cunoştinţelor lor. Astfel, această modalitate este una din cele mai eficiente, putându-se recruta personal calificat cu costuri reduse. Angajaţii pot avea cunoştinţe care au aceeaşi pregătire ca şi ei, pe care i-a cunoscut la conferinţe sau la diverse cursuri de specializare. Dar, selecţia nu trebuie neglijată. Promovarea sau transferul pe anumite funcţii a unor persoane dintre angajaţii organizaţiei este o altă cale de ocupare a posturilor vacante. Dar apare un inconvenient conform căruia, performanţele bune ale individului la un loc de muncă s-ar putea dovedi inferioare altei poziţii din firmă, noul loc de muncă cerând alte capacităţi şi aptitudini. O altă sursă internă o reprezintă angajaţii în formare. Unii angajaţi pensionaţi din cadrul organizaţiei pot fi reangajaţi pentru a lucra un „part time job” sau pot recomanda persoane dispuse să se reîncadreze în organizaţie. Mai pot fi recrutate şi reangajate persoane care anterior au părăsit organizaţia pentru a-şi continua studiile sau pentru formarea familiei, satisfacerea stagiului militar, etc. Acest tip de recrutare are atât avantaje, cât şi dezavantaje. Ca avantaje se pot menţiona: • Firma, organizaţia are posibilitatea de a cunoaşte mult mai bine punctele slabe şi cele tari ale angajaţilor; • Atragerea candidaţilor este mult mai uşoară pentru că, fiind bine cunoscuţi ca performanţe, le pot fi oferite activităţi superioare faţă de postul deţinut; • Selecţia conform criteriilor organizaţionale este mult mai eficientă; • Probabilitatea de a lua decizii eronate este mai mică, tocmai datorită volumului mare de informaţii deţinut despre aceştia; • Timpul necesar orientării şi îndrumării pe post a noilor angajaţi este mult redus; • Caracterul secret al unor tehnologii şi a „know-how”-lui necesar utilizării acestora impune folosirea recrutării interne; • Creşte motivaţia angajaţilor iar oportunităţile de promovare sunt stimulative; • Recrutarea este mult mai rapidă şi mai puţin costisitoare; • Se solidifică sentimentul de afiliere şi se amplifică loialitatea faţă de organizaţie. Dar de asemenea, există şi anumite aspecte negative sub forma unor dezavantaje care privesc recrutarea exclusivă din interior: • Se împiedică infuzia de „sânge proaspăt”, de „suflu tânăr” şi nu se favoriezează promovarea de idei noi, avangardiste, neputându-se evita inerţia manifestată uneori în faţa schimbării sau în faţa ideilor noi; • Promovarea doar pe criteriul vechimii şi a experienţei neglijând competenţa pot dăuna organizaţiei prin promovarea unor persoane incompetente; • Dacă speranţa de promovare nu se materializează, oamenii devin apatici, ceea ce duce la demoralizare şi, în final, la scăderea performanţelor; • Implică dezvoltarea unor programe adecvate de „training” care să permită pregătirea propriilor angajaţi pentru a-şi asuma noile responsabilităţi. Recrutarea externă Recrutarea din exterior se face prin metoda informală şi prin metoda formală. • Metoda informală se caracterizează prin publicitate foarte limitată, recurgându-se la concursul angajaţilor care există în organizaţie, cerându-li-se acestora să apeleze la persoane interesate de angajare, dintre rude, prieteni, cunoscuţi. Aceste relaţii personale se pot dovedi eficiente dacă aceste investigaţii se fac în mod discret, tocmai pentru a nu fi interceptate de întreprinderea la care candidatul are deja un loc de muncă, expunându-l la riscul pierderii lui. Majoritatea posturilor se ocupă prin metoda informală. Şi acestea, deoarece, această metodă este necostisitoare, se aplică rapid, şi foloseşte pentru angajarea personalului din birou şi a celui de conducere din secţiile de producţie. Totuşi, există riscul ca, din cauza unei oarecare doze de subiectivism să se favorizeze recrutarea unor cadre mai puţin corespunzătoare. De aceea, este necesar, ca metoda informală să fie conectată cu metoda formală, metodă ce presupune o audienţă mai largă. • Metoda formală. Această metodă se caracterizează prin căutare de persoane ce doresc să se angajeze, aflate în căutare de lucru pe piaţa muncii sau doritoare să schimbe locul de muncă pe care-l deţin. În acest scop se apelează la diferite forme de publicitate, exemplu: comunicarea la Oficiul Forţelor de Muncă, micropublicitate, contactarea directă a întreprinderii, reviste de specialitate. Recrutarea din exterior prezintă următoarele avantaje: • Favoriează aportul de idei noi, promovând progresul întreprinderii; • Se fac economii în costurile de pregătire ale întreprinderii (vin persoane pregătite); • Oamenii care vin din afară, pot fi mai obiectivi, deoarece nu au nici un fel de obligaţii faţă de cei din interiorul organizaţiei. Dar există şi o serie de dezavantaje: • Evaluările celor recrutaţi din exterior sunt bazate pe surse mai puţin sigure ca referinţele, interviurile, întâlnirile relativ sumare; • Costul mai ridicat determinat de căutarea pe piaţa muncii care este mai vastă decât întreprinderea, mai puţin cunoscută şi mai diversificată; • Descurajează angajaţii actuali, reducându-le şansele de promovare etc. Recrutarea în funcţie de post Dacă se doreşte recrutarea managerilor sau a personalului pentru birou se poate lua în considerare folosirea unei agenţii de consultanţă în vederea recrutării. Astfel, consultantul va discuta cu organizaţia descrierea postului şi specificarea persoanei, recomandând ce metodă de căutare va fi folosită pentru găsirea persoanei potrivite descrierii. Această metodă poate include anunţuri în publicaţii locale sau naţionale de specialitate. Personalele interesate vor primi din partea agenţiei detalii despre post şi formulare de înscriere. Acum se realizează o primă filtrare a candidaţilor, oferindu-se organizaţiei o listă de potenţiali candidaţi. Pentru trierea candidaţilor, agenţia îi cheamă la interviuri, le testează aptitudinile, verifică recomandările. De aici, este de competenţa organizaţiei să-şi aleagă candidatul dorit, folosind la rândul ei interviuri, teste sau alte metode de selecţie. În cazul recrutării unui asistent de birou „part-time” se poate apela de asemenea la ajutorul unei agenţii specializate în recrutarea secretarelor şi personalului pentru birou. Se poate face şi cu ajutorul biroului local de plasament sau se poate da anunţ în ziarul local. Fiecare dintre aceste metode are avantajul său: • Agenţia va discuta cu angajatorul despre descrierea postului şi despre specificarea persoanei, pentru a se pune de acord. Aceasta va verifica în baza de date, pentru a vedea dacă există cineva care să se potrivească profilului cerut de angajator. Decizia finală aparţine angajatorului. Dacă nu există persoane compatibile profilului cerut de angajator, se va apela la anunţurile în ziare. În final, candidaţii obţinuţi vor fi testaţi de către agenţie iar cei potriviţi, vor fi propuşi angajatorului pentru selecţia finală. • Biroul local de plasament îşi oferă serviciile gratuit, dar acestea sunt destul de slabe. Birourile de plasament vor centraliza datele dar nu vor filtra şi testa angajaţii şi nu vor da sugestii privitor la eventualele modalităţi de publicare a anunţurilor. În aceste condiţii, angajatorul va trebui să selecteze şi să testeze angajaţii. • Publicarea anunţurilor în ziare este cea mai potrivită metodă dar se impune o strategie de formulare a anunţurilor. • Recrutarea absolvenţilor printr-un un program de „training” managerial implică multă muncă. Aceasta este considerată o investiţie care va trebui să dea rezultate pe termen lung, fiind o sursă de înlocuire a actualilor manageri. În aceste condiţii recrutarea trebuie să se concentreze asupra persoanelor cu potenţial nu a celor ce deţin cunoştinţe. Abilitatea de a lucra în echipă, motivaţia, deschiderea spre schimbare pot fi descoperite mai bine în cadrul unui interviu sau teste, dar cu cheltuieli mari. Capitolul 6. SELECŢIA RESURSELOR UMANE 6.1. Definire şi caracteristici Selecţia resurselor umane se bazează pe principiul că orice om va avea şansa să ocupe un post numai dacă va putea demonstra că are pregătirea, calităţile şi abilităţile necesare. Procesul de selecţie al personalului trebuie privit ca o activitate de armonizare, de adecvare între cerinţele unei funcţii şi capacităţile fizice şi psiho-intelectuale ale candidatului selecţionat. Angajaţii incapabili de a realiza cantitatea şi calitatea muncii aşteptate pot costa organizaţia mulţi bani, timp şi imangine. Adecvarea dintre cerinţele postului şi capacitatea angajatului este importantă şi pentru persoanele care solicită funcţia respectivă. Astfel, plasarea într-o funcţie nepotrivită poate conduce la eforturi şi timp suplimentar pentru angajat, care ar putea folosi şi experienţa sa mai bine în altă funcţie sau în altă poziţie. Selecţia este procesul prin care se alege, conform unor criterii, cel mai potrivit candidat, pe baza unei examinări care ţine seama de pregătirea, aptitudinile manifeste şi capacitatea de muncă reală a fiecărui candidat. Este un proces de o durată medie şi nu o examinare sau o testare. Procesul de selecţie urmează logic după analiza posturilor, planificarea personalului, precum şi după recrutarea personalului care trebuie să atragă un număr suficient de mare de potenţiali candidaţi, dintre care vor fi aleşi cei mai capabili sau cei mai competitivi pentru ocuparea posturilor vacante. Selecţia profesională nu înseamnă alegerea unor supravalori, ci examinarea psihologică, atentă în baza căreia se poate realiza o repartiţie ştiinţifică a personalului la diverse locuri de muncă, conforme cu aptitudinile şi pregătirile fiecărui individ. Astfel, prin selecţie se pun în evidenţă calităţile sau prezenţa/absenţa unor contradicţii profesionale, şi în baza rezultatelor obţinute, cel în cauză este orientat spre locul de muncă în care se preconizează că va da un randament maxim şi va fi pe deplin mulţumit, satisfăcut de ceea ce face. În anumite situaţii, psihologilor li se solicită să efectueze o selecţie de personal pentru ocuparea unor posturi vacante. După o perioadă de timp se constată că cei selecţionaţi nu dau satisfacţie fiind declaraţi ca incompatibili activităţii pe care o desfăşoară. Acesta este efectul concepţiei potrivit căreia, o persoană dacă a fost selecţionată va fi şi eficientă profesional. De fapt, examenul de selecţie/repartiţie profesională este considerat doar o etapă sau subprogram al acţiunii complexe de integrare, încadrare în muncă. 6.2. Criterii de selecţie Selecţia personalului se poate efectua folosind două categorii de metode: empirice şi specifice. Prima metodă nu se bazează pe criterii riguroase ci pe recomandări, impresii, aspectul fizic al candidaţilor, modul de prezentare al acestora etc. În această ordine de idei există şi unele practici controversate, promovate în resursele umane şi care au apărut şi la noi: • Analiza grafologică sau ansamblul investigaţiilor teoretice şi aplicative asupra scrisului, efectuată în vederea stabilirii unor relaţii între personalitate şi scris sau pentru studierea trăsăturilor de caracter ale unor persoane. • Frenologia – care sugerează existenţa unei corelaţii între caracterul şi funcţiile intelectuale ale individului pe de o parte şi conformaţia craniului pe de altă parte, ceea ce impune studiul formei, proeminenţei şi nerefularităţile capului. • Chirologia – ştiinţa studiului mâinii care studiază existenţa unor corelaţii între caracter şi desenul mâinii. • Astrologia – ştiinţa care se ocupă de prevederea destinului oamenilor prin poziţia şi mişcarea astrelor sau prin fenomene cereşti. Metodele ştiinţifice care se bazează pe criterii ştiinţifice folosind mijloace sau metode specifice de evaluare a personalului. Scopul principal al selecţiei este de a obţine acei angajaţi care se află cel mai aproape de standardele de performanţă dorite şi care au cle mai bune şanse de a realiza obiectivele individuale şi organizatorice. Criterii pentru aprecierea metodelor de selecţie Caracteristicile metodelor de selecţie sunt validitatea şi acurateţea. Validitatea se referă la gradul în care metodele de selecţie alese prezic performanţele viitoare la locul de muncă. Orice instrument de selecţie folosit trebuie să testeze performanţele viitoare. Cu alte cuvinte, testul ar trebui să fie o metodă validă de evaluare a aplicaţiilor pentru postul pentru care candidează. Angajatorii testează potenţialii candidaţi pentru a-i evalua. Aici sunt incluse teste de personalitate, teste psihometrice etc. Criteriile pentru aprecierea metodelor de selecţie sunt: • Costul – cu cât procesul de selecţie este mai complex, cu atât costul va fi mai mare. În condiţiile în care se folosesc în serie mai multe tehnici, timpul alocat va fi mai lung şi resursele folosite mai numeroase. • Timpul – procesul recrutării şi selecţiei poate lua destul de mult timp. Această perioadă poate fi cuprinsă între câteva săptămâni şi câteva luni. Prioritatea constă în faptul de a selecţiona persoana potrivită şi nu doar de a ocupa postul. Greşelile în selecţie pot fi costisitoare şi pot afecta organizaţia pe termen lung. • Nevoia de aptitudini deosebite – multe posturi au cerinţe deosebite pentru aptitudini şi calităţi. Aici sunt incluse condiţia fizică, carnet de conducere categoria C, aptitudini de programatori etc. Este recomandabil să le testezi personal. • Aşteptările candidaţilor – aceştia vor avea aşteptări din partea angajatorului, în aceeaşi măsură în care angajatorul are din partea sa. 6.3. Activităţile procesului de selecţie a resurselor umane Selecţia resurselor umane este o activitate care, de regulă, se efectuează în cadrul compartimentului de resurse umane al organizaţiei, iar decizia finală (angajarea propriu-zisă) se determină de comun acord cu şefii ierarhici direcţi ai postului supus angajării. În organizaţiile mici (sub 30 persoane), selecţia se poate efectua de către o firmă specializată, pentru că în aceste organizaţii lipseşte, de obicei, un serviciu de resurse umane constituit. Activităţile procesului de selecţie: 1. Primirea candidaţilor sau întrevederea; 2. Interviul preliminar (de cunoaştere); 3. Efectuarea de investigaţii privind mediul de provenienţă, pregătirea candidaţilor şi verificarea recomandărilor; 4. Examinarea medicală; 5. Administrarea şi interpretarea testelor; 6. Administrarea probelor specifice de activitate (probe profesionale sau probă de lucru); 7. Interviul final realizat de o comisie (nu de o persoană); 8. Plasarea noilor angajaţi pe posturi; 9. Urmărirea integrării lor în activitate (de la trei săptămîni pînă la trei luni); 10. Alcătuirea dosarelor persoanelor şi actualizarea permanentă a acestora. A. Primirea solicitanţilor Se bazează pe principiul că fiecare candidat este un potenţial angajat, deci un viitor coleg, ceea ce presupune să-i acordăm atenţie, respect şi amabilitate. Doar în aceste condiţii, omul devine mai deschis, lăsându-ne să adunăm mai multe informaţii despre el. Dacă-l primim cu ostilitate, inconştient ne va deveni ostil. B. Definirea şi rolul interviului iniţial Interviul iniţial de alegere este utilizat, în unele cazuri, înainte ca solicitantul să completeze formularele de cerere ale unui post, cu scopul de a vedea dacă acesta are şanse de a fi ales pentru postul disponibil. În situaţia interviului se pun întrebări asupra unor chestiuni pe baza cărora să se determine în ce măsură candidatul îndeplineşte unele cerinţe şi condiţii pentru a realiza sarcinile funcţiei oferite. Aspectele abordate în contextul unui asemenea interviu privesc: • Interesul solicitantului pentru funcţie; • Locul de muncă oferit; • Plata aşteptată; • Disponibilitatea pentru muncă; • Calificarea minimă necesară; • Eventualele aspecte specifice. Pe baza răspunsurilor primite, solicitanţii sunt evaluaţi pentru a determina dacă sunt acceptabili pentru a participa în continuare la procesul de selecţie. Astfel spus, încă din această fază unii candidaţi pot fi eliminaţi. Se analizează: CV-ul, scrisoarea de prezentare, formularul de angajare şi chestionarul bio-tipologic. CV-ul: este un document, ceea ce implică responsabilitate juridică, de aceea el trebuie semnat. În genere, se exacerbează utilizarea lui în detrimentul altor modalităţi de selecţie. Includerea lui în procesul de selecţie se justifică doar în următoarele situaţii: • Când în urma campaniei de recrutare se înscriu pentru selecţie foarte mulţi candidaţi, iar timpul alocat selecţiei este foarte scurt. Se ajunge în asemenea situaţii atunci când organizaţia nu are o strategie de recrutare şi selecţie. • Când exigenţele postului nu impun utilizarea unor criterii de selecţie care să facă necesară prezenţa candidatului la interviul preliminar (când nu sunt importante aspectul exterior sau capacitatea de expunere orală, discursul logic etc). • Când se fac angajări sezoniere. CV-ul mediază, de regulă, întrevederea între cel care îşi oferă serviciile şi reprezentanţii firmei care, ulterior vor realiza interviul de selecţie. CV-ul este considerat ca una dintre cele mai la îndemână metode de evaluare fiind bazat pe informaţii biografice. Cu alte cuvinte, CV.ul este un document prin care cel ce selecţionează se convinge că posibilul, potenţialul angajat este persoana cea mai potrivită pentru postul vacant. Din perspectiva candidatului, conceperea unui CV echivalează cu pregătirea unui memoriu asupra activităţii sale anterioare şi a modului actual de existenţă. CV-ul trebuie să conţină date obiective şi concrete privind starea civilă, formaţia profesională, experienţa în domeniul de activitate specific postului, posturile deţinute anterior. Aici se menţionează cunoştinţele particulare, ca de exemplu cunoaşterea, uneia sau mai multor limbi străine, utilizarea calculatorului, deţinerea unui permis de conducere. De asemenea sunt menţionate şi hobby-urile, aspecte ce exprimă activităţile extraprofesionale. În orice caz, în Romania se utilizează exagerat de mult CV-ul, în detrimentul scrisorii de prezentare sau al recomandării. Într-un studiu efectuat în 1999, la Iaşi, s-a constatat că aproximativ 35% din CV-urile trimise de solicitanţi erau denaturate. În cadrul unui CV trebuie să fie incluse informaţiile care au importanţă în ceea ce priveşte obţinerea carierei, iar cele care nu au însemnătate să fie minimalizate. Acest lucru se face optând pentru tipul de CV favorabil. Boree şi Thill propun patru tipuri de CV-uri: • Cronologic: organizat pe etape, începând cu perioada actuală şi continuând în ordine invers cronologică. Este cel mai tradiţional mod de organizare a CV.ului. La fiecare post trebuie menţionate responsabilităţile şi realizările, evidenţiindu-se cel mai recent post. Abordarea cronologică este recomandată persoanelor cu o bogată experienţă în muncă şi care doresc să evolueze în aceeaşi carieră. Este un CV amplu, făcut să impresioneze; îl folosesc oamenii cu experienţă. • Funcţional: este folosit de începători, pune accent pe realizările obţinute, indiferent de profesie sau activitate. Nu implică o ordine cronologică strictă. Se prezintă aspectele începând de la cele importante la cele secundare. Se accentuează domeniile de competenţă prin alcătuirea unei liste de realizări şi identificarea ulterioară a angajatorilor şi a experienţei academice în secţiuni subordonate. • Ţintă: doreşte să atragă atenţia asupra a ceea ce poate persoana să facă pentru un anumit angajator pe un anumit post. Imediat după declararea obiectivelor de carieră, se înşiruie capacităţile deţinute care sunt relevante penru acel post şi realizările curente. • Electronic: un scaner anexat unui PC poate citi CV-urile. PC-urile citesc şi extrag datele personale, aptitudini, educaţie, calificări, locuri de muncă anterioare. Programului analizării CV-urilor, în funcţie de criteriile amintite, face o listă de candidaţi care îndeplinesc toate cerinţele obligatorii şi le clasifică. Calculatorul face această muncă mult mai repede decât omul şi mult mai sistematic. Metoda este recomandabilă când avem de-a face cu un număr mare de candidaţi. Scrisoarea de prezentare/de intenţie: însoţeşte CV-ul şi nu repetă informaţiile conţinute de acesta. Trebuie să fie scurtă, concisă, elocventă pentru aspiraţiile candidatului. Conţine câteva elemente specifice: • Motivaţia pentru noul serviciu; • Aspiraţii privind pregătirea profesională; • Motivul alegerii organizaţiei sau firmei respective; • Activităţile pe care le poate susţine în respectiva organizaţie; • Dacă motivaţia este legată de salariu, se menţionează salariul actual dar nu se specifică salariul dorit. Scrisoarea trebuie să fie adresată unei anumite persoane, şi nu instituţiei (şef compartiment resurse umane sau director). În Romania nu se prea utilizează. Un specialist poate vedea din acest document ierarhia valorică şi nivelul de aspiraţie. Scrisoarea trebuie să stimuleze interesul cititorului. Stilul exprimă personalitatea candidatului, fiind necesar să exprime încrederea în sine. Trebuie să facă dovada interesului faţă de firmă, organizaţie, arătând că deţine informaţii despre organizaţie. Cu cât se va cunoaşte mai mult despre organizaţie, cu atât este mai uşor să dovedească modul în care abilităţile candidatului pot fi valoroase pentru organizaţie. Formularul de angajare: este un instrument standardizat de selecţie, realizat de specialiştii în resurse umane din organizaţie. Este bine de întocmit pentru că ajută în trierea prealabilă a angajaţilor. Realizarea formularului trebuie să ţină cont de natura posturilor. Astfel, o organizaţie trebuie să aibă mai multe tipuri de formulare, în funcţie de specificul profesional al posturilor. Ca formă, nu se confundă cu o cerere, ci este apropiat chestionarului. Existenţa formularului de angajare înlocuieşte CV-ul şi scrisoarea de prezentare. Are statutul de document, solicitantul fiind obligat să-l semneze. Nu trebuie să conţină informaţii referitoare la religie, rasă, mediu de provenienţă, sex, pentru a nu permite discriminări. Completarea acestui formular se face de către solicitanţii acceptaţi după interviul iniţial. Acesta serveşte unor scopuri variate: • Înregistrarea solicitanţilor ce doresc să ocupe o anumită funcţie; • Baza de pornire şi realizare a interviului; • Cercetării eficienţei procesului de selecţie şi a altor probleme de personal. Cu alte cuvinte, formularul de nagajare este chiar CV-ul, un standard al angajatorului. Va avea structura unui CV clasic, dar în ordinea, forma şi stilul preferate de către angajator. În general formularele de cerere de angajare pot cuprinde aspecte ce privesc datele personale, starea civilă, adresa, informaţii asupra soţului, soţiei, pregătirea, şcoli absolvite, referinţe pentru angajare etc. Chestionarul bio-tipologic: este utilizat în general în selecţia posturilor care necesită relaţionarea directă cu alte persoane din afara organizaţiei: agenţi de vânzări, purtători de cuvânt, consilieri, lucrul cu publicul, decizie şi control, în general pentru staff-ul organizaţiei. Acest chestionar vizează informaţii legate de aspectul exterior, capacitatea de expunere orală, temperamentul dominant, ierarhia valorică manifestă, gradul de sociabilitate, nivel de rezistenţă la stres şi oboseală etc. Acest chestionar se completează de către specialist şi nu de către solicitant. Se pot ataca şi informaţii care, în alte situaţii, pot duce la procese de discriminare. 6.4. Interviul de selecţie Scopul interviului este de a obţine informaţii despre candidat. Aceste informaţii vor face posibilă prevederea performanţelor viitoare ale candidatului la locul de muncă, şi compararea candidaţilor între ei. Cu ajutorul lui se procesează şi evaluează informaţiile obţinute despre candidat, în legătură cu particularităţile postului. CV-ul, formularul de angajare şi scrisoarea de intenţie nu sunt suficiente. Informaţiile suplimentare şi detaliile pot fi obţinute prin întrevedrea candidatului. Câteva reguli sunt necesare. Planificarea interviului trebuie să respecte următoarele aspecte: • Candidatul trebuie anunţat unde şi când are loc interviul şi cu cine trebuie să ia legătura; • Candidatul trebuie să aibă o cameră liniştită unde să aştepte; • Intervievatorul trebuie să fie pus la curent cu programul de intervievare, care trebuie conceput astfel încât să fie suficient timp pentru candidat; • Intervievatorul trebuie să vadă CV-ul, scrisoarea de intenţie şi formularul de înscriere înaintea interviului, pentru a şti ce întrebări să pună; • Controlul interviului este foarte important, acesta presupune cunoaşterea informaţiilor ce trebuie obţinute, culegerea sistematică a acestora şi oprirea când au fost obţinute; • Intervievatorul trebuie să ştie să conducă interviul, să nu vorbească mai mult de 25% din timpul interviului de fond; • Abordarea realistă a funcţiei presupune că cel care conduce interviul trebuie să ofere informaţii corecte despre postul pentru care se desfăşoară selecţia, despre organizaţie, astfel încât, candidatul să poată evalua propriile aşteptări la funcţie, reducându-şi riscul insatisfacţiei angajatului; • Candidatul trebuie informat la sfârşitul interviului care va fi pasul următor; • Urmărirea integrării candidaţilor ce au fost selectaţi. Pentru toate formele de interviu, acestea trebuie să conţină aceleaşi întrebări pentru toţi candidaţii, doar în aceste condiţii se pot analiza şi interpreta informaţii obţinute prin interviu. Tipuri de interviu: Interviurile se clasifică atât din punct de vedere al structurii, cât şi din punct de vedere al numărului de intervievatori. Din punct de vedere al numărului de intervievatori sunt trei variante: • Interviul individual – cel mai folosit, obţinându-se posibilitatea dezvoltării unei relaţii între intervievat şi intervievator. Dar poate apărea lipsa de obiectivitate, tocmai datorită existenţei unui sngur intervievator care nu poate fi controlat. • Interviul colectiv – într-o oarecare măsură, interviurile colective depăşesc problemele prezentate. Astfel, unul sau mai mulţi intervievatori vor intervieva candidaţii. Dintre intervievatori fac parte managerul de linie al postului vacant, un oficial din departamentul de Resurse Umane precum şi alte persoane ce au o implicaţie directă cu acel post şi care ar putea pune candidatului întrebările de specialitatea asupra formării profesionale. • Consiliul de intervievare – este o subdiviziune a interviului colectiv. Acesta este constituit dintr-un număr mare de intervievatori, cu adevărat o încercare mare pentru candidat. Intervievatorii vor pune, fiecare, câte una maxim două întrebări. Pe baza răspunsului candidatului, membrii consiliului de interviu îşi vor face o părere despre aptitudinile şi calităţile acestuia, părere ce va conta la luarea deciziei finale. Acest tip de interviu este destul de eficient tocmai datorită numărului de intervievatori şi calificărilor diferite ale acestora. Luate din altă perspectivă, din punctul de vedere al structurii interviurile se împart în: • Interviul structurat: foloseşte întrebări standard, stabilite anticipat în ghidul de interviu, care sunt puse tuturor candidaţilor pentru o anumită funcţie. Mai este cunoscut sub numele de „interviu de cunoaştere“. Este foarte utilizat în selecţia iniţială, când există un mare număr de solicitanţi. Chestionarul este oral şi oferă mai multă consistenţă şi acurateţe în comparaţie cu alte tipuri de interviuri. Totuşi, întrebările nu trebuie să fie caracterizate de rigiditate; dacă se observă manifestări care arată că solicitantul nu înţelege o întrebare, aceasta poate fi reformulată mai accesibil. Este necesar să aibă o ordine logică, iar cel ce conduce interviul trebuie să discute cu candidatul pentru a se evita eventualele neînţelegeri ce pot apărea. Interviul structurat are o durată de 30-60 minute. Dacă nu se obţin toate informaţiile, se reprogramează solicitantul pentru o altă şedinţă. În caz că nu există mijloace tehnice de înregistrare, se pot nota chiar şi în prezenţa solicitantului ideile mai importante. Acest tip de interviu necesită un cadru formal, o cameră special amenajată în care interlocutorii stau faţă în faţă, pe poziţii de egalitate. • Interviul nestructurat: vizează în genere dinamica psihologică a candidatului. Se utilizează doar în selecţia anumitor posturi: pentru posturi de creaţie, concepţie şi decizie, sau în situaţia când informaţiile obţinute prin interviul structurat nu sunt mulţumitoare. Întrebările acestui tip de interviu au ca scop general să-l determine pe solicitant să vorbească despre el însuşi. Se folosesc întrebări generale, din care sunt dezvoltate altele. Apoi, intervievatorul alege o idee din răspunsul candidatului şi formulează următoarea întrebare. Acest gen de interviu se poate realiza şi într-un cadru mai puţin formal şi poate depăşi 60 minute. Se foloseşte în consultaţii psihologice dar şi în procesul selecţiei personalului. Dificultatea aplicării acestui tip de interviu priveşte înţelegerea relaţiilor, funcţiilor şi posibilitatea obţinerii unor date comparabile pentru toţi candidaţii. Aceste interviuri sunt semiorganizate rezultând o combinaţie de întrebări generale şi specifice, care nu sunt puse într-o anume ordine prestabilită. • Interviul sub presiune: are drept scop cercetarea reacţiilor în condiţiile exercitării unei presiuni psihice. Cel care conduce interviul adoptă o atitudine fermă, rigidă, chiar agresivă, pentru a urmări reacţia candidatului. Se aplică foarte rar, doar pentru posturi supuse unei acţiuni continue de stres sau periculozitate (ex. servicii speciale, aviator, scafandru etc.) Durata rămâne la latitudinea celui care conduce interviul. Acest interviu implică prezentarea unui grad mare de risc. El poate genera uşor o imagine foarte proastă asupra intervievatorului, patronului sau poate provoca rezistenţă din partea candidatului asupra funcţiei oferite. Tehnici de chestionare Aceste tehnici pot influenţa semnificativ conţinutul şi calitatea informaţiilor obţinute. Unele întrebări asigură răspunsuri mai semnifivative decât altele. Tehnicile bune de interviu depind de folosirea de întrebări „open-ended”, acele întrebari la care nu se poate răspunde prin Da/Nu. Întrebările de genul „Ce?”, „Cine?”, „De ce?”, „Unde?” sunt folositoare deoarece răspunsurile sunt bogate în informaţie. Totuşi o serie de întrebări trebuie evitate de exemplu: • Întrebările ce rar dau un răspuns adevărat: „cum te-ai înţeles cu superiorii/colegii?” • Întrebări ce sugerează răspunsului: „......., nu-i aşa?” • Întrebări ilegale ce implică rasa, credinţa, starea civilă, sexul, naţionalitatea etc. • Întrebări cu răspuns clar, acele întrebări pentru care intervievatorul are deja răspuns. • Întrebări ce nu sunt în legătură cu funcţia, de exemplu: sport, politică deoarece sunt omoloage. În timpul interviului, intervievatorul nu trebuie să lanseze aprecieri, întreruperi, remarci deoarece pot provoca feed-back negativ la candidat, fiindu-i influenţat răspunsul. Se creează astfel piste false care trebuie evitate. Acestea sunt: • Judecăţi pripite: intervievatorul trebuie să emită judecăţi după ce a acumulat totalitatea informaţiilor despre candidat; dar adesea, cel care intervievează îşi formulează o primă impresie pe baza unor aspecte subiective (îmbrăcămintem modalitate de comportament etc); • Accentele nefavorabile: informaţiile nefavorabile despre un solicitant au o pondere importantă în aprecierea şi decizia asupra unui candidat. Se apreciază că o informaţie nefavorabilă are o greutate dublu mai mare decât una favorabilă, ceea ce poate opri accesul candidatului la funcţia solicitată.; • Efectul de hallo: acesta poate apare atunci când se acordă o importanţă mai mare unei caracteristici a subiectului faţă de cum este ea în realitate şi se acoperă alte aspecte evidente; • Prejudecăţi: cel care conduce interviul trebuie să-şi recunoască eventualele prejudecăţi. Din studii s-a arătat că femeile sunt considerate inferioare ca personalităţi de cel ce realizează interviul. Există tendinţa ca intervievatorul să favorizeze pe cel care este perceput ca fiindu-i asemănător din punct de vedere al vârstei, rasei, sexului, experienţei în muncă etc. În aceste condiţii, poate fi selecţionat un candidat care nu este compatibil cu funcţia pentru care candidează sau să se respingă un candidat tocmai datorită prejudecăţilor. Cu alte cuvinte, intervievatorul trebuie să fie obiectiv şi onest şi să arate candidatului respins motivele ce au facut obiectul respingerii. • Zgomotul cultural: cel care conduce interviul trebuie să fie capabil să identifice „zgomotele culturale”, adică răspunsurile considerate de candidat a fi social acceptabile, mai mult decât faptele. Cu alte cuvinte, candidatul, dorind să obţină o funcţie, consideră că trebuie să treacă de interviu şi că, dacă va enunţa ceva foarte inacceptabil pentru el, ar putea fi respins. Prin urmare, el va încerca sa dea răspunsuri acceptabile, dar nu trebuie încurajate, ştiut fiind că, candidatul are tendinţa de a le amplifica. Conducătorul interviului trebuie să evidenţieze dacă un candidat este competent şi cu perspective de succes. Studiile au arătat că numeroşi factori pot fi luaţi în considerare în cursul unui interviu. Ordinea de importanţă a variabilelor este următoarea: • Răspuns corect (6.29%) • Entuziasm (6.27%) • Maturitate (6.19%) • Echilibru emoţional (6.08%) • Fluenţă (5.82%) • Potenţial (5.80%) • Inteligenţa şi experienţa în muncă ocupă locurile 7 şi 8. De asemenea, contează atractivitatea, îmbrăcămintea şi vârsta solicitantului. O importanţă deosebită o are examinarea fizică şi medicală, aspect ce se impune la angajare. Astfel se verifică starea generală a candidatului cât şi anumite capacităţi şi aptitudini psihice şi fizice speciale ale fiecărui candidat la ocuparea unui post. Standardele medicale pentru fiecare funcţie trebuie să fie realiste, justificate şi adecvate cerinţelor şi condiţiilor fiecărei funcţii. În anumite situaţii, examenul medical poate include examene specifice: testarea pentru consumuri de droguri, SIDA, teste genetice etc. Conducerea unui interviu Candidatul este primit într-un cadru adecvat, liniştit, agreabil. Culegerea de informaţii este etapa în care trebuie să se obţină maximum de informaţie privind activităţile desfăşurate anterior de către candidat, motivaţii, aspecte biografice etc. Totul se desfăşoară organizat: • Informaţii biografice: - pregătire şcolară, diplome deţinute; - situaţie familială în trecut şi prezent; - situaţie economică în prezent. • Informaţii despre activitatea profesională: - experienţă profesională; - posturile ocupate şi intervalele de timp aferente; - funcţiile şi responsabilităţile avute. • Elemente psihologice privind atitudini şi trăsături de caracter observate. După interviu, specialistul va completa o fişă de evaluare în cadrul căreia se vor acumula aprecieri cu privire la răspunsurile date: I. statutul familial şi pregătirea profesională a candidatului: • Observaţii • Apreciere globală, favorabilă, nefavorabilă, incertă II. Statutul economic: • Observaţii • Apreciere globală, favorabilă, nefavorabilă, incertă III. Experienţă profesională: • Observaţii • Apreciere globală, favorabilă, nefavorabilă, incertă IV. Atitudini şi trăsături de caracter ce apar în timpul interviului: • Observaţii • Apreciere globală, favorabilă, nefavorabilă, incertă V. Rezultatele notaţiilor: I, II, III, IV VI. Observaţii: • Candidatul poate fi admis/respins Este important ca persoana din întreprindere care conduce discuţia să aibă o dublă competenţă: • Una de specialitate (să cunoască bine specificul postului, problematica organizaţiei) • Una psihologică (să ştie să asculte, să fie obiectiv, să sesizeze posibilele contradicţii din afirmaţiile candidatului, să reţină esenţialul). Intervievatorul: Persoana ce intervievează poate fi din cadrul organizaţiei: manager, directorul departamentului Resurselor Umane, şeful ierarhic al celui ce urmează a fi intervievat sau poate proveni din cadrul unei organizaţii care se ocupă cu selecţia cadrelor. Intervievatorul trebuie să dea dovadă de experienţă, complexitate cognitivă, abilitate, adaptabilitate socială şi detaşare. Acesta trebuie să ştie că interviul trebuie să conţină aceleaşi întrebări pentru toţi candidaţii, tocmai pentru obiectivitate. Gestica trebuie să se reducă la minimum. Intervievatul: Participarea la un interviu trebuie pregătită punându-se accent pe cunoaşterea organizaţiei în cadrul căreia se doreşte angajarea. Participanţii la un interviu de selecţie trebuie să aibă în vedere următoarele raţionamente: • Să nu vină cu răspunsurile de acasă; • Să fie pregătiţi să răspundă la orice întrebare; • Să nu ezite când răspund la întrebări; • Răspunsurile să fie scurte şi inteligibile; • Să evite detaliile; • Informaţia să fie exactă, deoarece se verifică; • Să nu se subapreciere şi supraaprecieze; • Să manifeste interes real pentru postul vacant. Evaluarea interviului Dacă interviul a avut sau nu succes, putem să constatăm doar dacă facem un bilanţ al procesului ce trebuie să cuprindă toate elementele care au intrat în procesul de evaluare. Acest moment poate fi la fel de important ca şi cel al pregătirii interviului, pentru că aduce elemente necesare luării deciziei de selecţie şi îmbunătăţirii a procesului pe viitor. În aceste condiţii se impune evaluarea candidaţilor. Pentru evaluarea candidatului trebuie aplicată o metodă de evaluare a caracterului candidatului, evidenţiat în timpul interviului. De obicei se folosesc scale de evaluare. Pentru a creşte nivelul validităţii şi fidelităţii, fiecare punct al scalei trebuie să aibă un exemplu bine definit în termenii nivelului de performanţă aşteptat, ceea ce oferă un cadru de referinţă comun pentru fiecare intervievator şi candidat. În ceea ce priveşte criteriile de departajare ce pot fi utilizate, acestea vor ţine cont de mai multe aspecte cum ar fi: ţinuta, punctualitatea, interesul arătat pentru organizaţie, dacă dosarul este complet, dacă candidatul este atent la comisie sau nu, gestica, controlul emotivităţii, eventualele ezitări etc. C. Verificarea referinţelor Se poate realiza înainte sau după interviu. Cercetările au estimat că aproximativ 35% din solicitanţi strecoară neadevăruri în prezentarea lor. Cea mai uşoară modalitate de verificare este prin consilierii de recrutare a resurselor umane. Dacă acest lucru nu este posibil, verificarea se poate face prin amabilitatea instituţiei la care face referire solicitantul. Cu toate că sunt cronofage şi costisitoare, sunt considerate utile. În situaţia în care se constată cazuri de fraudă după angajarea candidatului, acesta poate fi eliminat. Mulţi angajatori trimit referinte tip, un document „pro forma”, care necesită doar bifarea unor căsuţe sau câteva comentarii scurte. Scopul formuarului ar fi: • Să se confirme faptul că persoana a fost angajată acolo; • Să se confirme postul pe care l-a ocupat şi o scurtă descriere a sarcinilor şi responsabilităţilor; • Să se confirme dacă persoana care dă referinţele consideră candidatul de încredere şi onest; • Să se confirme prezenţa la lucru şi atitudinea faţă de muncă şi colegi; • Să ofere referentului posibilitatea de a adăuga câteva comentarii. D. Testarea psihologică Importante sunt două lucruri: 1. Alegerea testului sau probei prin care se verifică solicitantul. Trebuie cu necesitate să aibă fidelitate, validitate şi etalonare pe populaţia respectivă. 2. Starea solicitantului în momentul testării. În caz că nu corespunde, se prestabileşte şi o altă zi în care candidatul să poată fi reexaminat. Această testare se compune din trei etape: 1. Aplicarea testelor şi probelor bio-medicale şi psiho-fiziologice; acestea identifică parametrii psiho-motori de bază; 2. Aplicarea testelor psihologice propriu-zise: de aptitudini, de îndemânare-dexteritate, inteligenţă, creativitate, personalitate; 3. Proba de lucru: solicitantului îi este dat un test de verificare a cunoştinţelor profesionale sau o sarcină de rezolvat. Pentru posturile de conducere există metode mai speciale: • Metoda centrului de evaluare: presupune ca solicitantul să îndeplinească atribuţii reale ale postului vizat. De exemplu, managerilor li se cere să organizeze corespondenţa, să formuleze documentele necesare activităţii zilnice a postului, note de informare către personalul operant. • Funcţiile superioare: să organizeze şi să iniţieze dezbateri în grup pe probleme reale ale sectorului vizat. Pentru identificarea calităţilor adaptative, să-şi asume diverse roluri ale unor funcţii apropiate de postul vizat. I se cere să iniţieze jocuri de management, să creeze situaţii teoretice cât mai aproape de activitatea organizaţiei şi pe care să le finalizeze. Capitolul 7. INTEGRAREA PROFESIONALĂ 7.1. Natura şi conţinutul integrării profesionale Conţinutul integrării profesionale cuprinde faza ulterioară angajării sau, altfel spus, intervenţia pe care o putem face pentru a schimba un ciclu profesional într-altul. Integrarea profesională nu este un simplu proces de asimilare, ci mai ales unul de acomodare a ambelor părţi – angajatul şi organizaţia. Primul pas în acest proces este o reală informare despre celălalt. Această informare se realizează în timpul recrutării şi selecţiei profesionale. Procesul de integrare profesională este foarte complex şi are implicaţii de ordin psihologic, sociologic, pedagogic şi organizatoric. Psihologii se ocupă de primele două implicaţii: de succesul integrării profesionale depinde continuitatea productivităţii sau menţinerea concurenţială pe piaţă. Integrarea socioprofesională reprezintă procesul de asimilare a unei persoane în mediul profesional, de adoptare a acesteia la cerinţele de muncă şi comportament ale colectivului în cadrul căruia lucrează, de adecvare a personalităţii sale la cea a grupului. Pentru o integrare rapidă şi eficace, noul angajat trebuie să primească atât informaţii cu privire la obiectul de activitate, modul de organizare, locul ocupat în contextul socio-economic, facilităţile oferite personalului cât şi informaţii referitoare la postul ocupat şi subdiviziunea din care acesta face parte, sarcinile, competenţele, responsabilităţile, condiţiile de lucru, criteriile de evaluare a rezultatelor, comportamentul aşteptat, persoana cu care va colabora etc. În acest sens, se va recomanda utilizarea unei mape de întâmpinare care să reunească toate informaţiile utile, precum şi, de asemenea, a unui mentor care să-l ajute pe noul angajat atât în munca sa cât şi în cadrul relaţional cu colegii şi superiorii. Factorii de răspundere Compartimentul de Resurse Umane Şeful resortic Supraveghetorul Responsabilităţi - înscrierea angajaţilor pe ştatul de plată; - planificarea activităţilor de integrare; - evoluţia activităţilor de integrare - explicarea structurii organizaţiei. - prezentarea detaliată şi precisă a drepturilor şi îndatoririlor - dialogul direct şi periodic cu noii angajaţi - controlul integrării. - informaţii despre atribuţiile locului de muncă - sensibilitatea echipei de lucru penru primirea noului angajat - explicarea obişnuinţelor şi tradiţiilor organizaţiei sau ale grupului de muncă - aplanarea fricţiunilor şi succesiunilor pe care le pot provoca iniţiativele noului angajat. Tabel: Responsabilităţile integrării profesionale În genere, integrarea profesională surprinde, pe de o parte, rolul pe care fiecare nou angajat îl are în organizaţie sub aspectul productivităţii vieţii şi adaptării, iar pe de altă parte, dinamica organizaţiei sub aspectul eficienţei şi armoniei interpersonale. Cunoaşterea noilor angajaţi cere timp, integrarea lor va depinde de o serie de factori care vizează motivaţia, comportamentul, relaţiile interpersonale, performanţa în muncă. Se poate spune că integrarea noului angajat a luat sfârşit atunci când acesta este capabil să-şi îndeplinească corect sarcinile postului pe care îl ocupă. Dar integrarea profesională nu înseamnă numai acordarea de ajutor angajatului ci şi observarea acestuia pe o perioadă mai îndelungată după angajare, identificându-se atitudinea, interesele, aspiraţiile sale, ritmul de progresare, reacţiile la diferiţi stimuli şi participarea la realizarea obiectivelor firmei. Scopurile integrării profesionale: • Familiarizarea cu noile condiţii de activitate. Noilor membri, organizaţiile trebuie să le ofere toate informaţiile de care au nevoie pentru a putea începe şi susţine performant activitatea lor. Corectitudinea şi valoarea informaţiilor oferite înlătură încordarea şi neîncrederea atât a colectivului cât şi noului angajat faţă de viitorul său în organizaţie. • Facilitarea acomodării în grupul de colegi. În funcţie de mărimea şi omogenitatea grupului, acest proces poate dura de la câteva zile la luni întregi. În genere, integrarea este facilitată de permisivitatea grupului şi a organizaţiei în sine. În acest context, psihologul trebuie să pregătească grupul în sensul de a nu-l simţi pe noul venit ca o ameninţare. Psihologul trebuie să pregătească noul venit, arătându-i acestuia că organizaţia are o nevoie reală de serviciile sale, colegii au nevoie de ajutorul lui. Psihologul trebuie să urmărească şi să controleze relaţiile care se formează, urmărind identificarea tensiunilor de ordin emoţional şi cognitiv şi a posibilelor conflicte în stare latentă. • Crearea unei atmosfere de apartenenţă şi confidenţialitate (fiecare angajat îşi păstrează viaţa particulară în parametrii de cunoaştere doriţi de el). Multe organizaţii doresc să găsească procesul de integrare. Dar managerii de presonal invocă două argumente pentru întârzierea asumării responsabilităţii de către noii angajaţi: • Nu se poate lucra în mod eficient fără o cunoaştere probabilă a organizaţiei; • Complexitatea sarcinilor face imposibilă îndeplinirea acestora fără o iniţiere prealabilă. Unele organizaţii nu iau în calcul aceste argumente, şi i se cere salariatului să muncească din prima zi. Pentru angajat apre o situaţie stresantă, ce poate fi evitată prin adoptarea unui sistem de îndrumare a noului angajat. Acest proces de integrare profesională este foarte generos. El poate fi uşor aplicabil mai ales la persoanele angajate în perioada de probă, dar nu numai (de exemplu, la promovare). Integrarea profesională este foarte utilă în momentul când organizaţia îşi perfecţionează ciclul tehnologic, iar angajaţii trec de la un fel de activitate la altul. 7.2. Conceperea unui program de integrare profesională Un program de integrare profesională urmăreşte asimilarea unei persoane în mediul profesional şi adaptarea ei la cerinţele grupului din care face parte. Marea varietate a locurilor de muncă şi a atribuţiilor angajaţilor fac imposibilă stabilirea unor reguli stricte privind integrarea profesională. Cu toate acestea, la întocmirea unui program în acest domeniu trebuie avut în vedere faptul că motivaţiile, cerinţele şi comportamentul potenţialilor angajaţi sunt în continuă schimbare. Integrarea profesională e o fază ulterioară angajării. În perioada de integrare, noii angajaţi primesc informaţii despre atribuţiile noului post, despre locul de muncă, colegi, şefi, subalterni şi organizaţii şi pedagogic. Aceasta vizează o serie de obiective, dintre care cel mai important e sprijinirea noilor candidaţi în familiarizarea cu noile condiţii de muncă, facilitarea acomodării noului angajat cu grupul de muncă şi crearea unei atmosfere de siguranţă, confidenţialitate şi de afiliaţie. Aspectele ce ţin de confidenţialitate şi afiliaţie se pot materializa în cadrul unui program activ de integrare. Astfel, noul angajat va căpăta încrederea în sine. În ceea ce priveşte responsabilitatea integrării profesionale, aceasta va fi împărţită între manager (şeful ierarhic superior), supraveghetor şi şeful departamentului de personal. Pe lângă prezentarea noului loc de muncă, angajatului i se explică, faptul că integrarea se va realiza mai uşor dacă va respecta anumite principii în relaţiile cu ceilalţi. E important să explicăm noului angajat că activitatea sa va avea o mare importanţă pentru aceştia. Rezultatele cercetărilor psihologice ne conduc la concluzia că unul dintre sentimentele cele mai importante pentru om este recunoaşterea celorlalţi. Astfel, în relaţiile informale cu colegii, trebuie să se impună principiul „comportă-te aşa cum tu, la rându-i ai dori ca ceilalţi să se comporte cu tine”. Ca aplicaţie la acest principiu, în orice împrejurare va avea succes acela care ştie să se pună în situaţia celuilalt, care ştie să-şi imagineze ce îl interesează şi îl preocupă pe cel de alături. Cel ce nu procedează ca mai sus şi este rigid în atitudini, va fi îndrumat de către un angajat cu experienţă. Forţarea ritmului de integrare profesională poate duce la creşterea fluctuaţiei personalului, cu efecte negative asupra dezvoltării firmei. Contactul cu noul şef se realizează, în funcţie de importanţa postului, fie la locul de muncă, noul angajat fiind însoţit şi prezentat de reprezentantul personal al său la conducerea firmei. Şeful direct, ca organizator al activităţii profesionale, are datoria să facă instruirea generală după ce l-a prezentat celorlalţi membrii ai echipei. Pregătirile pentru primire se fac înainte ca noul membru să sosească. Locul de muncă trebuie să conţină tot ceea ce este necesar. Astfel se crează un microclimat familiar pentru noul venit, acesta nefiind tratat ca un străin. Şeful direct trebuie să-şi rezerve un anumit timp din activitatea sa pentru a fi împreună cu noul angajat în prima sa zi de muncă. El va adopta o atitudine prietenoasă, optimistă, relaxantă şi se va abţine de la remarci defavorabile despre noii colegi ai angajatului. Programul de integrare profesională cuprinde: Etapa I: pregătirea noilor membri. Se are în vedere: • Realizarea unei atmosfere plăcute de apartenenţă, care pleacă de la simplele elemente de cunoaştere a numelor, pregătirii, principalelor calităţi; • Implicarea noului venit în acte concrete care să-i stimuleze şi să-i întreţină sentimentul de utilitate, de importanţă personală; • Obiectivele de îndeplinit pe o anumită perioadă de timp: să-şi construiască propria perspectivă în perspectiva organizaţiei; • Favorizarea, iniţierea în activităţi comune cu grupul (atât profesionale cât şi neprofesionale). Pentru ca această activitate să se finalizeze cu succes, se pregătesc în prealabil colegii; • După orice activitate susţinută, noii angajaţi trebuie încurajaţi de către şefi. Etapa II: organizarea dialogului cu noii angajaţi. Vizează faptul că, la anumite intervale de timp, este necesar a se purta discuţii cu noul venit pentru a se cunoaşte problemele cu care se confruntă, dar şi pentru a-l cunoaşte mai bine pe acesta. Aceste discuţii trebuie să fie cât mai puţin formale, să inspire încredere, să nu ia forma unui interogatoriu. Acest aspect presupune că el are tot dreptul să pună întrebări. Aceste discuţii trebuie să se bazeze pe respect. Trebuie stimulaţi şi colegii, ca şi şefii direcţi, să poarte discuţii cu caracter cel puţin informativ sau educativ în ce priveşte politica sau activitatea firmei. Etapa III: informaţiile necesare noilor veniţi. Noii membri sunt supuşi unui bombardament informaţional. Acest fenomen conduce la naşterea unor stări de neîncredere, nesiguranţă, teamă faţă de sarcini şi se pot finaliza cu un abandon. Se impune cu necesitate dozarea informaţiilor oferite de organizaţie prin toţi reprezentanţii ei. Aceste informaţii utile se grupează în trei categorii: • Informaţii generale asupra activităţii curente a organizaţiei şi asupra activităţii pe care angajaţii urmează să o desfăşoare; • Informaţii privind obiectivele, strategiile şi politicile organizaţiei, precum şi informaţii despre rolul postului său în productivitatea organizaţiei; • Informaţii privind regulile de muncă, sarcinile concrete pe care trebuie să le îndeplinească, recompensele şi avantajele cuvenite (de preferinţă scrise). Etapa IV: evaluarea integrării profesionale. Vizează discuţiile cu membrii grupului în care a venit noul angajat (cu liderul informal). Se poartă discuţii cu şeful direct şi în final se realizează (în general după 90 zile) interviul de competenţă profesională, interumană, de disciplină, pentru a constata dacă aceste obiective intră în competenţa noului angajat. Pentru a uşura acest program, se fac fişe de observaţie, de cunoaştere cu noii angajaţi şi profilul psihologic general. În momentul în care noul angajat trece în alt serviciu se observă mai bine integrarea lui. 7.3. Metode de integrare profesională Alegerea metodei se face în funcţie de specificul activităţii organizaţiei. Metoda I: integrarea directă pe post. Această metodă se bazează pe capacitatea de analiză şi sinteză a noului venit, pe calităţile lui psiho-profesionale. Ea vizează în primul rând constituirea sentimentului de utilitate a angajatului, dându-i posibilitatea să intre într-o competiţie cu ceilalţi angajaţi ca să se impună. Reuşita metodei depinde de ajutorul oferit de şefii direcţi şi de mediul social al organizaţiei. Este indicată pentru activităţile operaţionale în şantiere, uzine, fabrici. Metoda II: îndrumarea directă: Această metodă presupune în primul rând identificarea în colectiv a unui îndrumător compatibil cu noul venit, acesta devenind astfel îndrumător profesional, confident, apărător, evaluator, dar având în acelaşi timp şi rolul de aplanare a unor eventuale neînţelegeri ivite între noul venit şi colectivul de bază. Este o metodă indicată în institute, centrale ş.a.m.d. Îndrumătorul este o persoană cu experienţă în domeniu, care încearcă să-l familiarizeze cu obiectivele pragmatice ale organizaţiei, cu acţiunile concrete. Metoda III: descoperirea organizaţiei. Aceasta presupune trecerea noului angajat, într-o perioadă de două-trei luni, prin toate compartimentele organizaţiei. În timpul acestui circuit, angajatul observă sau participă şi îşi consemnează constatările proprii, acestea fiind apoi analizate împreună cu persoanele din conducere. În funcţie de aceste constatări ne putem da seama de afinităţile noului angajat şi putem să-l direcţionăm către compartimentul unde acesta ar fi cel mai util. Se utilizează pentru compartimentele sau posturile de conducere şi decizie. Tot prin această metodă se pot identifica şi calităţile manageriale ale noului angajat. Această metodă este utilizată pentru personalul cu studii superioare. Metoda IV: încredinţarea unei misiuni. Are ca scop stimularea iniţiativei noului angajat. Acesta este lăsat un timp să investigheze organizaţia, apoi se va trece la explicarea elementelor aflate de acesta, urmând ca, în baza acelor elemente, să i se încredinţeze misiuni. În funcţie de cum rezolvă această activitate, se pot constata performanţele, capacitatea de acomodare, exploatarea permisivă a grupului sau dacă se automarginalizează. Prin această metodă, persoana descoperă organizaţia în loc să o „înveţe“, el fiind pus în faţa unor probe practice de abilitate personală şi nu a unor probleme teoretice. Această metodă vizează compartimentele de marketing, publicitate, resurse umane. Alte metode: • instructajul – poate lua forma şedinţelor colective sau a unor întîlniri particulare; • lucrul sub tutelă (pentru posturile operaţionale); • conferinţe de îndrumare pentru personalul de creaţie. Pentru a le stimula iniţiativa şi creaţia, aceste persoane sunt implicate în proiecte care sunt expuse în conferinţe. Pregătirea noilor angajaţi se realizează astfel încât aceştia să simtă că aparţin organizaţiei şi sunt utili realizării obiectivelor. Acest lucru se poate realiza numai dacă noilor angajaţi li se încredinţează sarcini concrete şi dacă li se atribuie obiective precise. Cei nou veniţi simt nevoia de a fi utili. De aceea managerii şi membrii grupurilor de muncă trebuie să fie pregătiţi să primească noii angajaţi. Informaţiile necesare noilor angajaţi se grupează în trei categorii: • informaţii generale asupra acitivăţilor curente ale organizaţiei şi ale muncii pe care angajatul urmează să o desfăşoare; • informaţii despre istoricul organizaţiei, obiectivele, misiunea, strategia politică a firmei; • informaţii generale, de preferinţă scrise, regulamente de ordine interioară, facilităţi de orice fel de care se bucură în cadrul organizaţiei. Poziţia noului angajat Noul angajat în cadrul întreprinderii Încadrarea pe un post nou în acelaşi compartiment Încadrarea pe un post nou, în alt compartiment în aceeaşi unitate Domeniile la care se referă informaţiile - organizaţia şi compartimentul în care va lucra - atribuţiile noului post - persoanele cu care se va colabora - relaţiile cu noii şefi şi subordonaţi. - atribuţiile noului post - persoanele cu care se va colabora - relaţiile cu noii şefi şi subalterni - atribuţiile noului compartiment - persoanele cu care va colabora - relaţiile cu noii şefi şi subalterni Tabel: Informaţii necesare noului angajat Programele de integrare urmăresc însuşirea de către noii angajaţi a informaţiilor de care au nevoie, astfel încât aceştia să capete încredere în capacitatea lor de a se adapta rapid la cerinţele postului. Principalele cerinţe ale unui astfel de program sunt următoarele: • să prezinte toate informaţiile strict necesare; • să prezinte identificarea principalelor lacune, pe linie profesională ale noilor angajaţi şi să asigure mijloacele pentru rapida lor înlăturare; • să acorde prioritate calităţii muncii şi responsabilităţilor; • să insiste pe însuşirea principiilor care permit menţinerea unui climat favorabil de lucru. Obiectivul final al integrării îl constituie crearea sentimentului de apartenenţă la firmă şi apoi, de identificare cu firma şi misiunea ei. Integrarea profesională efectivă la locul de muncă se poate realiza printr-un mare număr de procedee şi metode care diferă de la o organizaţie la alta. Astfel sunt: manualul noului angajat, conferinţele de îndrumare, instructajele, firmele de îndrumare, locul sub tutelă.metodele de integrare folosite diferă în funcţie de scopul angajării. Astfel, o persoană poate fi angajată pentru un anumit post (cazul executanţilor) sau pentru potenţialul său (cunoştinţe, creativitate, mobilitate, adaptabilitate). În primul caz se pot folosi integrarea directă pe post şi îndrumarea directă, iar în cel de-al doilea, descoperirea organizaţiei şi încredinţarea unor misiuni. Integrarea directă pe post conferă noului angajat sentimentul de siguranţă, dar reuşita acestei metode depinde de ajutorul pe care îl va primi de la colegi şi de la şeful direct. Îndrumarea directă se face din prima zi, când noul angjat este îndrumat de către un alt salariat din cadrul întreprinderii care este absolvent al aceleiaşi şcoli ca şi noul venit, face parte din acelaşi grup de muncă, are rolul de confident al acestuia, de apărător, evaluator dar şi de aplanare a unor eventuale neînţelegeri pe care iniţiativele noului angajat le-ar putea crea. Descoperirea organizaţiei presupune trecerea noului angajat, într-o perioadă de două-trei luni, prin toate compartimentele organizaţiei. În timpul acestui circuit, angajatul observă şi îşi consemnează constatările, accestea fiind apoi analizate împreună cu şeful compartimentului personal. Încredinţarea unei misiuni are drept scop stimularea iniţiativei noului angajat încă din perioada programului de integrare, astfel, un salariat îi explică noului angajat cum este organizată firma, ce produse, pe ce pieţe îşi vinde marfa. După ce i se dau anumite explicaţii, noul angajat are misiunea de a întreprinde o investigaţie proprie asupra diferitelor aspecte ale organizării şi activităţii firmei. Misiunea are un caracter practic şi se finalizează cu întocmirea unui raport ale căror concluzii şi recomandări sunt aduse la cunoştinţă conducerii de vârf. Avantajul acestei metode constă în faptul că angajatul nu învaţă despre organizaţie, ci o descoperă aşa cum este, cu punctele ei tari şi slabe. La rândul ei, conducerea firmei îl poate cunoaşte mai bine pe bagajat, îl poate observa cum lucrează, îi poate identifica nivelul cunoştinţelor dar şi unele calităţi şi defecte. Capitolul 8. INSTRUIREA RESURSELOR UMANE La nivelul unei definiţii, se poate afirma că instruirea şi formarea profesională în cadrul organizaţiei (sau în alt mediu de formare profesională) presupune „un proces sistematic de schimbare a comportamentului, cunoştinţelor şi motivaţiei angajaţilor existenţi în scopul îmbunătăţirii echilibrului între caracteristicile angajatului şi cerinţele locului de muncă” (Milkovich, Boudreau). Ea se poate circumscrie obiectivelor următoare: • actualizarea cunoştinţelor şi deprinderilor specifice postului şi locului de muncă; • obţinerea de noi calificări profesionale pentru perfecţionarea pregătirii profesionale de bază; • dobândirea unor cunoştinţe avansate privitoare la metode şi procedee moderne de lucru; • adaptarea angajatului la cerinţele postului şi ale locului de muncă; • promovarea în muncă şi dezvoltarea carierei profesionale etc. După cum reiese din definiţie, instruirea în organizaţii este un proces planificat, care are drept scop modificarea a trei categorii psihologice: atitudini, cunoştinţe şi abilităţi (aptitudini) sau capacităţi. Scopul instruirii este acela de a atinge performanţe înalte într-o activitate sau gamă de activităţi. Într-o activitate de muncă, scopul este de a dezvolta comportamentul individual astfel încât să fie satisfăcute nevoile curente de competenţă ale personalului organizaţiei. Trainingul reprezintă un set planificat de experienţe orientat spre un număr de caracteristici ale angajaţilor, necesare la locul de muncă. El diferă de ceea ce numim educaţie pentru că tinde să fie în mai mare măsură particularizat tipului de muncă ce trebuie făcută, e orientat mai mult spre instrumente şi tehnici şi mai puţin spre fundaţia generală a cunoaşterii. Activitatea de instruire presupune două tipuri de abordări: 1. la nivel macro este necesar un program de proiectare a unor strategii de pregătire pentru angajaţi. Stagiul include mai multe cursuri cu teme variate, ţinute de obicei de persoane diferite, care se desfăşoară pe intervale mai lungi de timp. Un stagiu de training are obiective mai extinse decât un simplu curs sau chiar o serie de cursuri însumate, în sensul că, pe lângă obiectivele cu caracter de informare, organizatorul urmăreşte şi obiective de natură indirectă: crearea sau consolidarea lucrului angajaţilor, construirea echipei etc. 2. la nivel micro se pune problema realizării unui training cu o singură secţiune tematică (un singur curs), chiar dacă acesta are o durată mai mare de o zi. Desfăşurarea programelor de instruire organizate cuprinde mai multe etape: 1. analiza şi identificarea nevoilor privind instruirea; 2. proiectarea programelor de instruire; corelaţia obiective/conţinut/metode/mijloace 3. implementarea programului – instruirea propriu-zisă; 4. evaluarea rezultatelor şi asistarea ulterioară a celor instruiţi. Analiza de nevoi Programele de instruire organizaţională trebuie concepute adaptat în funcţie de desfăşurarea fiecărei activităţi de training. La un program de training eficient concură o serie de factori: a. fiecare acţiune se petrece în circumstanţe unice, astfel încât, chiar dacă sunt cursanţi care au mai efectuat stagiul de training, modul în care aceştia percep noua activitate poate să fie influenţat de experienţa acumulată între rimp, de problematica abordată, de momentul din zi în care se desfăşoară trainingul (în timpul sau în afara programului de muncă), de starea de oboseală, de părerea pe care şi-au format-o despre organizator etc. b. programul se adresează unei populaţii care posedă diverse opţiuni valorice, oamenii nerăspunzând unitar acţiunii desfăşurate de organizatori. c. activitatea de training proiectată eficient devine o problemă de aptitudine şi de creaţie pentru trainer, deoarece de fiecare dată acesta se confruntă cu ceea ce în literatura de specialitate poartă denumirea de „teoria haosului”. Teoria haosului presupune că într-un sistem (cum este programul de training) orice componentă le poate influenţa decisiv pe celelalte, iar factorii cu o importanţă redusă în aparenţă (în momentul apariţiei lor), pot ulterior să schimbe cursul acţiunii în întregul sistem în care ei au apărut. Cutright, citându-l pe E. Lorenz, numeşte efectul pe care îl are acţiunea haosului într-un sistem „efectul fluture”. Cutright (2001) introduce principiul conform căruia viitorul este creaţie şi nu predicţie. Rolul analizei de nevoi, ca primă etapă în ceea ce priveşte desfăşirarea programului de training, este acela de a stabili priorităţile şi de a lua anumite decizii. Înainte de a începe analiza de nevoi este important a fi atenţi la următoarele considerente (Forester, 1989): • Să nu se utilizeze informaţii inclomplete despre punctul de plecare, despre backgroundul problemei; • Definirea problemelor să nu se facă într-un mod ambiguu sau insuficient; • Să nu se pornească o analiză de nevoi fără a se obţine informaţii complete cu privire la alternative şi consecinţele acestor alternative; • Să nu se folosească informaţii incomplete în ceea ce priveşte categoria şi conţinutul valorilor, preferinţelor şi intereselor cursanţilor; • Să se ia în calcul influenţa unor factori precum: insuficienţa timpului, abilităţile reduse şi resursele limitate etc. În analiza de nevoi, din perspectiva organizaţiei, se porneşte de la strategia şi obiectivele generale ale acesteia (dezvoltare-menţinere-redimensionare structurală sau tehnologică) în direcţia oferită de analiza postului şi descrierea acestuia. Analiza de nevoi, din perspectiva indivizilor angajaţi, este utilă pentru a se identifica necesităţile de formare, la un anumit moment, ale acestora. Se va realiza analiza: • atitudinilor (motivaţie, implicare, acceptarea valorilor organizaţionale); • abilităţilor; • comportamentelor necesare pentru efectuarea activităţii pe post în bune condiţii, sau, în cazul schimbării structurii postului, analiza noilor nevoi provocate de această schimbare; • cunoştinţelor: recalificarea sau actualizarea cunoştinţelor în urma progreselor ştiinţifice realizate în domeniu sau a noilor reglementări apărute. Analiza de nevoi, în funcţie de contextul existent, se raportează de data aceasta nu la organizaţie, ci la angajaţii ei (angajaţii firmei, noii angajaţi, echipe de muncă). În analiza de nevoi se foloseşte o gamă întreagă de metode care să ofere o imagine globală asupra fenomenului. Se pot folosi: chestionare, interviuri ale angajaţilor, sau se pot folosi instrumente cu o sfera mai mare de complexitate: analiza SWOT şi Pest, tehnica fishboning, tehnica numită a copacului cu erori, etc. Analiza SWOT este foarte frecvent utilizată de către specialiştii în resurse umane. Constă în evidenţierea a patru dimensiuni: puncte tari, puncte slabe, oportunităţi şi ameninţări. Una din modalităţile de fishboning este analiza cauzelor şi a consecinţelor. Proiectarea programului de instruire Proiectarea programului de instruire se poate subsuma unei analize sistemice în care interrelaţionează mai multe categorii de variabile: • Obiectivele programului • Conţinutul instruirii • Metodele şi mijloacele ce vor fi folosite în domeniul practic. Tot în etapa de proiectare a programului de training este important a se stabili şi criteriile de evaluare a rezultatelor obţinute ca şi a programului ca atare. În principiu, este esenţial a se răspunde la întrebări de genul: Care sunt principalele elemente evidenţiate de analiza de nevoi? De ce resurse dispunem? Resursele de training pot fi privite ca ansamblul capacităţilor umane şi materiale (în sens larg) implicate în activitatea de dezvoltare profesională şi personală a cursanţilor. Resursele de training sunt: resursele umane, resursele materiale, resursele financiare şi resursele informaţionale. Alte întrebări: Căror constrângeri trebuie să le facem faţă? Putem transforma constrângerile în resurse? Ce dorim să obţinem? etc. Proiectarea instruirii trebuie să se situeze pe o coordonată medie, evitându-se realizarea unui proiect prea detaliat, dar şi tratarea cu superficialitate a fazei de proiectare. În urma identificării nevoilor de instruire se stabilesc obiectivele generale şi particulare ale instruirii, în funcţie de care se hotărăsc conţinuturile aferente. Obiectivele descriu tipul de schimbări pe care procesul de instruire organizaţională le urmăreşte. Conţinutul programului de training trebuie să se definească pe o axă a importanţei şi utilităţii. Instruirea propriu-zisă Atunci când trainerul doreşte să realizeze un anumit program de pregătire şi instruire a angajaţilor dintr-o companie trebuie să ia în calcul etapele pregătitoare pentru ca activitatea să fie încununată de succes. În acelaşi timp trebuie gândit şi obţinut un echilibru dinamic între prezentarea unei informaţii noi şi folosirea metodelor de lucru interactive în care angajaţii dezvoltă singuri, prin cooperare de grup, o problematică. În acest caz, trebuie evitate două extreme care trimit, deopotrivă, la insuccesul programului de training: • Angajaţii au venit la acest program de training beneficiind de informaţii proprii şi de o experienţă pe care trebuie să le folosească prin metode de interacţiuni; • Similar, absolutizarea acestor metode poate să ofere o perspectivă neplăcută asupra programului, deoarece angajaţii au venit şi să audă lucruri noi, să li se ofere un plus de informaţie. În practică apar două mari situaţii de aplicare a programelor de instruire: programe de instruire la locul de muncă (on the job training) şi programe de instruire în afara locului de muncă (off the job training). Programele de instruire la locul de muncă: Sunt o formă foarte răspândită de instruire ce include, după unii autori (Saal, Knight, 1988): sesiunile de orientare, coaching-ul, mentoratul, rotaţiile pe post etc. Instruirea la locul de muncă oferă angajaţilor atât posibilitatea de a se potrivi cât mai bine cu postul, cât şi cunoaşterea în ansamblu a modului în care funcţionează organizaţia/departamentul. De multe ori, programele on the job training au un caracter informal, ele întâlnindu-se adesea sub forma situaţiilor de orientare, când un nou angajat a obţinut o poziţie într-o organizaţie (intervenind în aceste cazuri şi instruirea în afara locului de muncă), sau pentru poziţii non-manageriale. Programul de instruire la locul de muncă va completa programul formal în afara locului de muncă. Unul din dezavantajele importante ale programului de instruire la locul de muncă este acela că, prin greşelile apărute, se pot pierde frecvent materiale, timp şi echipamente. Programele de instruire în afara locului de muncă Dacă organizaţia se hotărăşte să scoată angajaţii să îi instruiască în afara locului de muncă, în funcţie de specificul obiectivelor îndeplinite, se va alege metoda care i se potriveşte: Instruirea preoperatorie (vestibul training) şi simulările: • Vestibul training-ul este o metodă extrem de apropiată de instruirea la locul de muncă, fără a se desfăşura totuşi la locul de muncă. Ea constă în „construirea” spaţiului de muncă aşa cum este el în apropierea ariei de producţie efectivă, cu scopul de a se exersa deprinderile care trebuie însuşire. • Simularea reprezintă forma mai completă de instruire preoperatorie, constă în aproximări ale situaţiilor şi evenimentelor din viaţa reală. Ideea de bază este de a pune cursanul într-o situaţie apropiată de cea reală, dar se află sub supravegherea trainerului. Avantajul stimulărilor constă în posibilitatea de transfer a cunoştinţelor şi abilităţilor în cel mai înalt grad. Dezavanatajele se situează în latura psihologică a simulărilor: cursantul ştie că trebuie să acţioneze, dar greşelile sale nu pot face nici un rău. Instruirea prin prelegere Atunci când angajatul este nou într-un domeniu de activitate poate participa la prelegeri pentru o cunoaştere teoretică a tuturor problemelor cu care se poate confrunta. Inainte de formarea unor deprinderi într-un domeniu este utilă şi o cunoaştere teoretică. Specialiştii în resurse umane au identificat patru paşi: • Pregătirea prezentării • Identificarea materialelor-suport • Proiectarea prezentării • Prezentarea propriu-zisă Cursurile prin corespondenţă În condiţiile în care scoaterea din producţie ar fi prea costisitoare pentru organizaţie, când angajaţii necesită o frecventare de lungă durată a unor cursuri, se poate aborda şi această manieră de lucru. Braistorming-ul Este una dintre cele mai cunoscute metode din practica instruirii organizaţionale. Prin această metodă sunt luate în consideraţie toate ideile, fiecare primind maximum de atenţie. Discuţia panel Constituie o prezentare publică, în care un mic grup de persoane discută diverse perspective în mod informal şi dezvoltă teme relevante în faţa unei audienţe. Evaluarea programelor de instruire şi formare organizaţională Evaluarea programelor de instruire şi formare organizaţională este vitală pentru cunoaşterea influenţelor pozitive şi negative pe care aceste programe le au asupra rezultatelor şi asupra cursanţilor ce le frecventează. Prin urmare, acest proces nu trebuie să fie rezultatul final a unui curs, ci veriga ce asigură informaţiile necesare pentru etapele următoare de dezvoltare a angajaţilor. Evaluarea trebuie să aibă ca scop preîntâmpinarea unor aspecte negative, cum ar fi: apariţia unor comportamente defensive din partea cursanţilor, dar totodată, şi din partea iniţiatorilor cursurilor. Modelul propus de către D.L. Kirkpatrik porneşte de la evidenţierea a patru trepte: • Evaluara reacţiilor; • Evaluarea învăţării; • Evaluarea comportamentului; • Evaluarea rezultatelor. Evaluarea rezultatelor, ultima treaptă a evaluării, trebuie să fie urmată de comunicarea rezultatelor observate. Instruirea organizaţională, cu toate etapele pe care le presupune, reprezintă aşadar un aspect extrem de important al managementului resurselor umane. Capitolul 9. PERFORMANŢA PROFESIONALĂ Performanţa este obiectivul cel mai important pentru orice organizaţie. Aceasta asigură supravieţuirea organizaţiei şi, implicit, dezvoltarea ei şi a personalului. Există trei forme de exprimare a performanţelor individuale: 1. Productivitatea. Este raportul simplu între intrările şi ieşirile unei activităţi. Economic, este raportul dintre costuri şi beneficii. Productivitatea se obţine şi prin calităţile implicate de personal în activitate. Aceste calităţi pot fi favorizate către dezvoltare, stagnare sau regresie, în funcţie de modelul de organizare şi conducere al organizaţiei. În timp, s-a constatat că productivitatea la nivelul organizaţiei este un concept artificial, el fiind susţinut şi produs de productivitatea individuală. Această productivitate individuală este rezultatul interacţiunii dintre calităţile personale ale angajatului, condiţiile de activitate oferite de organizaţie şi nivelul de satisfacţie obţinut de fiecare persoană în parte. Există modalităţi de dezvoltare şi perfecţionare ale fiecărui element. 2. Loialitatea. Este elementul care asigură stabilitatea personalului şi, prin aceasta, continuitatea activităţii organizaţiei. Loialitatea nu este un dat, ea se câştigă şi se întreţine. Eforturile trebuie depuse atât din partea organizaţiei cât şi a angajaţilor. Ea nu este o manifestare inconştientă, ci un produs volitiv al persoanei. În genere, strategiile de dezvoltare a loialităţii, de creştere a acesteia vizează procesele psihice reglatorii. Ea se structurează pe baze emoţional-afective, se întreţine prin sistemul de satisfacţie motivaţională şi urmăreşte principii şi obiective stabilite volitiv. Nu poate fi obţinută dacă organizaţia are o comunicare deficitară sau obiective secrete. 3. Inovarea. Constă în noi metode de a susţine munca prin noi produse sau servicii care se impun în faţa celor vechi. Inovarea a devenit necesară pentru supravieţuirea într-un mediu concurenţial. Se bazează pe o conduită creativă, care se obţine doar în mediile în care există respect reciproc, libertate de acţiune şi gîndire şi informaţii de ultimă oră. Inovarea are şi un risc: conţine un element de destabilizare în momentul în care noul serviciu, sau produs, sau metodă de muncă nu se dovedeşte optimă. Pentru reducerea acestui risc, noile inovări trebuie supuse unui test de laborator. Elemente care conduc la disfuncţionalitate în obţinerea performanţei: 1. Absenteismul. Produce pierderi financiare mari organizaţiei, care nu are şansa de a le recupera. În funcţie de motivele angajatului, se pot structura strategii de consultanţă şi consiliere pentru reducerea absenteismului. Până acum, nu s-a identificat o metodă de eradicare a fenomenului care să nu dea greş. Cea mai bună metodă de reducere, verificată experimental, este controlul voluntar al absenteismului, adică se provoacă voluntar şi organizat absenţa sau se motivează pozitiv prezenţa la activitate. 2. Disciplina în activitate. Presupune conformarea angajaţilor la normele şi principiile de funcţionare a organizaţiei. Disciplina în general are conotaţii valorice şi adaptative. Cele valorice sunt legate de ierarhia caracterială a persoanei şi se formează din copilăria mică. Cele adaptative sunt legate de performanţă şi se formează sub rigorile programului şi cerinţelor. Ambele laturi se interiorizează în timp şi devin trăsături de personalitate. După Maslow, o asemenea trăsătură nu mai poate fi decât parţial remediată la maturitate. 3. Fluctuaţia personalului. Se constată în genere în organizaţia care nu are ca obiect motivarea personalului sau în organizaţiile slab performante pe piaţă, unde angajaţii simt o lipsă de securitate. Corelaţia cea mai puternică este cu motivaţia. Când există fluctuaţie de personal, se activează sistemul suplimentar de motivaţie a angajaţilor. 9.1. Sistemul de evaluare a performanţei Sistemul de evaluare al performanţei este un sistem ce urmăreşte dezvoltarea unei culturi organizaţionale, în care fiecare angajat să-şi asume responsabilităţi atât pentru creşterea contribuţiei sale de îmbunătăţirea continuă a afacerii, cât şi pentru dezvoltarea abilităţilor personale. Implementarea unui sitem de evaluare a performanţei stă la baza următoarelor procese: • identificarea performanţelor actuale ale angajaţilor; • identificarea punctelor tari şi slabe ale angajaţilor; • acordarea posibilităţii de a-şi îmbunătăţi performanţa; • stabilirea unei metode obiective de acordare a recompenselor materiale, în funcţie de contribuţia fiecărui angajat la îndeplinirea obiectivelor companiei; • motivarea angajaţilor; • identificarea nevoilor de training şi dezvoltare; • identificarea potenţialului de performanţă; • stabilirea, de comun acord, a unui plan de carieră. Acest sistem poate aduce avantaje managerului: • evaluarea are la bază rezultatele reale (pozitive şi negative) ale angajatului; • se descoperă noi capacităţi ale angajatului; • înţelege motivele pentru care unele dintre obiective nu au fost atinse; • monitorizează evoluţia angajatului din punct de vedere profesional precum şi planurile de viitor ale acestuia; • se identifică punctele tari şi cele care necesită îmbunătăţiri; • se defineşte planul de training pentru fiecare angajat; • relaţiile sale cu angajaţii se vor îmbunătăţi. La rândul său, şi angajatul va beneficia de avantaje: • va şti în funcţie de ce criterii este apreciată activitatea lui de către manager; • îşi îmbunătăţeşte relaţia cu managerul; • analizează şi înţelege motivele succeselor şi insucceselor sale pentru a-şi putea îmbunătăţi activitatea viitoare; • îşi exprimă aşteptările legate de carieră; • va fi evaluat pe baza unor fapte reale şi a unor criterii de performanţă măsurabile; • comunică nevoile sale de training, legate de activitatea profesională. Definirea obiectivului individual de activitate/de performanţă Un obiectiv individual de activitate trebuie să îndeplinească criteriile SMART (Specific, Măsurabil, Acceptat, Realist, Eşantionat în Timp). Performanţa este măsura în care un angajat contribuie la atingerea obiectivelor generale ale companiei; este o variabilă care implică un efort şi o motivare superioare standardelor cerute de post. OBIECTIV DE ACTIVITATE: nivelul normal al cerinţelor postului OBIECTIV DE PERFORMANŢĂ: nivelul superior Mecanismul de redactare a unui obiectiv individual de performanţă ar fi următorul: • interviul de evaluare pentru fiecare angajat; • analiza rezultatelor activităţii curente şi stabilirea unor noi obiective de activitate; • specificarea exigenţelor suplimentare de performanţă cerute de companie; • stabilirea obiectivului individual de performanţă (cantitativ şi calitativ). Obiectivul individual de performanţă trebuie să aibă următoarele caracteristici: • să fie individual şi personalizat; • să implice un efort realist pentru a-l atinge; • să fie rezultatul unei înţelegeri reciproce dintre angajat şi manager. Pentru stabilirea acestor obiective este necesară planificarea unei strategii. De aceea este necesar să fie găsite răspunsurile la următoarele întrebări: • unde sunt acum? (ex. puncte tari şi slabe, cota de piaţă, avantaj competitiv, resurse) • unde aş vrea să fiu? (ex. cifra de afaceri, profit, produse, pieţe, imagine, reputaţie) • cum ajung acolo? (ex. generare şi selectare idei, strategie pe termen scurt şi lung, strategie de preţ şi promovare, dezvoltare produs nou etc.) Pregătirea interviului Eficienţa întâlnirii este dată de pregătirea ei. Managerii trebuie să: • se gândească la rezultatele şi comportamentul angajatului în perioada trecută şi să ia notiţe despre punctele slabe şi tari; • revadă CV-urile şi fişele de post pentru fiecare angajat supus evaluării; • stabilească structura grupului de criterii generale şi a celui de criterii profesionale specifice şi să completeze cotaţiile de evaluare din fişa de criterii; • pregătească obiectivele individuale ale angajatului pe perioada următoare; în sensul întâlnirii de evaluare să-i prezinte obiectivele propuse şi să ajungă la un consens cu angajatul; • planifice pentru desfăşurarea întâlnirii între 30 min. şi 120 min., timp în care să nu fie deranjaţi; • anunţe din timp întâlnirea şi să informeze angajatul despre obiectivul întâlnirii, data şi ora întâlnirii, locul de desfăşurare, durata, ce documente să revadă. Interviul de evaluare În practică există patru stiluri de intervievare: I. spune şi vinde/convinge Managerul prezintă angajatului atât performanţele obţinute în anul ce a trecut cât şi natura problemelor care au împiedicat obţinerea unei performanţe superioare şi apoi, îi „vinde” angajatului o soluţie pentru a-şi îmbunătăţi rezultatele. Acest stil de inervievare este folosit de manageri atunci când evaluează angajaţi tineri, fără experienţă. II. spune şi ascultă Managerul recunoaşte şi apreciază efortul făcut de angajat şi apoi îi cere acestuia să-şi prezinte planurile de acţiune pentru ce urmează să facă (tehnică ce are mari şanse de a-l angaja mai mult pe intervievat). III. ascultă şi susţine Incurajarea angajatului de a destăinui dificultăţile cu care se confruntă legate de o situaţie prezentată de manager. IV. discută problemele şi caută soluţii Managerul arată angajatului că este dispus să asculte toate problemele ridicate de acesta şi să lucreze împreună la soluţionarea lor, ca două persoane aflate pe aceeaşi poziţie ierarhică. Structura interviului de evaluare: • se sugerează căi de continuare a activităţilor care au determinat performanţe bune şi de îmbunătăţire a celor nesatisfăcătoare; • se încurajează angajatul să discute în timpul interviului de evaluare despre punctele sale tari şi slabe; • se clarifică gradul în care angajatul şi-a atins obiectivele; • se identifică obstacolele care împiedică îmbunătăţirea performanţei; • se stabileşte un plan de acţiune care va conduce la îmbunătăţirea performanţei. În timpul interviului rolul managerului este de a facilita comunicarea cu angajatul. Aceasta înseamnă a asculta atent, a pune întrebări şi a reformula. De asemenea, analizaţi argumentele angajatului înainte de a-l evalua. Cele 7 „reguli de aur” pentru o ascultare activă sunt: • Lasă angajatul să vorbească! • Câştigă încrederea angajatului! • Arată-i angajatului că îl asculţi! • Încearcă să înţelegi punctul de vedere al angajatului de pe poziţia acestuia! • Fii răbdător! • Nu critica! • Nu evalua! Întrebările adresate angajatului în timpul interviului au următoarele obiective: • Ajută angajatul să vorbească; • Ghidează conversaţia; • Evită eventualele neînţelegeri. În acest scop au fost folosite următoarele tipuri de întrebări: • Întrebare închisă: Ce...?, Cine...?, Când...?, Unde...?, Care...? Această întrebare este scurtă, la obiect şi are un singur răspuns posibil, deci scurtează durata interviului. • Întrebare deschisă: Ce crezi despre...?, Care este părerea ta despre...?, De de...? Acest tip permite angajatului să se exprime liber, are mai multe răspunsuri posibile şi oferă managerului posibilitatea de a evalua capacitatea angajatului de a-şi exprima şi structura ideile. • Întrebare sugestivă: Nu crezi că...?, Dar dacă...?, Nu te gândeşti la...? Aceasta oferă managerului posibilitatea de a evalua probleme precise şi ajută angajatul să continue dialogul. • Contraîntrebarea: Dar ce faci dacă...?, Dar când ai...? În acest mod angajatul este obligat să fie mai precis. • Întrebarea alternativă: Ai prefera să... sau să...? Aceasta determină angajatul să facă o alegere şi prin aceasta să-şi dezvăluie motivaţiile sale. În ceea ce priveşte reformularea întrebării sau a informaţiei primite, aceasta ajută angajatul să-şi continue prezentarea şi să-şi expună punctul de vedere, iar pe manager îl ajută să obţină toate informaţiile de care are nevoie. Trebuie să se ţină cont de faptul că nesimţindu-se judecat, nici presat să vorbească, ci pur şi simplu ascultat, angajatul va vorbi în deplină libertate. De aceea este bine să se respecte următoarele reguli: • Ascultarea cu atenţie a angajatului. • Concentrarea pe ideile principale. • Ajutarea angajatului să-şi continue prezentarea utilizând semnale verbale sau nonverbale. • Începerea frazelor utilizând ultima idee prezentată de candidat. • Rezumarea mesajului primit. • Scaderea tonului. • Acceptarea momentelor de tăcere. • Evitarea întreruperilor pripite. • Acceptaţi un comportament deschis, constructiv, în monitorizarea rezultatelor şi în găsirea de soluţii concrete. • Evitaţi să evaluaţi angajatul bazându-vă doar pe trăsătura de caracter dominantă a acestuia. • Evaluaţi toate activităţile din perioada precedentă şi nu doar evenimentele recente. • Renunţaţi la sentimente personale şi la idei preconcepute. Fiţi deschis oricărui tip de discuţii. Explicaţi motivele felicitărilor (nu ezitaţi să-i felicitaţi pentru ce au realizat!) şi în special ale reproşurilor. 9.2. Metode şi tehnici de evaluare a performanţelor Necesitatea aprecierii personalului sau evaluării performanţelor în muncă, indiferent de domeniul de activitate, a dus, în cele din urmă, la elaborarea a numeroase metode şi tehnici de apreciere a personalului sau la apariţia sistemelor de evaluare a performanţelor. Teoria şi practica managerială în domeniul resurselor umane, clasifică metodele şi tehnicile de evaluare a performanţelor profesionale în: a. scale de evaluarea Principiul de bază al acestei metode constă în evaluarea angajaţilor separat, în raport cu fiecare caracteristică profesională sau factor de performanţă dintr-un set de factori sau caracteristici specifice unei anumite profesiuni sau unui anumit post, ca de exemplu, cantitatea muncii, calitatea muncii, pregătirea profesională sau nivelul de cunoştinţe, iniţiativa, comportamentul în muncă, disciplina muncii sau prezenţa la muncă etc. Prin urmare, elaborarea scalelor de evaluare implică, în primul rând, stabilirea caracteristicilor, dimensiunilor şi variabilelor care descriu performanţa unei activităţi, deoarece adesea, ceea ce prezintă o variabilă de performanţă într-o profesie, pentru altă profesie nu are nici o importanţă deosebită. Cu toate că, în ceea ce priveşte tehnica de proiectare, scalele de evaluare cunosc o mare varietate, se pot distinge totuşi următoarele tipuri de scale de evaluare: • scale de evaluare grafice; • scale de evaluare cu paşi multipli; • scala standardizată; • scala pe puncte; • scale de evaluare axate pe comportament; • scale de observare a comportamentului. Indiferent de forma pe care o iau, scalele de evaluare se bazează pe atribuirea de calificative conform unor standarde de performanţă, care reprezintă, de fapt, nivelul dorit al performanţelor. Scale de evaluare grafice Potrivit principiului constructiv de bază al acestei metode, pe un segment de dreaptă sunt fixate o serie de repere, calificative sau puncte, de obicei de la 1 la 5 care desemnează nivelul de performanţă de la polul nedorit la cel dorit, de la nivelul înalt la cel scăzut sau de la calificativul foarte bun la satisfăcător, evaluatorul având, astfel, posibilitatea să marcheze pe segmentul de dreaptă sau pe tipul de scală respectiv, poziţia unde considera că se încadrează mai bine persoana sau caracteristica evaluată. Scalele de evaluare grafice au următoarele avantaje: • sunt relativ uşor de elaborat şi folosit; • pot include mai mult decât o dimensiune a performanţei; • scorurile angajaţilor pot fi comparate; • metoda este acceptată de evaluatori. Această metodă are dezavantajele: • poate duce uneori la concluzii eronate; • calificativele verbale sau discriminative folosite pot avea înţelesuri sau semnificaţii diferite pentru anumiţi evaluatori sau manageri. Scale de evaluare cu paşi multiplii Aceste scale de evaluare constau în alcătuirea unei liste de aspecte, calităţi sau dimensiuni profesionale, fiecare detaliată pe câteva grade sau niveluri de performanţă. De la caz la caz, în funcţie de particularităţile posturilor, se pot construi liste cu grupaje de aspecte, calităţi sau dimensiuni profesionale specifice. Sarcina evaluatorului constă în a marca, pentru fiecare aspect sau dimensiune profesională, căsuţa care corespunde cel mai mult celui evaluat sau nivelului de performanţă al acestuia. Se compară cerinţele descriptive în termeni comportamentali cu manifestările comportamentale ale celor evaluaţi. Principalul dezavantaj al acestei scale constă în găsirea standardelor potrivite, precum şi în faptul că intervalele dintre persoanele care servesc drept repere nu sunt în general egale ca importanţă. De asemenea, utilizarea numelui unor persoane în cadrul organizaţiei înseamnă a-i eticheta pe cei în cauză într-un mod nedelicat, fapt care ar putea conduce la nemulţumiri sau chiar ar putea avea repercusiuni neplăcute. Scala pe puncte Este un tip de scală de evaluare uşor de folosit şi cu eficienţă mai mare. Evaluatorul marchează o listă de adjective sau atribute pe baza cărora defineşte sau descrie persoana evaluată. Scalele de evaluare au numeroase dezavantaje legate îndeosebi de faptul că evaluările sunt marcate de erori sisematice de apreciere şi pun un accent prea mare pe factorii de personalitte şi mai puţin pe aspectele de performanţă. Sunt situaţii în care important nu este dacă un angajat posedă anumite calităţi sau trăsături de personalitate, ci cum se achită de sarcinile sau responsabilităţile postului pentru care a fost angajat. Scale de evaluare axate pe comportament Scala de evaluare axată pe comportament este o metodă de evaluare relativ nouă, în care comportamentul existent, legat de un anumit post, este evaluat continuu, pe toată perioada avută în vedere. Metoda combină principalele elemente atât din tehnica incidentelor critice, cât şi din scalele de evaluare grafice. Prin urmare, aceste scale de evaluare folosesc exemple de comportament care reprezintă niveluri specifice ale performanţei pentru fiecare din dimensiunile cele mai importante ale acesteia. Această scală are ca dezavantaje: • proiectarea scalei necesită mult timp, costuri relativ ridicate şi un efort uman însemnat; • fiecare categorie de posturi necesită propriile scale de evaluare care nu se justifică în toate cazurile, fie din raţiuni economice, fie datorită unui număr prea mic de angajaţi în anumite posturi; • folosirea acestor scale nu poate reduce întotdeauna erorile de evaluare. Scale de observare a comportamentului Managerii şi evaluatorii care folosesc scalele de evaluare axate pe comportament pot să constate că există o anumită dificultate în selectarea unui singur punct pe scalele respective care să prezinte performanţa unui angajat, deoarece acesta poate manifesta în unele momente comportamente pozitive, iar în altele, performanţe slabe. Ca răspuns parţial la aceste probleme, au fost elaborate scalele de observare a comportamentului. Pentru elaborarea unei asemenea scale, specialiştii în domeniu identifică, în primul rând, grupele de incidente comportamentale similare care formează, în cele din urmă, dimensiunile performanţei. Scalele de observare a comportamentului au mai multe avantaje care, după Cynthia S. Fisher, sunt: • sunt bazate pe o analiză atentă a posturilor; • validarea conţinutului incidentelor sau aspectelor relevante de comportament sunt evaluate direct, fiind, totodată, acceptate de tribunale; • pot fi de ajutor în asigurarea feed-back-ului performanţei angajaţilor; • furnizează informaţii mult mai profunde privind performanţa decât scalele de evaluare axate pe comportament. b. metodele comparative de evaluare a performanţei Metodele sau procedeele comparative de evaluare a performanţei constau în compararea performanţelor unor angajaţi în raport cu performanţele altora sau în evaluarea acestora în raport cu performanţele obţinute. Deoarece au în vedere performanţa fiecărui angajat în raport cu ceilalţi angajaţi, metodele comparative impun o stabilitate relativă a acestora în cadrul organizaţiei. Aceste metode necesită cunoaşterea performanţelor tuturor angajaţilor, lucru mai greu de realizat în condiţiile unui număr mai mare ale acestora. Având un caracter subiectiv, cu atât mai mult cu cât se realizează în raport cu performanţele generale ale angajaţilor, comparaţiile efectuate pot întreţine unele tensiuni sau chiar invidii sau resentimente. Compararea simplă Acceastă metodă de evaluare cunoscută şi sub denumirea „comparare pe întregul grup” constă în ierarhizarea sau ordonarea angajaţilor în sens descrescător, de la cel mai bun până la cel mai slab, de la cel mai competitiv până la cel mai puţin competitiv, avându-se în vedere un anumit criteriu sau performanţele obţinute. Dezavantajele acestei metode sunt: • mărimea diferenţei dintre performanţele celor evaluaţi este considerată ca fiind egală sau constantă, ceea ce nu corespunde realităţii; • apare erorarea sau efectul de contrast care rezultă din compararea persoanelor între ele şi nu cu cerinţele posturilor sau cu standardele de performanţă. Compararea pe perechi Este metoda de evaluare a performanţei care compară pe perechi fiecare angajat cu un altul, stabilind performanţa superioară din fiecare pereche de angajaţi. În cadrul metodei se pot forma toate combinaţiile posibile de câte doi angajaţi. Deci, în fiecare caz în parte, evaluatorul trebuie să apreciereze care din cei doi angajaţi aparţinând unei anumite perechi este cel mai bun din punct de vedere al performanţei. Compararea prin distribuţie forţată Această metodă de evaluare porneşte de la premiza că performanţele angajaţilor permit distribuţia sau plasarea acestora potrivit curbei lui Gauss. Distribuţia este forţată în sensul că evaluatorul este obligat sau forţat să încadreze angajaţii în mai multe niveluri sau zone de performanţă după o pondere care urmează distribuţia normală a curbei lui Gauss. Prin urmare, orice organizaţie are posibilitatea să-şi evalueze mult mai rapid angajaţii prin plasarea acestora într-una din zonele de performanţă care urmează distribuţia normală a lui Gauss sau într-una din categoriile valorice prestabilite. Această metodă prin distribuţie forţată permite obţinerea unor rezultate cât mai apropiate de distribuţia normală, îndeosebi în cazul grupurilor cu număr mare de angajaţi sau care au o calificare mai redusă. c. tehnica incidentelor critice Este acea metodă de evaluare în cadrul căreia atenţia evaluatorilor sau a managerilor este îndreptată asupra acelor comportamente specifice sau particulare, care duc la realizarea eficientă sau neeficientă a sarcinilor de muncă. Tehnica incidentelor critice, fundamentată ştiinţific şi dezvoltată de J.C. Flagan, care a făcut din aceasta un mijloc eficient de investigare, permite înregistrarea permanentă a tuturor elementelor sau cazurilor extreme de comportament, a incidentelor critice privind aspectele favorabile sau defavorabile, pozitive sau negative, eficiente sau neeficiente ale activităţii angajaţilor. Aplicarea cât mai corectă a tehnicii indicentelor critice presupune definirea clară a situaţiilor sau evenimentelor care pot constitui un incident critic, evitându-se în felul acesta apariţia unor diferenţe semnificative de la un evaluator la altul. Metoda necesită un timp relativ mare pentru notarea zilnică sau înregistrarea şi gruparea (structurarea) incidentelor critice după natura comportamentelor similare, iar în unele situaţii poate avea şi efecte pe plan psihologic, angajaţii fiind îngrijoraţi de notările sau consemnările respective care pentru ei au semnificaţia unei „liste negre”. Cu toate acestea, evidenţa, sub forma unor liste sau jurnale a atitudinilor comportamentale şi a incidentelor sau episoadelor pentru fiecare angajat, poate ajuta evaluatorul să dea anumite exemple atunci când trebuie să explice angjaţilor modul de evaluare. d. metoda listelor de verificare sau de control Este o metodă frecvent folosită, care constă dintr-un grupaj de caracteristici sau de cerinţe comportamentale ce revin deţinătorului unui post, scrise pe o listă una după alta şi faţă de care cel evaluat este comparat. Aceasta înseamnă că managerii au la dispoziţie o listă cu caracteristici şi/sau comportamente specifice unui anumit post pe baza căreia se pot reţine acele caracteristici sau comportamente care sunt tipice pentru angajatul care trebuie evaluat. Posibilităţile de utilizare a listelor de verificare a caracteristicilor sunt totuşi limitate, deoarece nu în toate cazurile situaţia este apreciată în mod corect, iar caracteristicile sau comportamentele legate de post pot avea sensuri diferite pentru evaluatori sau o dispersie a aprecierilor relativ mare. e. eseul scris Constituie una dintre cele mai simple metode de evaluare care constă într-o relatare scrisă sau o descriere liberă, literară şi originală a potenţialului sau performanţelor anterioare ale unui angajat, a punctelor forte şi a celor slabe ale acestuia, precum şi a sugestiilor de îmbunătăţire a performanţelor. f. analiza unui anumit domeniu Această metodă constă în analiza şi evaluarea performanţelor angajaţilor unui anumit domeniu de activitate de către specialişti ai compartimentului de resurse umane, implicaţi activ în procesul de evaluare a performanţelor, împreună cu şefii direcţi ai celor evaluaţi. Specialiştii compartimentului de personal, buni cunoscători ai posturilor şi activităţilor legate de acestea, împreună cu şefii direcţi ai angajaţilor, transpun în evaluări cât mai obiective conţinutul unor anchete verbale (interviuri, conversaţii) sau scrise (chestionare), eliminând astfel subiectivismul managerilor şi interpretarea diferenţiată de la un evaluator la altul a nivelului de performanţă. g. testele de aptitudini, de personalitate sau de performanţă Potrivit literaturii de specialitate, sunt numeroşi cercetători care vorbesc încă de „testomanie”, aceştia aderând la campanii „antitest” sau fiind îndrăgostiţi de metoda ca atare şi nu de problematica pe care o poate rezolva metoda folosită, în anumite situaţii, cum ar fi evaluarea posibilităţilor de promovare a personalului sau identificarea necesităţilor de perfecţionare ale acestuia. Testele de aptitudini, de personalitate sau de perfomanţă pot fi utilizate în corelare cu celelalte metode şi tehnici de evaluare a performanţelor. h. managementul prin obiective sau evaluare prin rezultate Din perspectiva evaluării performanţei, managementul prin obiective accentuează necesitatea evaluării performanţelor în raport cu rezultatele obţinute, definite prin norme sau standarde de performanţă. Metoda are numeroase avantaje: • obiectivele, fiind mai uşor observabile, înlocuiesc dificultăţile de observare a unor trăsături sau caracteristici subiective care sunt folosite în alte evaluări ale performanţei; • încurajează inovaţia şi creativitatea, deoarece angajaţii sau subordonaţii au libertatea să decidă asupra modalităţilor de realizare a obiectivelor; • permite îmbunătăţirea performanţei individuale, îndeosebi dacă obiectivele sunt precise, de dificultate moderată şi acceptate de angajaţi; • poate rezulta un avantaj al coordonării, deoarece managerii de la nivelurile ierarhice superioare stabilesc obiectivele pentru subordonaţii lor de la nivelul ierarhic imediat inferior, iar acest efect de cascadă poate ajuta la coordonarea activităţilor din întreaga organizaţie; • permite sumarea responsabilităţii şi participarea angajaţilor la procesul de stabilire a obiectivelor şi a planurilor de acţiune pentru atingerea acestora. 9.3. Implementarea sistemului de evaluare Evaluarea performanţei se va face luând în considerare următoarele elemente: • Gradul de atingere a obiectivelor stabilite; • Criterii generale; • Criterii specifice profesionale. Ponderea acestor trei elemente va fi stabilită în funcţie de specificul departamentului. Scala de evaluare a nivelului de performanţă va urmări următoarele repere: 6 – depăşeşte cerinţele postului; 5 – îndeplineşte toate cerinţele postului; 4 – îndeplineşte în mare măsură cerinţele postului; 3 – necesită îmbunătăţiri; 2 – rezultate slabe; 1 – nu îndeplineşte cerinţele postului. TOTAL GENERAL Punctaj obţinut = ----------------------------- x 100 = ..........% MAXIMUM (X*) X* - numărul de criterii evaluate x 6 (nota maximă) Această formulă se va aplica la fiecare dintre cele 3 elemente stabilite (obiective, criterii generale, criterii profesionale specifice) şi rezultatele obţinute se vor centraliza în următorul tabel: Sinteza evoluţiei individuale (A0) Grupul criteriilor generale (A1) % obţinut (A) % grad de importanţă (B) % valoare finală (A x B) = C Grupul criteriilor profesionale specifice (A2) TOTAL 100 C = .....% Schema de implementare a sistemului de evaluare într-o companie Sistemul de evaluare va fi implementat într-o companie prin următoarele etape: ETAPA I: întâlniri cu directorii pentru ca managementul de resurse umane să poată explica utilitatea implementării unui sistem de evaluare şi pentru a analiza aşteptările şi solicitările lor. ETAPA II: Redactarea unei sinteze cu toate informaţiile primite şi elaborarea primei versiuni de Raport de Evaluare. Acest raport va lua în considerare propunerile primite şi va permite formalizarea scrisă a rezultatelor pentru: • păstrarea unei informaţii asupra evoluţiei angajaţilor; • realizarea unui consens între angajat şi manager, materializat prin dubla semnare; • motivarea personalului în realizarea unui act de management important. ETAPA III: Stabilirea criteriilor de participare la evaluare (de ex. nu intră în procesul de evaluare cei angajaţi pe perioadă determinată, cei aflaţi în perioada de probă, în concedii de maternitate, cei angajaţi pe bază de convenţie civilă etc.). Întocmirea listei de evaluaţi şi evaluatori. ETAPA IV: Implementarea sistemului în format electronic pentru o mai bună monitorizare a rezultatelor. ETAPA V: Instruirea evaluatorilor în cadrul unor discuţii formale (prezentări) cu managerul de Resurse Umane pentru explicarea modului de funcţionare a sistemului. ETAPA VI: Interviurile de evaluare. ETAPA VII: Soluţionarea eventualelor contestaţii. ETAPA VIII: Validarea rezultatelor de către directorii de departament şi de către Directorul General. ETAPA IX: Centralizarea informaţiei obţinute. ETAPA X: Comunicarea rezultatelor obţinute în urma procesului de evaluare (prezentare a departamentului de Resurse Umane conţinând rapoarte şi propuneri de utilizare a rezultatelor obţinute). Ca o concluzie la modul în care trebuie gândit procesul de evaluare, există câteva principii care trebuie respectate de către fiecare evaluat şi evaluator: • Evaluarea trebuie realizată pe baza unor informaţii relevante şi suficiente atât despre activitatea evaluatului cât şi despre tipul său de personalitate; • Evaluările trebuie să fie obiective, corecte şi oneste; • Evaluatul trebuie să aibă un rol activ, să îşi facă autoevaluarea şi să o compare cu evaluarea făcută de către managerul direct, să fie implicat direct şi să îşi poată exprima propriul punct de vedere în legătură cu procesul şi cu rezultatele evaluării; • Toate rezultatele evaluării, pozitive sau negative, trebuie analizate din perspectiva motivelor care au condus la o reuşită sau eşec; • Evaluările se vor păstra în format scris şi electronic; • Se va verifica dacă obiectivele stabilite au fost atinse până la dead-line-ul stabilit la evaluarea anterioară; • Evaluatului trebuie să i se comunice rezultatul evaluării, punctele bune şi punctele slabe, pe scurt, un feedback corespunzător; • Evaluările trebuie finalizate cu programe de consiliere, dezvoltare profesională, training-uri, planuri de carieră sau dimpotrivă, de acţiuni corective, susţinute de organizaţie. Dacă acest lucru nu se petrece, simpla constatare a unor aspecte pozitive sau negative nu va avea ca efect îmbunătăţirea rezultatelor. Capitolul 10. RECOMPENSELE RESURSELOR UMANE S-a constatat că recompensarea personalului este instrumentul cel mai important în creşterea eficienţei unei organizaţii (dar nu singurul). Recompensele personale reprezintă totalitatea veniturilor materiale şi băneşti, a înlesnirilor şi avantajelor prezente sau viitoare determinate direct sau indirect de calitatea de angajat şi de activitatea desfăşurată de acesta. În general, există două mari categorii de recompense: directe şi indirecte. Recompensele directe includ sumele pe care le primesc angajaţii pentru activitatea depusă sau pentru rezultatele obţinute. Există cinci astfel de recompense directe: 1. Salariul. Reprezintă suma plătită pentru activitatea desfăşurată sau pentru rezultatele obţinute de un angajat într-o unitate mentală de timp (oră, zi, lună, an). Cele mai multe organizaţii calculează raportul dintre rezultatele obţinute pe oră. Tipuri de salarii: • de bază: este stabilit în condiţii standard şi nu cuprinde sporuri. Este negociat în contractul colectiv de muncă. • nominal: reprezintă suma de bani echivalentă produsului realizat. Se oferă celor care lucrează în colaborare. • real: reprezintă o cantitate de bunuri ce poate fi cumpărată cu suma primită. Este luat în calcul în negocierile patronat – sindicate. • minim: reprezintă un parametru al protecţiei sociale. Este numit artificial „salariu“. Este stabilit prin hotărîri politice care depăşesc puterile unei organizaţii. Aceste tipuri de salarii sunt minimalizate ca importanţă. 2. Sporurile la salariu. Sunt componente ale recompensei personalului acordate pentru condiţii de lucru dificile, efort şi supraefort, activităţi în afara programului normat şi vechime. Aceste sporuri, pentru a fi eficiente, nu trebuie să depăşească cumulat valoarea reală a salariului. Dacă depăşesc această valoare, apare o tendinţă demotivantă în rîndul personalului. 3. Premiile. Reprezintă sume de bani acordate diferenţiat pentru realizări deosebite. Acestea pot exista doar în măsura în care organizaţia este profitabilă. Pot fi acordate tuturor membrilor (exemplu: premiile anuale), dar în genere, acestea nu au un caracter motivant, ci doar acelea care sunt achitate diferenţiat, personal. În acordarea acestor premii trebuie să se ţină cont de un parametru: se acordă doar persoanelor care au cel puţin o importanţă minimală în activitate. 4. Comisioanele. Sunt sume calculate ca procent din încasări sau vânzări. Aceste comisioane favorizează doar unele segmente ale organizaţiei şi nu pe toate. 5. Participarea la profit. Reprezintă sume obţinute de către angajaţi ca procent din profit. Această participaţie nu este generală, ci în funcţie de contribuţia personală la activitatea firmei. Metoda este utilizată în genere în momentele de criză ale unei organizaţii sau când piaţa este deficitară pentru produsele firmei respective. Recompensele directe nu au caracter pur motivaţional, ci mai degrabă un rol existenţial. Recompensele indirecte: Se referă la facilităţile personalului, atât pe perioada angajării cât şi după aceea, datorită statutului de fost angajat. 1. Recompense legale obligatorii: şomajul, costurile pentru protecţia angajaţilor, asigurările pentru accidente, invaliditate etc. 2. Recompense privind pensiile. Sunt foarte diferite: fondul de pensii; pensii de urmaş; pensionarea la cerere; pensii pentru incapacitate temporară; prima la pensionare (se utilizează mai ales în occident). Determină creşterea fidelităţii angajaţilor. 3. Asigurările: medicale, de accident, de viaţă, incapacitate de muncă, ajutor de supravieţuire. 4. Plata timpului nelucrat. Are cel mai mare caracter motivaţional. Această plată vizează: zilele libere, concediul de odihnă, concediul medical, aniversări, decese, pauza de prînz, timp de curăţenie, timp de deplasare. Aceste perioade trebuie recompensate. 5. Recompense adiacente: cuprind masa gratuită, compensaţii la concediu, consultaţii juridice şi financiare, facilităţi de recreere, maşini de serviciu, reduceri la produsele firmei. Aceste recompense nu sunt stipulate în contractul de muncă. Analiza psihologică relevă că recompensele directe stimulează preponderent motivaţia extrinsecă, iar cele indirecte, motivaţia intrinsecă. Analizate unitar, recompensele personale dezvăluie două dimensiuni funcţionale: • utilitatea (ceea ce-şi doreşte angajatul): concretizată în sentimente de realizare, recunoaştere a meritelor, satisfacţie în muncă, dezvoltare personală, poziţie în societate; • costul (ceea ce se cheltuie pentru angajat) concretizat în: recunoaşterea oficială, materială sub diverse forme (bani, obiecte) ş.a.m.d. 10.1. Factorii care influenţează mărimea recompenselor (performanţa, cunoştinţele, competenţa şi îndemânarea) Performanţa s-a constatat că este direct influenţată de satisfacţia în muncă. Nu se confundă cu fericirea sau cu moralul angajatului. Pentru ca această satisfacţie să existe, trebuie să existe cîteva condiţii: 1. Atitudinea faţă de muncă: cu cât unui angajat îi place ceea ce face, cu atât este mai mulţumit. În această atitudine faţă de muncă există o puternică componentă educativă, adică acea valorificare a muncii la diferite societăţi. (De exemplu, în Japonia atitudinea faţă de muncă este o strategie educativă tradiţională.) Această percepţie faţă de muncă se întâlneşte şi în proverbe şi zicători. Exemplu (motto evreiesc): cel care munceşte nu are timp să cîştige! 2. Atitudinea faţă de organizaţie: este cu atât mai pozitivă cu cât firma reuşeşte să-şi creeze un renume într-o anumită piaţă de desfacere. Acest renume al organizaţiei asigură şi un confort emoţional, personal. 3. Atitudinea faţă de manageri: cea pozitivă se naşte atunci când există un respect reciproc. Existând acest respect, există şi un grad de conformism mai mare al angajatului. În lipsa respectului reciproc există o atitudine negativă faţă de manager, ceea ce are ca rezultat faptul că suferă şi obiectivele organizaţiei. 4. Condiţiile generale de muncă: Acestea au cel mai puternic efect pentru dinamica psihică a angajatului, îi oferă acestuia un echilibru psihic: condiţiile de muncă optime înseamnă pentru angajat satisfacţie mare, şi invers. Atunci când condiţiile de muncă sunt pozitive, pretenţiile faţă de recompensele salariale sunt scăzute. 5. Starea de sănătate a angajatului: există o relaţie directă între starea de sănătate a angajatului şi satisfacţie. Un om bolnav nu este satisfăcut, chiar dacă are un serviciu bun. 6. Statutul social: este reprezentarea socială, o reflectare a poziţiei pe care angajatul o are în societate. Acţionează factorul cultural al societăţii: după cum a investit o societate în anumite profesii, în acelaşi fel sunt recunoscute sau nu acele profesii. Această condiţie este foarte importantă la tineri şi la femei. 7. Nivelul aspiraţiilor: Satisfacţia unui angajat este cu atât mai mare cu cât realizările sale sunt mai apropiate de propriile aspiraţii. Nu există profesii care să ofere satisfacţie garantată în muncă, ci doar raportul dintre aspiraţia personală şi satisfacţia oferită de o profesie sau alta. 8. Avantajele băneşti: cei mai sensibili la această condiţie sunt bărbaţii maturi. Ei sunt preocupaţi de raportul între banii încasaţi şi munca depusă. 10.2. Cerinţele unei strategii de recompensare 1. Echitatea recompensei  Echitatea internă vizează asigurarea unui echilibru între recompensarea angajaţilor de pe posturi diferite din cadrul aceleiaşi organizaţii.  Echitatea externă vizează asigurarea echilibrului între salariile lucrătorilor care efectuează aceeaşi muncă în unităţi diferite. Acest tip de echilibru într-o piaţă de consum are un caracter relativ, fiind dependentă de puterea financiară a fiecărei organizaţii.  Echitatea individuală vizează diferenţierea între angajaţi pe baza performanţelor individuale. Această cerinţă privind echitatea recompenselor este foarte importantă în reducerea numărului de conflicte. Dacă se ţine cont de ea, numărul de conflicte din organizaţie este redus. 2. Recompensarea performanţelor deosebite: se realizează prin aplicarea unor strategii în care salariul creşte în raport cu performanţele, sub formă liniară sau exponenţială. S = a + (n x b) Unde: S = salariul; a = coeficientul valorificării cerinţelor postului; n = numărul de performanţe deosebite; b = coeficientul valorificării performanţelor deosebite. 3. Încadrarea în cerinţele pieţei de desfacere: Strategiile de recompensare diferă de la o organizaţie la alta, în funcţie de puterea economică sau de poziţia ei în raport cu concurenţa. Astfel, o organizaţie nouă va trebui să plătească salarii mai mari decît una consacrată, pentru a putea compensa astfel lipsa de interes a personalului performant faţă de respectiva organizaţie. 4. Structura recompenselor: există o paletă largă de posibilităţi în constituirea recompenselor. Se poate alege de la salarii direct proporţionale cu productivitatea, la salarii în care cele două mărimi sunt total independente. Este una din măsurile pe care le dictează politica organizaţiei. Forme informale de recompensă – stimulentele Stimulentul este o verigă intermediară între recompensă şi productivitate, care nu este menţionată în nici o strategie de recompensare. În genere, stimulentele sunt utilizate în momentele de stagnare a productivităţii, episodic, când concurenţa tinde să domine piaţa, cu prilejul unor evenimente deosebite din viaţa angajaţilor sau organizaţiei sau ca piedică în calea unei migraţii masive de personal. Se folosesc şi în cazul în care mocnesc potenţiale conflicte de muncă. Sunt de trei tipuri: individuale, de grup şi la nivelul organizaţiei. • Stimulentele individuale: se adresează direct angajatului. Nu sunt confidenţiale, ba chiar ele se afişează. Nu stârnesc o motivaţie dar o întăresc dacă aceasta există. • Stimulentele de grup: sunt utile pentru că promovează cooperarea şi efortul comun. Trebuie avut grijă ca grupurile să nu fie mari, pentru ca fiecare membru să simtă efectul stimulentului, şi ca în grup să existe o reală cooperare între membri. • Stimulentele la nivelul organizaţiei: sunt foarte rare, doar în cazul unor crize grave, pentru ca personalul să poată depăşi momentul. 10.3.Sistemul de salarizare Sistemul de salarizare este ansamblul normelor prin care sunt stabilite principiile, obiectivele, elementele şi formele salarizării muncii, reglementând totodată mijloacele, metodele şi instrumentele înfăptuite ale acestora, prin determinarea condiţiilor de stabilire şi de acomodare a salariilor (salariul de bază, adaosurile şi sporurile la acest salariu). Salariul reprezintă suma plătită pentru activitatea desfăşurată sau pentru rezultatele obţinute de un angajat într-o unitate mentală de timp (oră, zi, lună, an). Salariul este confidenţial, angajatorul având obligaţia de a lua măsurile necesare pentru asigurarea confidenţialităţii. În scopul promovării intereselor şi apărării drepturilor salariaţilor, confidenţialitatea salariilor nu poate fi opusă sindicatelor sau, după caz, reprezentanţilor salariaţilor, în strictă legătură cu interesele acestora şi în relaţia lor directă cu angajatorul. Principiile sistemului de salarizare a. pentru muncă egală, plată egală; b. diferenţierea salarizării după: 1. nivelul studiilor; 2. în raport cu importanţa şi complexitatea muncii, cu funcţia/postul/meseria îndeplinită; 3. după cantiatea şi calitatea muncii; 4. în raport cu condiţiile de muncă; 5. în funcţie de vechimea în muncă; c. stabilirea prin act normativ a salariului minim brut pe ţară; d. stabilirea, de regulă, a sistemului de salarizare şi a salariilor în mod concret prin negociere colectivă sau/şi individuală, în funcţie de cerinţele salariaţilor şi de resursele financiare ale angajatorului. Formele de salarizare Noţiunea şi clasificarea formelor de salarizare Formele de salarizare sunt acele modalităţi sau procedee prin intermediul cărora se evidenţiază şi determină rezultatele muncii prestate şi, în consecinţă, salariul persoanei respective. Formele de organizare a muncii şi de salarizare ce se pot aplica sunt următoarele: a) în regie sau după timp: Când situaţia nu permite aplicarea cu succes a unui sistem individual, unul de echipă ori de unitate, salarizarea se face după timp. Interesul principal al acestei forme de salarizare rezidă în simplitatea sa. Puţin costisitoare din punct de vedere administrativ, ea reduce conflictele determinate de dezacordurile asupra salariilor. În plus, încurajează colaborarea, permite o anumită supleţe în organizarea şi executarea muncii, uşurează acceptarea schimbărilor şi asigură în câştiguri stabilitatea pe care o doresc salariaţii. În acest sistem, salariul se stabileşte exclusiv în funcţie de timpul lucrat, avându-se în vedere – ceea ce reprezintă regula – programul normal de lucru: 8 ore pe zi şi 40 de ore în medie pe lună. Salariul se fixează lunar, şi se plăteşte la termenele prevăzute, chenzinale sau lunare, având în vedere timpul lucrat fără să intereseze – direct – rezultatele concrete ale muncii. b) salarizarea în funcţie de rezultatele muncii (în acord). Salariul este legat direct de munca prestată, măsurată prin reguli prestabilite. Salariul depinde de munca individuală (acord individual). c) pe bază de tarife sau cote procentuale din veniturile realizate. d) alte forme specifice unităţii. Organizarea muncii şi salarizarea în acord poate avea loc în una din următoarele forme: a. acord direct. În cazul acordului direct, salariul pe bază de tarife pe unitatea de produs sau pe lucrare este direct proporţional cu cantitatea de produse, lucrări sau alte unităţi fizice executate. b. acord indirect este o forma de salarizare aplicabilă în cazul personalului care serveşte nemijlocit mai mulţi lucrători în acord direct. Acest personal primeşte salariu proporţional cu nivelul mediu de îndeplinire a normelor realizate de lucrătorii salatiaţi în acord direct. c. acord progresiv, potrivit căruia, la un anumit nivel de realizare a sarcinilor, dinainte stabilit, tariful pe unitatea de produs sau pe lucrare se majorează în anumite proporţii. Modalităţi de salarizare Salarizarea prin negociere (regii naţionale, companii naţionale, societăţi naţionale, asociaţii, fundaţii, alte persoane juridice şi fizice etc.) Formarea salariilor este influenţată de două procese esenţiale: 4. negocierea şi încheierea contractelor colective de muncă, 5. acţiunile guvernului de a corela creşterea masei salariale cu anumiţi indicatori de performanţă economică Salarizarea personalului din autorităţile şi instituţiile publice. Salarizarea se suportă din fondurile defalcate special de la bugetul asigurărilor sociale de stat, bugetele locale sau bugetele fondurilor speciale. Ca regulă, forma de salarizare este cea după timpul lucrat (în regie). Plata salariilor Salariul se plăteşte în bani, cel puţin o dată pe lună, la data stabilită în contractul individual de muncă, în contractul colectiv de muncă aplicabil sau în regulamentul intern, după caz. Plata salariului se poate efectua prin virament într-un cont bancar, în cazul în care această modalitate este prevăzută în contractul colectiv de muncă aplicabil. Salariul se plăteşte direct titularului sau persoanei împuternicite de acesta. În caz de deces al salariatului, drepturile salariale datorate până la data decesului sunt plătite, în ordine, soţului supravieţuitor, copiilor majori ai defunctului sau părinţilor acestuia. Dacă nu există nici una dintre aceste categorii de persoane, drepturile salariale sunt plătite altor moştenitori, în condiţiile dreptului comun. Întârzierea nejustificată a plăţii salariului sau neplata acestuia poate determina obligarea angajatului la plata de daune – interese pentru reperarea prejudiciul produs salariatului. Plata salariului se dovedeşte prin semnarea ştatelor de plată, precum şi prin orice alte documente justificative care demonstrează efectuarea plăţii către salariatul îndreptăţit. Ştatele de plată, precum şi celelalte documente justificative se păstrează şi se arhivează de către angajator. Scopurile sistemului de salarizare Scopurile unui sistem de salarizare trebuie să fie clar formulate şi în concordanţă cu strategia de afaceri a organizaţiei; cel mai adesea acestea sunt: 1. atragerea şi reţinerea angajaţilor; tipul şi nivelul recompenselor acordate de organizaţie influenţează calitatea angajaţilor pe care îi atrage şi îi reţine; diferite tipuri de recompense atrag anumite categorii de angajaţi. 2. motivarea performanţei se realizează dacă: • organizaţia oferă recompense importante şi consecvente angajaţilor cu performanţe deosebite – lucru cunoscut de toţi angajaţii; • sistemul de motivare are scopuri clare şi tangibile, direct asociate cu comportamentul angajatului 3. promovarea dezvoltării abilităţilor şi cunoştinţelor – angajaţii se orientează spre dobândirea acelor abilităţi şi cunoştinţe pe care compania le recompensează. 4. definirea şi susţinerea culturii organizaţionale. 5. întărirea şi definirea structurii organizaţionale. Recompensarea şi gestiunea acestea este influenţată de o serie de factori, astfel: a. factori generali: • valoarea externă a postului – este vorba de nivelul de piaţă al tarifelor pentru diverse posturi – ce pot fi determinate prin studii de piaţă; • valoarea internă a postului – determinată prin procese formale sau informale de evaluare a posturilor; • valoarea persoanei – atribuită unui angajat şi determinată prin procese de evaluare a performanţei; • contribuţia angajatului/echipei - recompensele acordate angajaţilor individuali sau echipelor, funcţie de performanţe, aptitudini sau competenţă. b. factori interni: • structura organizaţională – determinată prin domeniul de activitate unic sau multiplu, politica de remunerare care poate fi unică sau adaptată fiecărui domeniu; • stadiul de dezvoltare al organizaţiei – în faza de creştere, accentul cade pe recompensarea incitativă, pe cointeresare; în faza de maturitate este stimulată fidelitatea faţă de firmă; în faza de declin avanatajele sociale devin mai importante; • mărimea organizaţiei – organizaţiile mari pot acorda salarii mai mari, de regulă într-o structură mai rigidă; organizaţiile mici au structuri de remunerare mai flexibile şi pot stimula mai bine atingerea obiectivelor organizaţiei, dar nu pot atinge nivelul maxim al pieţei; • caracteristicile resurselor umane – pentru resursele umane cu calificare înaltă trebuie să se asigure un nivel de salarizare ridicat. c. factori externi: • legislaţia care prevede norme obligatorii în domeniul recompensării, cum sunt: salariul minim pe economie, concediile de odihnă, medicale sau de studii, sărbătorile legale, etc.; • sindicalizarea – în sectoarele sindicalizate condiţiile de muncă şi salarizarea sunt mai bune; • presiunile sociale – generaţiile noi sunt din ce în ce mai instruite şi pretenţiile salariale cresc în consecinţă; • presiunile economice – creşterea economică influenţează într-o anumită măsură recompensarea din organizaţii şi politicile salariale; • piaţa forţei de muncă – un număr mare de şomeri calificaţi generează o scădere a salariilor; • costul vieţii mare şi inflaţia în creştere crează presiuni asupra patronilor pentru creşterea salariilor în concordanţă cu rata inflaţiei. Recompensarea în orice organizaţie ar trebui să aibă ca punct de plecare o strategie care să definească intenţiile organizaţiei cu privire la modul în care doreşte să-şi formuleze politicile şi procesele din acest domeniu în vederea realizării obiectivelor ei economice. Armstrong (2003) apreciază că o bună strategie de remunerare are o serie de trăsături cum sunt: • se bazează pe valorile şi convingerile organizaţiei; • decurge din strategia economică a organizaţiei; • armonizează competenţele organizaţionale cu cele individuale; • este integrată în ansamblul celorlalte strategii de personal şi de dezvoltare; • este compatibilă cu mediul intern şi cu cel extern al organizaţiei; • asigură recompensarea acelor rezultate care corespund obiectivelor organizaţionale esenţiale, stimulând şi consolidând astfel comportamentele dorite; • este corelată cu performanţele economice ale organizaţiei; • este practică şi uşor aplicabilă; • este elaborată în urma consultărilor cu principalele grupuri interesate. La elaborarea unei strategii de remunerare, organizaţia trebuie să vizeze o serie de aspecte, cum sunt: • salarizarea competitivă; • elaborarea unui sistem de salarizare mai echitabil şi mai clar definit; • restructurarea sistemului de salarizare în funcţie de schimbările organizaţionale şi cu scopul de a le susţine; • utilizarea recompensării ca pârghie pentru îmbunătăţirea performanţelor şi pentru schimbările în cultura şi comportamentul organizaţional; • delegarea deciziilor cu privire la remunerare către managerii direcţi; • implicarea angajaţilor în probleme legate de sistemul de remunerare; • mărirea nivelurilor de competenţă şi extinderea bazei de aptitudini (susţinerea policalificării). 10.4. Structuri salariale Pe lângă sistemul de salarizare, firmele mari utilizează un sistem flexibil de avantaje acordate salariaţilor. Acesta contribuie la reducerea fluctuaţiei personalului şi reducerea cheltuielilor pentru angajarea şi instruirea noilor salariaţi. Vârsta, educaţia, experienţa în muncă, satisfacţia profesională, situaţia familială sunt factori de luat în considerare la stabilirea „pachetului” de avantaje ce va fi folosit pentru creşterea productivităţii, ridicarea calităţii produselor şi construirea unui climat favorabil organizaţiei. Pentru a realiza scopurile pentru care au fost construite, structurile salariale trebuie să îndeplinească o serie de criterii, după cum aprecia Armstrong (2003), astfel: • Să corespundă cerinţelor şi caracteristicilor organizaţiei şi angajaţilor acesteia; • Să faciliteze gestionarea relativităţilor şi atingerea unui nivel de corectitudine, echitate şi consecvenţă în managementul recompenselor pentru angajaţi; • Să se poată adapta la presiunile schimbărilor tarifelor pieţei şi la deficitul anumitor aptitudini; • Să faciliteze flexibilitatea operaţională şi dezvoltarea continuă; • Să prevadă posibilitatea recompensării performanţelor şi creşterii nivelului de aptitudini şi competenţe; • Să clarifice oportunităţile de recompensare şi cele specifice carierei; • Să aibă o construcţie logică şi clară, astfel încât baza de operare să poată fi rapid şi simplu comunicată angajaţilor; • Să permită organizaţiei să exercite controlul asupra implementării politicilor şi bugetelor de salarizare. Principalele tipuri de structuri salariale pe care le vom prezenta în continuare sunt: structurile tradiţionale cu clase de salarizare, structurile cu benzi extinse, structuri cu familii de posturi, scale de salarizare, structuri cu posturi individuale şi structurile pentru muncitorii manuali (Armstrong, 2003). Structurile salariale pe clase constau într-o serie de clase de posturi în care sunt plasate posturi de valoare echivalentă, de obicei pe baza punctajelor obţinute la evaluările posturilor. C R E S T E R Structura salarială pe clase E A S A L A R I U L U I Structuri salariale pe clase Fiecărei clase îi este asociat un interval de salarizare care are rostul de a permite creşteri salariale. Maximul unui astfel de interval se situează în general la o valoare mai mare cu 20-50% decât minimul. Punctul de mijloc poate fi privit ca o valoare ce corespunde unui angajat pe deplin competent. Acest punct se aliniază la tarifele pieţei după cum consideră organizaţia că trebuie să-şi stabilească relaţia dintre nivelurile ei de salarizare şi cele de pe piaţa pentru posturi similare. O astfel de structură salarială poate avea zece sau mai multe clase, în general în funcţie de dimensiunea şi caracteristicile ierarhiei organizaţiei. Structurile salariale cu benzi extinse au clasele într-un număr mai mic de „benzi” care sunt mult mai largi. Într-o astfel de structură, managementul salarizării este mult mai flexibil iar relativităţile de pe piaţă sunt integrate mai atent. Lărgimea benzilor poate fi de 100% deşi în mod obişnuit se încadrează între 50-80%. Structura poate cuprinde numai cinci sau şase benzi iar nu întotdeauna limitele dintre benzi sunt definite în urma evaluării posturilor. Benzile sunt identificate, de obicei, după rolurile alocate. Se face referire la roluri generice sau la grupuri generice de roluri utilizate ca etaloane atunci când trebuie să se decidă în ce bandă să fie inclus un post. Benzile extinse lasă mult loc dezvoltării în carieră prin deplasarea pe orizontală în cadrul unei benzi şi drept urmare aceste structuri sunt de regulă preferate de organizaţiile flexibile care nu au ierarhii înalte şi care cred cu tărie în dezvoltarea continuă a personalului. Transformarea unei structuri tradiţionale pe clase într-o structură cu benzi extinse Structurile salariale cu familii de posturi sunt utilizate cel mai adesea pentru familii de posturi din cercetare, finanţe sau resurse umane, care sunt înrudite între ele prin activităţile pe care le presupun şi prin tipurile de aptitudini utilizate de angajaţi. 6 5 4 Niveluri 3 5 4 4 3 3 2 2 2 1 1 1 Structură cu familii de posturi având niveluri diferite Acest tip de structură este frecvent întâlnită în organizaţiile cu un număr mare de angajaţi de înaltă calificare şi care activează în domenii profesionale. Se mai apelează la aceste structuri atunci când se consideră că unele ocupaţii trebuie tratate separat, atât din punct de vedere al recompenselor, cât şi din cel al dezvoltării carierei. De asemenea, pot fi aplicate în cadrul grupurilor de posturi sensibile la presiunile pieţei. Tarifele de piaţă pentru astfel de posturi sunt mai mari decât pentru alte ocupaţii. Formarea unor asemenea grupuri presupune anumite riscuri de discriminare, şi dezavantajul că pot crea bariere în calea dezvoltării laterale în cadrul organizaţiei. Scalele de salarizare constau dint-o serie de punte incrementale, care merg de la postul cu salariul cel mai mic, până la cel cu salariul cel mai mare din organizaţie. Incrementul poate fi unic pe toată scala sau poate fi mai mare la nivelurile superioare. Progresia spre nivelurile înalte ale scalei se face în funcţie de vechimea postului respectiv, de obicei câte un increment pe an. Dacă se introduce recompensarea în funcţie de performanţă, se pot acorda şi incremente accelerate. Scalele de salarizare sunt întâlnite adesea în sectorul public şi uneori în organizaţii non-profit. Banda 5 de salarizare Banda 3 de salarizare Banda 4 de salarizare Creşterea salariului Banda 2 de salarizare Banda 1 de salarizare O clasa de salarizare Structurile cu posturi individuale definesc câte un interval de salarizare pentru fiecare post. Nivelurile salariilor pe fiecare post şi relativităţile dintre ele sunt guvernate adesea de piaţă. Din acest motiv, structurile cu posturi individuale pot fi considerate „orientate spre piaţă”. Relativităţile dintre posturi pot fi determinate prin metoda de evaluare factorială bazată pe punctaj de unde rezultă o corespondenţă între numărul de puncte şi mărimea salariului. Structurile de salarizare pentru muncitorii manuali se aplică de regulă angajaţilor care lucrează în hala de producţie, în distribuţie, transport, servicii publice unde munca implică aptitudini sau sarcini manuale. Principala metodă de salarizare a muncitorilor manuali este tariful orar, plătit în conformitate cu nivelul muncii efectuate (calificată, semnicalificată sau necalificată) şi de programul de lucru. Tariful orar este un sistem în cadrul căruia muncitorul primeşte o sumă predeterminată pe oră, zi, săptămână sau lună, pentru timpul efectiv lucrat. Recompensarea este stabilită în conformitate cu nivelul muncii efectuate şi variază în funcţie de timpul lucrat, niciodată în funcţie de rezultatul obţinut, de performanţe sau de aptitudini suplimentare pe care le dobândeşte muncitorul respectiv. Avantajul acestor tarife orare constă în următorul aspect: câştigurile devin previzibile şi constante şi nu mai există discuţii cu privire la tarifele sistemelor în acord; dezavantajul acestui sistem este că nu asigură o relaţie de proporţionalitate directă între remunerare şi performanţă. Alegerea unei structuri salariale depinde de tipul organizaţiei şi de cel al angajaţilor săi, există foarte multe abordări, fiecare organizaţie îşi adoptă propria ei structură salarială, adecvată condiţiilor în care funcţionează. În general, firmele care au structuri organizatorice formale, ierarhizate preferă structurile salariale clasice cu clase de salarizare care permit o administrare eficientă şi care facilitează un management mai bun al relativităţilor interne. Organizaţiile care îşi doresc o mare flexibilitate pot opta pentru o structură cu benzi extinse, pentru una cu familii de posturi sau pentru un model combinat. Capitolul 11. NATURA ŞI TIPURILE DE CONFLICTE DIN CADRUL RESURSELOR UMANE În abordarea clasică, conflictul era înţeles ca având un profund caracter disfuncţional, fiind un rău de care trebuie să scapi cât mai repede posibil. În ultimii ani, începând cu anii ’80, această concepţie a fost serios reconsiderată, apreciindu-se că într-o organizaţie eficientă, un anumit grad de conflict este necesar. În această concepţie contemporană, conflictul este inevitabil, totul este ca acesta să fie coordonat, stăpânit şi soluţionat, înainte să ajungă la efecte negative. Conflictul devine un element de dinamism într-o organizaţie, în condiţiile în care el este controlat în permanenţă, iar efectele sale nu au caracter haotic. Astfel, psihologia resurselor umane admite existenţa a două forme de manifestare a conflictului: (1) distructivă; (2) constructivă. 1. Forma distructivă - atunci când conflictul este generat de erori, scăpat de sub control, nefiind soluţionat la momentul oportun. Cea mai vizibilă manifestare într-o organizaţie a acestei forme de conflict este la nivelul comunicării, aceasta devenind anevoioasă şi nedemnă de încredere. Astfel, capacitatea fiecărei părţi de a observa şi răspunde la intenţiile celeilalte părţi este serios afectată. Această formă de conflict are drept efecte nerealizarea obiectivelor organizaţiei; resursele personale şi organizaţionale se consumă în condiţii de ostilitate, dispreţ şi nemulţumire şi în ultimă instanţă, se poate ajunge la falimentarea şi închiderea organizaţiei. 2. Forma constructivă – este întâlnită atunci când conflictul poate fi menţinut la un nivel controlabil şi astfel, permite soluţionarea problemelor la un moment oportun. În acest caz, comunicarea dintre competitori devine intensă şi demnă de încredere. Efecte ale acestei forme de conflict: • distribuirea mai eficientă a resurselor; • eliminarea tensiunilor; • facilitarea schimbărilor în organizaţie; • asigurarea unei motivaţii eficiente a personalului; • facilitarea existenţei unui comportament creator în organizaţie. Sub această formă, conflictul împiedică situaţiile de stagnare sau regres ale indivizilor şi ale organizaţiei. Conflictul este deci cunoscut şi controlat. 11.1. Tipuri de conflicte Psihologia resurselor umane cunoaşte două tipologii ale conflictelor rezultate din două criterii diferite de analiză a conflictelor, şi anume: (1) criteriul naturii conflictelor; (2) criteriul numărului de subiecţi implicaţi în conflict. 1. După criteriul naturii conflictelor se evidenţiază: a) conflictul de substanţă; b) conflicte afective; c) conflicte de manipulare (pseudoconflicte). a) Conflictele de substanţă sunt determinate de existenţa unor obiective diferite şi se manifestă cu o mai mare intensitate atunci când indivizii îşi satisfac propriile necesităţi prin intermediul grupului. Sunt cele mai întâlnite conflicte. Exemplu: conflictul între două generaţii de profesionişti; cei în vârstă conduc, iar cei tineri vor să se afirme. Dispuse fără prea mare consistenţă la nivelul macrogrupurilor, acest tip de conflicte se manifestă în grupuri de mici dimensiuni şi derivă din modul de abordare a problemelor din metodele folosite, rapiditatea schimbării. Acest tip de conflict este mai puternic în sistemul de conducere autoritare în care cei ce deţin posturile de decizie îşi impun propriile raţionamente, având ca argument experienţa îndelungată. În astfel de grupuri deciziile sunt raportate la situaţii trecute, schimbările sunt lente şi neesenţiale iar promovarea se face o dată cu înaintarea în vârstă, competenţa individuală având un rol minor sau lipsind cu desăvârşire în prefigurarea carierei. În genere, aceste conflicte de substanţă nu reuşesc să destabilizeze organizaţia dar au efecte negative la nivelul individului şi anume: stări de disconfort, frustrare, anxietate, până la comportamente neperformante. Deşi nu afectează organizaţia în sine, carierele profesionale pot fi deteriorate datorită acestui tip de conflict – eficienţa, profesionalismul scad. b) Conflictele afective sunt generate de stări emoţionale care vizează relaţiile interpersonale. Tensiunea socială şi starea de suspiciune sunt două din cele mai importante surse de conflicte afective (exemplu: după asasinarea liderului sindical TEPRO – IAŞI). Aceste conflicte apar când pe lângă inechităţile economico-financiare apar şi atacuri la imaginea de sine, la statutul social şi uman al membrilor organizaţiei sau la sistemul de valori. Aceste conflicte afective au o foarte mare durată de existenţă în timp (exemplu: după marea criză economică din ’29 – ’33 – conflict stins după război; mineriadele ’90 – încheiate în 2000, 2001). La diminuarea acestor stări conflictuale s-ar putea ajunge prin reducerea treptată a agresivităţii şi a ostilităţilor, compensându-se prin acordarea unor favoruri revendicate. Sunt cele mai distructive deoarece nu implică doar latura profesională ci şi individul în totalitate, familia acestuia, putându-se transforma în conflict social (revoltele, revoluţiile au la bază acest tip de conflicte). c) Conflictele de manipulare. Ignorate din anumite motive de foarte mulţi specialişti, au incidenţă crescută – aproximativ 25% din conflicte. Deşi îşi au originea în practicile politicianiste, conflictele de manipulare se manifestă sub o multitudine de forme şi în organizaţii de mici sau mari dimensiuni. În genere, sunt recunoscute trei forme de manifestare: pseudoconflicte - pentru salvarea imaginii; - cu rol de vârf de lance; - folosit ca atuu. Aceste conflicte sunt lansate între două sau mai multe persoane între care există interese comune, dar continuarea coabitării ar aduce prejudicii grupului dominant în raporturile sale cu celelalte grupuri. Astfel, grupul dominant sau de iniţiativă a conflictului, iniţiază scenarii conflictuale inexistente între părţile adverse sau între el şi părţile adverse pentru a deteriora imaginea adversarului, pentru a-l discredita şi în final pentru a-l anihila. Aceste conflicte sunt puternic mediatizate. Ele devin mai puternice cu cât sunt cunoscute de mai mulţi oameni. În general, aceste pseudoconflicte sunt susţinute prin raporturi invizibile între grupurile implicate (exemplu: repararea drumurilor bucureştene). A doua tipologie, care are la bază criteriul numărului de subiecţi implicaţi are următoarele tipuri de conflicte: a) conflictul individual intern; b) conflicte dintre indivizii din acelaşi grup; c) conflicte individ şi grupuri; d) conflicte inter-grupuri; e) conflicte între organizaţii. a) Conflictul individual intern apare atunci când un individ nu ştie cu precizie ce trebuie să facă şi ce se cere de la el, sau când cerinţele muncii pe care trebuie să o presteze sunt în contradicţie cu aceste cerinţe sale sau cu valorile proprii. În sine, acest gen de conflict nu prezintă un pericol foarte mare pentru organizaţie, ci are efecte negative doar pentru subiectul respectiv şi prin transfer, membrilor grupului din care face parte. Totuşi, practica ne demonstrează că aceste conflicte individuale interne se pot transforma în conflicte mai generale care să implice grupuri de persoane. Efectele cele mai vizibile ale acestui tip de conflict sunt: • afectarea satisfacţiei în muncă • îndepărtarea subiectului de problemele organizaţiei • dezechilibre de relaţionare, emoţionale (frustrări) b) Conflictele dintre indivizii din acelaşi grup sunt generate de regulă, de diferenţele de personalitate ale membrilor unui grup. Acestea antrenează indivizii în genere, printr-o afiliere valorică de tipul: cei buni/cei răi, ai noştrii/ai lor, cei cinstiţi/cei necinstiţi, etc. Aplanarea acestui tip de conflict vizează în principal, consilierea psihologică, sau atunci când aceasta nu este posibilă, există două soluţii: - intermedierea dintre specialist şi grup prin lider informal - dizolvarea grupului în alte noi grupuri c) Conflictul dintre indivizi şi grup este o reflectare a modului în care un individ recepţionează starea de presiune pe care grupul propriu sau alte grupuri o exercită asupra sa. Astfel, efectele unor performanţe reduse ale propriului grup sau ale altor grupuri se pot răsfrânge asupra grupului prin prisma salariului pe care-l primeşte sau a aprecierilor nefavorabile. Efectul cel mai distructiv al acestui tip de conflict este tendinţa de autodistrugere a grupului profesional. d) Conflictele inter-grupuri este cel mai întâlnit tip de conflicte din dinamica organizaţiei şi au la bază percepţia reală sau imaginară a unei inechităţi, inegalităţi între statuturile grupurilor implicate. Această percepţie conduce la o stare de antagonism, agresivitate deschisă manifestată între grupuri. Apar adesea între sectoarele administrative şi cele de producţie, între sindicate şi conducere. e) Conflictele dintre organizaţii – în general, acestea se manifestă sub forma competiţiei. Nucleul conflictului este produsul respectivei organizaţii. (Ex. Conflictul dintre două companii de construcţii de maşini – produsul = maşina). 11.2. Cauzele conflictelor 1. Comunicarea defectuoasă; se datorează informaţiilor insuficiente sau trunchiate; în ambele cazuri cauza se află în stilul de management al organizaţiei. Comunicarea unidirecţională – în genere se manifestă în organizaţii eterogene. Conflictul poate fi favorizat de acesta. 2. Sistemul de valori; acesta vizează aspecte etice, probitatea morală şi corectitudinea; când nu se iau în calcul aceste sisteme de valori se ajunge la dialogul între surzi – cine nu e cu noi e împotriva noastră. 3. Existenţa unor scopuri diferite; grupurile tind să devină specializate şi diferenţiate ca scop, obiective şi personal, ignorând scopul organizaţiei în sine. (Ex. Vânzări – costul de producţie). 4. Stilurile manageriale şi ambiguităţile organizaţiei; dacă stilul de conducere nu este adaptat realităţii socio-culturale a personalului, atunci acesta va genera nemulţumiri şi stări de tensiune, putând să ia forma unor conflicte. Ambiguităţile decizionale se pot manifesta inegal în muncă şi în recompensare, rezultând un dezechilibru – interrelaţionarea organizaţiei ce poate facilita conflictul 5. Dependenţa de resurse cu volum limitat; pretenţiile grupului dintr-o organizaţie nu pot fi satisfăcute în totalitate, rezultând surse de nemulţumiri. Dacă aceasta persistă în timp, conflictul poate apare în orice moment. 6. Nemulţumirea faţă de statutul profesional; este legată de nivelul de aspiraţie al fiecărei persoane. 7. Diferenţe mari între tipurile de personalitate ce alcătuiesc grupurile. 11.3. Relaţia dintre putere si conflict „Relaţiile noastre, în special în domeniul relaţiilor de muncă, sunt relaţii reciproce de putere pentru că noi depindem unul de altul. Superiorii depind şi ei de subordonaţi. Aceştia din urmă sunt într-o situaţie în care pot să-şi vândă zelul lor, accesul al informaţia de care are nevoie superiorul, un a şti să facă exlcusiv, necesar pentru a asigura respectarea sarcinilor de execuţie sau livrare.” (Morin, 1991) Noţiunile de putere şi conflict, în mediul organizaţional sunt puternic asociate cu fenomene ca negocierea colectivă, sindicat, grevă sau concediere. Chiar dacă conflictul, sub diversele lui forme, este prezent încă în viaţa organizaţională, schimbările structurale din ultimele decenii au modificat gradat puterea şi diversele sale forme de manifestare şi reprezentare, astfel încât, conflictele organizaţionale tind să se organizeze mai mult la nivelul relaţiilor indivizulor decât la nivel colectiv. Puterea şi conflictul sunt doi parametri ai aceleiaşi realităţi, fiind instrumente utile pentru înţelegerea comportamentului atât a membrilor organizaţiei, cât şi a funcţiilor de conducere. Noţiunea de putere desemnează, de cele mai multe ori, abilitatea de a acţiona, de a influenţa un rezultat, de a face să se întâmple ceva sau a înfrânge o rezistenţă. În scopul înţelegerii dinamicii conflictului, puterea poate fi definită ca abilitate de a satisface nevoile cuiva şi de a se îndrepta spre scopuri. Max Weber propune următoarea definiţie a puterii: „puterea înseamnă orice şansă folosită pentru a-ţi impune propria voinţă în cadrul unor relaţii sociale, chiar împotriva unor rezistenţe şi indiferent de elementele pe care se bazează această şansă” – definiţie care ne trimite spre comportamentul individului într-un conflict. M. Crozier şi E. Firedberg consideră puterea ca fiind posibilitatea pentru unii indivizi sau grupuri de a acţiona asupra altor indivizi sau grupuri. Se remarcă prezenţa unei relaţii de influenţă de la individual la colectiv, organizaţional. J. Rojot şi A. Bergmann atrag atenţia asupra faptului că orice tip de organizaţie este „o reţea de putere şi de negociere permanentă” unde fiecare actor urmăreşte obţinerea unor conduite la ceilalţi, conduite conforme intereselor sale. Actorii fiind inegali, cei mai puternici joacă pe mai multe relaţii de putere, însă toţi folosesc strategii, toţi sunt imprevizibili. Astfel, toţi controlează incertitudini şi toţi au un grad de putere în relaţiile lor reciproce. Originile relaţiilor de putere trebuie căutate în natura relaţiilor sociale. Componentele esenţiale ale puterii sunt: • Puterea presupune o relaţie, iar această relaţie este asimetrică; • Miza acestei relaţii este dobândirea anumitor resurse; • Relaţia presupune interiorizarea anumitor reguli. Dintr-o perspectivă bio-psiho-socială, puterea este consecinţa unei tendinţe de dominare. Primele relaţii de putere cu caracter social au apărut în momentul primei diviziuni a muncii, al primelor acumulări de capital. Hobbes vorbeşte de pactul social, de funcţia de control şi coordonare îndeplinită de putere, iar de pe o poziţie opusă, Locke şi Weber consideră că puterea este fundamentată pe consens, pe necesitatea aprobării de către executanţi a ordinelor primite. Diversitatea punctelor de vedere a dus la o diversitate a definiţiilor date puterii: „Capacitatea unui individ (sau a unui grup de indivizi) de a modifica conduita altor indivizi sau grupuri de indivizi, în maniera în care ei o doresc.” (R.H. Tawney) „A are putere asupra lui B în măsura în care îl poate determina pe B să facă ceva, ceva pe care B nu l-ar fi făcut fără intrvenţia lui A” (R.A. Dahl) „Capacitatea unui actor de a produce rezultate consonante cu propriile sale interese... Puterea actorului A asupra actorului B este cantitatea de rezistenţă din partea lui B, care poată fi depăşită de A”. (Emerson) O definiţie operaţională a puterii: capacitatea de a infleunţa deciziile în colectivul de care aparţine sau de a le impune în acord cu propriul punct de vedere; „greutatea” cuvântului pe care îl are în luarea deciziilor în colectivul de care aparţine sau în raporturile cu treptele ierarhice superioare. Anne Donnellon consideră că există mai multe surse de putere: • Funcţia – este cea care prescrie responsabilităţile, autoritatea cu care este investit pentru a acţiona sau delega, a acorda promovări şi creşteri ale remuneraţiei, a atribui resurse şi a stabili informaţiile la care are acces, distribuţia sarcinilor. Ea este dependentă de: importanţa funcţiei (depinde de frecvenţa cu care se face apel la ea şi de amploarea rolului jucat în funcţionarea generală), pertinenţa funcţiei, percepţia exterioară („vizibilitatea”, valoarea pe care o are funcţia în ochii celorlalţi, în ochii ierarhiei), supleţea (importanţa libertăţii acordate angajatului, importanţa dependentă de diversitatea experienţei şi a competenţelor achiziţionate anterior şi de capacitatea de a propune inovaţii şi de a avea iniţiativă); • Resursele la care are acces un actor social (materiale, financiare); • Informaţia pe care o poate deţine un actor social şi care depinde atât de poziţia pe care o ocupă, cât şi de calităţile personale care îi pot permite controlul şi utilizarea eficientă a informaţiei; • Expertiza – ansamblul de cunoştinţe specifice pe care o persoană le-a achiziţionat graţie unei instruiri superioare sau prin experienţă profesională; • Reuşita – succesele repetate, asigurând o bună reputaţie, permit ameliorarea relaţiilor profesionale şi accederea la alte surse de putere; • Puterea de seducţie personală – farmecul fizic cumulat cu trăsături de personalitate şi comportamente care induc simpatia prin faptul că exprimă: onestitate, toleranţă, capacitatea de a dezvolta relaţii umane. Michael Crozier, reprezentant de seamă al analizei strategice, identifică incertitudinea drept concept cheie de explicare şi interpretare a puterii ca fenomen social. Teoria valorifică ideea dependenţei ca element primordial în geneza puterii. Acesta susţine că: • în organizaţii sursa esenţială de dependenţă este incertitudinea; • cel care are puterea de a controla această incertitudine are putere asupra actorului pentru care aceasta este importată; • puterea fiecăruia constă în capacitatea de a lua în stăpânire incertitudinea prin faptul de a şti dacă va putea executa o anumită sarcină sau de a furniza o anumită informaţie; • puterea maximă o va avea cel care controlează incertitudini cruciale pentru organizaţie; • Actorii sunt inegali, cei puternici joacă pe mai multe relaţii de putere cumulabile, dar toţi folosesc strategii, sunt imprevizibili. Întinderea puterii individului în organizaţie, deci în relaţiile sale cu ceilalţi membri ai organizaţiei, depinde de tipul zonei de incertitudine pe care o controlează. Crozier distinge patru tipuri: 1. controlul unei competenţe particulare; 2. controlul unei legături între organizaţie şi o parte pertinentă din mediul său (furnizori, clienţi, tehnologie); 3. controlul comunicării şi al informaţiei; 4. controlul zonelor de incertitudine care decurg din existenţa regulilor organizaţionale care, ele însele, create petru a reduce incertitudinea, creează automat o alta, prin simpla lor existenţă şi prin jocul care se creează în jurul aplicării lor stricte sau flexibile. Dacă există surse de putere care ţin de mediul organizaţional, atunci putem remarca şi existenţa unor surse de putere care ţin predominant de personalitatea indivizilor. Comportamentul organizaţional, politic al indivizilor şi al grupurilor ar fi, după Hellriegel: „tendinţa oamenilor de a influenţa comportamentul altora şi cursul evenimentelor în interiorul unei organizaţii, de a proteja interesele personale, de a obţine satisfacerea propriilor nevoi şi de a se apropia de atingerea propriilor obiective, dorinţa de a obţine ceva în detrimentul celorlalţi”. Este deci vorba de comportamentul pe care îl generează puterea. Principalele caracteristici de personalitate care corelează cu comportamentul politic sunt: • nevoia de putere – motivaţia unei persoane care este puternic tentată de a influenţa sau dirija pe ceilalţi, de a controla mediul în care se află; • sentimentul de control – măsura în care indivizii cred că pot controla evenimentele care îi afectează, persoanele care au un loc al controlului intern au tendinţa de a adopta un comportament politic. • machiavelismul – evocă viclenia şi oportunismul în relaţiile între indivizi, reflectă folosirea şireteniei şi a vicleniei în relaţiile între indivizi, absenţa consideraţiei pentru morala convenţională; În funcţie de sursele puterii s-au propus diferite clasificări ale puterii. J.P. French şi B. Raven identifică cinci tipuri de putere: 1. puterea de recompensare – este bazată pe percepţia lui P că O are posibilitatea să-l recompenseze; 2. puterea de coerciţie este bazată pe percepţia lui P că O are posibilitatea de a-i aplica pedepse; 3. puterea legitimă bazată pe percepţia lui P că O are în mod legitim dreptul de a-i prescrie comportamentul; 4. puterea de referinţă – constă în identificarea lui P cu O. Identificarea este faţă de o persoană (dorinţa să se asocieze), faţă de un grup (sentimentul că face parte din grup sau dorinţa de a face parte din acesta); 5. puterea de competenţă se bazează pe percepţia că O are experimenţă sau cunoştinţe speciale. Jean-Rene Edighoffer şi B. Martory propun patru categorii ale puterii: 1. puterea constrângerii corespunde capacităţii de a-l determina pe B să-şi schimbe poziţia, comportamentul sau atitudinea contra voinţei sale. Mobilizarea resurselor coercitive se înscrie în jocul forţei şi violenţei. În ordinea crescătoare a violenţei figurează: • argumentul contrângător: „în calitate de acţionar majoritar propun instituirea următoarei reguli....” • ameninţarea: „dacă refuzaţi acordarea unei măriri salariale intrăm în grevă generală” • faptul împlinit: „noi majorăm taxele pe ţigări şi alcool” • forţa: atac militar masiv, ocuparea uzinei, sechestrul. 2. puterea gratificaţiei – această putere corespunde capacităţii de a răspunde într-o formă favorabilă unei atenţii, aspiraţii. Aceste gratificaţii pot fi: psihologice (complimente, decoraţii, promovare), materiale (mici concesii, mituri), tactice (recomandări puse la dispoziţia celuilalt). Utilizarea gratificaţiei cu efectele scontate ca ea să fie valorizată şi cultivată în cadrul organizaţional. O cercetare efectuată în 1983 a constatat că în Germania se folosesc gratificaţii verbale cu 50% peste medie, iar în Franţa tot atâtea sub medie. 3. puterea normalizării – corespunde capacităţii de a crea, menţine şi respecta regulile jocului, normele, legile şi respectarea cutumelor. 4. puterea influenţei este capacitatea de a-l determina pe B să-şi modifice liber poziţia sau perspectivele. Sursele puterii influenţei sunt: • demonstraţia – care face apel la raţiune, fapte, logică • convingerea, care mobilizează talentele personale, atât în domeniul verbal cât şi nonverbal • persuasiunea • seducţia – care mobilizează sentimentele, emoţiile, iraţionalul.. B. Mayer indică următoarele tipuri de putere: 1. autoritatea formală – cea conferită de o instituţie, set de legi, poziţia persoanei într-o structură formală; 2. preorgativele legale – fiecare are drepturi stabilite prin lege sau politică 3. informaţiile 4. asocierea – legăturile persoanei cu alte persoane sau organizaţii 5. resursele de bani, timp sau muncă 6. recompensele şi sancţiunile – se referă la capacitatea de a acorda sau evita întăririle pozitive sau negative 7. puterea procedurală – decurge din abilitatea de a controla sau influenţa un proces de adoptare a deciziei 8. puterea morală – apelul la valorile, credinţele, sistemele etice ale celuilalt 9. caracteristici personale – inteligenţa, abilităţi de comunicare, aspectul şi forţa fizică, empatia 10. percepţia puterii – credinţele pe care le au oamenii despre puterea lor sau a altora 11. puterea definiţională – abilitatea de a defini problemele şi rezultatele potenţiale într-un conflict. G. Johns propune următoarea tipologie a puterii: 1. putere legitimă – putere derivată din poziţia sau postul unei persoane în organizaţie (eu sunt şeful) 2. puterea de recompensare – putere derivată din capacitatea de a produce efecte pozitive şi de a le preveni pe cele negative în interacţiunea sa cu ţinta puterii 3. puterea de coerciţie – puterea derivată din folosirea pedepsei sau ameninţării 4. puterea de referinţă – putere derivată din atragerea simpatiei celorlalţi 5. puterea de expertiză – putere derivată din accesul la anumite informaţii sau a unei experienţe apreciată în organizaţie. Anne Donnellon argumentează faptul că există trei principale strategii de influenţare reciprocă puse în joc de partenerii unei relaţii de putere: 1. ameninţarea presupune încercarea de a constrânge o persoană de a face ceva prin sublinirea consecinţelor negative pe care le-ar antrena refuzul său 2. apelul la valori, emoţii sau raţiune reprezintă încercarea de influenţare prin referire la credinţe, emoţii, valori morale sau evenimente semnificative care argumentează poziţia celui care îşi exercită astfel puterea 3. schimbul presupune obţinerea de recompensări, gratificaţii sau avantaje de altă natură în schimbul acceptării, cedării unei poziţii sau resurse părţii adverse. Schimbul se practica atât pe orizontală cât şi pe verticală. Actorii sociali îşi negociază poziţiile şi îşi exercită puterea prin intermediul unor monezi de schimb legate de inspiraţie, sarcini de realizat, funcţia ocupată, relaţiile profesionale, personalitatea individuală. Alte strategii evidenţiate mai sunt: • raţiunea – apel la fapte şi date; • bunăvoinţa – recurgerea la flatare, impresionare afectivă • coaliţia – mobilizarea altor persoane aparţinând organizaţiei • schimbul – de avantaje sau favoruri • autoritatea – prin metode directe • recursul la autoritatea superiorilor. S-a constatat că managerii care deţin o mare putere folosesc mai multe strategii de influenţă, îşi folosesc autoritatea mai frecvent decât cei care au o mai mică putere. Utilizarea puterii în conflicte Pentru ca un conflict să se producă, toţi cei implicaţi trebuie să aibă o anumită putere, cel puţin la nivel comportamental. Puterea poate fi folosită în trei moduri: 1. apelul la valorile şi credinţele oamenilor (conflictele din lumea arabă care au la bază regulile stabilite de religie, războiul sfânt) – metoda normativă 2. apelul la interese sau indicarea unor beneficii pe care ceilalţi le vor obţine dacă vor realiza diferite servicii – metoda utilitară 3. forţarea celuilalt de a fi de acord cu tine ameninţându-l cu sacnţiuni puternice sau manipularea mediului exterior pentru a limita libertatea alegerii – metoda coercitivă. Indiferent de modul în care se manifestă ca persuasiune, recompensă sau pedeapsă, puterea este prezentă în aproape orice conflict. Opţiunea în conflict nu este pentru sau împotriva utilizării puterii, ci pentru modul în care ea poate fi utilizată deşi adeseori sporirea puterii este unul din scopurile conflictului. Aproape în orice conflict vedem aceste trei tipuri de putere. Metodele coercitive sunt uneori necesare ca prim pas într-o negociere. De exemplu mineriadele din ţara noastră. La început a fost nevoie de intervenţia forţelor armate pentru ca violenţele minerilor să înceteze. Astfel s-a ajuns la o formă de negociere între liderii minerilor şi autorităţi. Puterea poate fi utilizată voluntar sau inconştient, colaborativ sau coercitiv, evident sau implicit. Cu cât omul are mai multe resurse, informaţii, autoritate cu atât are la dispoziţie mai multe variante de acţiune. Analiza tranzacţională propune strategii de ridicare a statului de putere prin analiza celor 3 stadii ale Eului: Copil, Adult, Părinte. Individul care se plasează oe o poziţie inferioară de putere este Victima. Victima poate ieşi din această postură dacă reuşeşte să dobândească abilităţile comunicaţionale şi atitudinile care să-i permită să negocieze de pe poziţii aproximativ egale. Există un limbaj prin care oamenii îşi diminuează puterea: multe adjective şi adverbe fără conţinut, întrebări care solicită acordul, cuvinte care trădează lipsa implicării, utilizarea în exces a gesticii, acceptarea vorbirii simultane, gramatica hipercorectă, patternuri de intonaţie care sugerează tânguirea. Comportamentul nostru se desfăşoară după traseele stabilite de limbaj. De aceea poate unul din cele mai importante instrumente folosite de cei care deţin puterea este limbajul adecvat. Programarea neuro-lingvistică propune sintagma de supercomunicatori. Cei care negociază şi care obţin ceea ce vor prin negociere sunt de cele mai multe ori supercomunicatori, adică folosesc un limbaj verbal şi nonverbal potrivit canalelor de comunicare predominante ale persoanei respective, citesc harta celuilalt, ajung la îndeplinirea propriilor obiective prin utilizarea resurselor, posibilităţilor celuilalt. Sunt cinci modalităţi fundamentale prin care oamenii angajaţi încearcă să-şi satisfacă nevoile. Oamenii pot utiliza puterea, îşi pot exercita drepturile sau pot utiliza un proces bazat pe interese. Abordările bazate pe putere sunt adesea distructive, uneori violente şi rareori duc la rezolvare. Nu sunt întotdeauna însă nocive. Grevele, protestele publice, boicoturile şi eforturile de a obţine puterea politică pot fi privite ca exerciţii legitime ale puterii, care pot duce la rezultate pozitive. Indivizii şi grupurile trebuie să-şi dezvolte potenţialul de a-şi exercita puterea şi dispoziţia de a o folosi, înainte de a trece la abordări mai puţin confruntaţionale. Majoritatea mişcărilor sociale din SUA au început promovarea cauzelor lor prin exercitarea puterii, uneori într-un mod violent: mişcarea mucitorească, mişcarea pentru drepturile civile, mişcările ecologiste. Uneori, acestea duc la reforme directe, dar alteori creează premise pentru alte abordări ale conflictului. Abordările bazate pe drepturi – disputanţii îşi afirmă privilegiile sau fac trimitere la o anumită structură potrivit legii, politicii, reglementărilor sau procedurală. De exemplu, după ce a devenit evident că mişcarea ecologistă are forţa ce nu trebuie neglijată, au fost aprobate legi şi reglementări. Consilidată de decizii judecătoreşti, această legislaţie a devenit baza pentru un management mai bun al conflictelor de mediu. Această abordare este prezentă la nivelul organizaţiilor prin politicile şi procedurile acestora, prin acordurile de afacere, regulile de bază pentru interacţiunile de grup. Abordări bazate pe interese – esenţa acestei abordări constă în faptul că se discută nevoile fiecăruia. Mediul organizaţional din România este un bun exemplu pentru jocul de interese, cand interesele unora sunt mai presus de interesele şi nevoile miilor de muncitori. Abordările bazate pe principii – se invocă un drept moral, se apelează la ceea ce este drept rezonabil, moral sau just şi se invocă anumite standarde externe ale echităţii şi dreptăţii. Abordările bazate pe manipulare – uneori este o formă de evitare, însă de cele mai multe ori este o abordare a conflictului. Manipularea poate fi distructivă/constructivă. Rezolvarea conflictelor implică o echilibrare a puterii părţilor implicate. Puterea nu înseamnă forţa fizică, autoritatea, poziţia sau posedarea de resurse. Puterea personală este de obicei mai importantă decât cea conferită de postul sau poziţia deţinută. Medierea şi concilierea se bazează pe abilităţile verbale, stimă de sine, statut şi putere, încredere personală şi asertivitate şi capacităţi de negociere. Problema drepturilor părţilor sau balanţa puterii se ridică în toate formele de rezolvare a conflictului. În disputa dintre angajator şi angajat, de cele mai multe ori primul este într-un avantaj evident al puterii, ceea ce induce anxietate angajatului. Ştiinţa rezolvării conflictelor pune în prim-plan negocierea. Calităţile unui bun negociator sunt după Ana Stoica Constantin: • atitudine pozitivă, optimistă, programarea cu succes care funcţionează ca o autoprofeţie fastă • stăpânirea de sine • răbdarea • flexibilitatea • motivaţia proprie sau a partenerului. Putem identifica patru tipuri de negociatori: negociatorul cooperant, negociatorul afectiv – acţionează potrivit emoţiilor de moment; negociatorul conflictual – mizează pe forţă; negociatorul demagog. Conceptul de putere este adesea confundat cu cel de autoritate. Autoritatea, indiferent de formă induce obedienţa şi, prin aceasta deschide calea complianţei. Aceasta este opusă negocierii. Adeseori persoanele care deţin puterea se ascund în spatele unui statut, nume, refuză negocierea şi reuşesc, cel puţin pe moment să reducă intensitatea conflictului. Odată ce realizăm supunerea la autoritate primim recompense, beneficiem de confortul supunerii automate. Trebuie să reacţionăm, nu să gândim. Acelaşi efect îl au şi simbolurile autorităţii. Astfel ne insuflă respect şi complianţă îmbrăcămintea. Un constum bine croit va avea alt efect în faţa angajaţilor decât o pereche de jeans. Puterea, ca orice fenomen are şi propriile paradoxuri: • puterea este înţeleasă ca o forţă negativă, subversivă, dar inevitabilă în organizaţii. Lipsa puterii este mai dăunătoare pentru viitorul unei organizaţii; • folosirea puterii (abuzul) restrânge capacităţile de influenţă, putere ale managerului. Studiile arată că ameninţarea şi manipularea antrenează rezistenţe din partea celorlalţi. • puterea provoacă schimbări şi influenţează personalitatea celui care o deţine. În procesul decizional există în prezent premise pentru crearea şi susţinerea unor mecanisme de creştere a puterii de influenţă şi control a tuturor membrilor organizaţiei. Problema participării la luarea deciziilor este asociată cu cea a controlului, a influenţei. Dacă puterea este considerată o cantitate fixă şi implicit este definită ca un joc de sumă nulă, atunci ea reprezintă un factor de diferenţiere între persoanele care o deţin. M. Vlăsceanu consideră că există trei tipuri de abordare din acest punct de vedere: • Se identifică participarea cu egalizarea puterii, ceea ce implică faptul că o eventuală creştere a gradului de control şi participare presupune preluarea puterii de la nivelurile superioare şi transferul la nivelurile inferioare în ierarhia organizaţională (participarea muncitorilor, angajaţilor). • Al doilea tip susţine că participarea poate conduce la diferenţierea puterii în organizaţii. Principiul fundamental este „legea de fier a oligarhiei” (conducerea aparţine unui grup restrâns de oameni). • Al treilea tip identifică participarea şi democraţia cu permisivitatea bazată pe premisa că oamenii dispun de capacitatea de autocontrol. Se vorbeşte din ce în ce mai mult de necesitatea adoptării unui leadership centrat pe subordonaţi, în care managerul permite subordonaţilor să acţioneze în cadrul limitelor definite de superior. Leadershipul centrat pe şef se bazează pe folosirea puterii, autorităţii de către manageri. Se consideră că stilul participativ le-ar reduce puterea şi influenţa. În condiţiile prezentului, munca în echipă face inevitabilă însă împărţirea puterii şi asumarea responsabilităţii angajaţilor în anumite situaţii decizionale. În ultimele două tipuri, angajarea şi cooperarea salariaţilor este maximă. Privind spre mediul în care trăim noi, obţinerea puterii şi menţinerea ei trece de multe ori peste etică, peste drepturi şi legi. În mediile organizaţionale a început să se manifeste într-o oarecare măsură interesul pentru oameni, pentru participarea lor la luarea deciziilor, pentru angajamentul şi loialitatea personalului. Conceptul de putere este în continuă schimbare pe de o parte datorită stilului managerial îndreptat spre oameni, pe luarea în considerare a nevoilor de dezvoltare personală ale angajaţilor, iar pe de altă parte, atitudinilor diferite faţă de muncă, responsabilităţi ale angajaţilor. Grila de analiză a relaţiilor de putere Organizaţia poate fi privită ca un sistem global de relaţii interdependente. J. Barus Michel consideră că o schemă care reflectă relaţiile de putere este un model şi o grilă de lectură, importantă fiind surprinderea dinamicii acestor relaţii la nivelul fiecărei organizaţii. Câmpul în care este făcută o analiză a relaţiilor de putere cuprinde unităţi sociale cum ar fi: organizaţie, grup, serviciu, echipă. Se remarcă prezenta a doi poli. Unul „dominat”, compus din agenţi expuşi autorităţii, primind directive, celălalt „dominant”, din instanţe individualizate, elaborând directive, ţinând discursul acţiunii ulterior concretizate în sistemul organizaţional. Polul dominant şi polul dominat se constituie ca ansambluri complexe, care presupun contradicţii şi separări, între ei existând într-o măsură mai mică sau mai mare, fluiditate. Polul dominaţilor are un număr de aşteptări şi de reprezentări în privinţa dominanţilor cărora li se atribuie afecte înrădăcinate în subiectivitatea persoanelor. Agenţii aparţinând acestui pol furnizează energii înţelese ca muncă răspunzând indicaţiilor polului director. Energiile aplicate unei realităţi specifice a relaţiei de putere, în cazul organizaţiei dau naşteere unui număr de efecte şi valori. Aceste valori fie se întorc la agenţi (de exemplu, salariul primit), fie sunt reinvestite în sistemul organizaţional, fie sunt captate de către polul dominant (le foloseşte pentru a-şi întări discursul şi reprezentările pozitive sau negative). Reprezentări, discurs de acţiune şi sistem organizaţional, energii şi valori sunt prezente la nivel psiho-afectiv şi socio-economic. Energiile pot fi contabilizate ca şi cantitatea de muncă depusă. Apare şi noţiunea de lege, de referinţă: principiul care reglează relaţiile de putere, stabilind drepturi şi limite. Toate acestea nu pot fi însă desprinse de contextul social în care se defăşoară. Puterea se recunoaşte atât în modurile concrete de relaţie cu acţiunea şi în efectele lor, cât şi în experienţa şi reprezentările ei în rândul persoanelor. Relaţiile de putere organizează convertirea imaginarului, a simbolicului şi a realităţii. Ele pot fi lecturate în termeni psihologici, psihosociali, socio-economici. Scopul acestei grile de analiză este reconstituirea şi înţelegerea dinamismului specific fiecărei unităţi sociale, examinând prezenţa sau absenţa elementelor pozitive sau negative care le caracterizează, modurile lor de articulare (fiecare pol primeşte sau trimite informaţii, emoţii şi energii pe care le integrează sau le transformă). 11.4. Sisteme de negociere pentru rezolvarea conflictualitatii În situaţiile de negociere, de multe ori ne confruntăm cu decizii dificile, pentru că ele sunt permanentizate de propriile noastre interese sau de dependenţa mutuală. Mult prea des, părţile implicate într-o negociere sunt orbite de propriile interese şi acest lucru le face să opteze pentru o strategie mai dură, decât să-şi armonizeze interesele interdependente. Dacă mai târziu se descoperă că nu au fost prevăzute unele consecinţe nefaste ale rezolvării conflictualităţilor prin negociere, există o neîncredere mutuală atât de mare încât cooperarea devine aproape imposibilă. Pe de altă parte, se întâmplă ca părţile să opteze mult prea repede pentru o strategie de cooperare în situaţii în care, de fapt, le impun să aibă grijă de poziţiile pe care le ocupă în neociere. Efectul este acelaşi: dacă încercarea de cooperare nu are efectele scontate, oamenii ei se simt dezamăgiţi şi manipulaţi. În acest caz, există din nou o tendinţă puternică să se întoarcă la comportamentul agresiv. Cercetările au punctat de nenumărate ori ca negocierile sunt procese în care părţile implicate se manipulează neîndemânatic, încât ele devin nehotărâte în conflict şi eventual se luptă numai pentru prestigiu şi salvarea imaginii în faţa celorlalţi. Deseori astfel de procese sunt spontane şi într-un anumit sens neintenţionate, însă la un moment dat părţile implicate vor realiza că sunt prinse într-o spirală de ostilităţi crescânde. Momentul în care se implică în aceste dinamici spontane şi într-un arsenal mare de comportamente agresive, pot fi prevenite întrucâtva pentru a nu degenera în conflictualităţi distructive. Aşa cum arată Mastenbroek, tipurile şi tacticile de negociere au fost, pentru o foarte lungă perioadă, neglijate de acest arsenal. Ca să fii capabil să ai avantaje într-o negociere este important să o vezi ca pe o activitate care este potrivită numai pentru anumite relaţii de dependenţă. Negocierea conflictelor este o continuare balansare între poli diferiţi, iar abordarea negocierii ca un sistem încărcat de numeroase dileme, rezultate din polaritatea cooperare-luptă, presupune mixtura între patru mari categorii de activităţi: 1. obţinerea unor rezultate substanţiale; 2. influenţarea balanţei de putere; 3. promovarea unui climat constructiv; 4. obţinerea unor flexibilităţi procedurale. Din punctul nostru de vedere, negocierea apare cel puţin din două motive:1) să creeze ceva ce nici o parte nu poate realiza individual, prin mijloace proprii; 2) să rezolve disputa între părţi. Aceste concluzii rezultă în urma examinării diferitelor puncte de vedere care încearcă să descrie succesiunea etapelor parcurse în decursul negocierilor. Studierea atentă a literaturii de specialitate, ne permite să scoatem în evidenţă faptul că în centrul interacţiunilor sociale există câteva modele structurale ale procesului de negociere. Astfel, conform lui Mircea Maliţa negocierea comportă trei faze: 1. prenegocierea sau faza de pregătire a negocierii - faza în care sunt concepute direcţiile de negociere pe baza analizei sistematice a informaţiilor; 2. negocierea propriu-zisă – care se referă la forma şi fondul înţelegerii, la abordarea în detaliu a unor probleme speciale, pe baza argumentelor şi contraargumentelor, şi obţinerea unor concesii reciproce; 3. postnegocierea – faza care se referă la îndeplinirea tuturor clauzelor acordului încheiat. Pentru Bill Scott negocierea este alcătuită din cinci faze, direct dependente de stabilirea unui climat cooperativ şi de iniţierea negocierii într-un mod care să conducă părţile să conlucreze împreună armonios şi creativ: 1. explorarea – faza în care părţile îşi fac o idee despre cerinţele celorlalţi, se dă un sens comun direcţiei în care se va merge în cursul negocierilor, se vor stabili atitudinile şi se vor recunoaşte căile ce vor fi urmate, respectiv angajamentele ce vor fi negociate; 2. prezentarea ofertelor – părţile expun ofertele ce se doresc a fi negociate, le vor analiza în mişcări succesive şi vor identifica zonele comune ale ofertelor; 3. negocierea ofertelor – faza în care se va căuta obţinerea avantajului maxim de către părţi, negocierea în avantaj propriu trebuind să conducă la o situaţie în care şi ceilalţi sunt satisfăcuţi; în această etapă este mult mai util să se insiste pe înţelegere decât pe poziţii diametral opuse; 4. stabilirea angajamentului – momentul în care fiecare parte îşi atinge scopul propus sau este foarte aproape de el; 5. ratificarea – faza finală care, de obicei, se face în scris, incluzând şi detaliile legale. Modul în care vor fi abordate aceste faze depinde de personalitatea şi pregătirea fiecărui negociator. De multe ori, etapele enumerate nu se succed strict în ordinea descrisă, ci pot fi parcurse într-o altă ordine, revenindu-se de la o etapă la alta, în funcţie de mersul negocierilor. Mai simpu în conţinut, modelul structural propus de Helena Cornelius şi Shoshana Faire face referire la trei etape: pregătirea, etapa ce presupune culegerea de informaţii, analiza nevoilor şi a temerilor, interacţiunea sau faza de negociere propriu-zisă în care părţile comunică pentru a influenţa mersul negocierii şi încheierea – etapa de evaluare a acordului comun. Gavin Kennedy identifică într-un algoritm operaţional care punctează structura atitudinală a părţilor, patru faze care sunt parcurse într-o negociere: 1. pregătirea – stabilirea ordinii de priorităţi şi evaluarea dorinţelor părţilor; 2. dezbaterea – comunicarea aşteptărilor prin întrebări şi răspunsuri deschise şi clare, dar şi identificarea semnalelor care ar putea indica dorinţa de a merge sau nu mai departe; această etapă este cea mai comună formă de interacţiune şi acoperă circa 80% din timpul petrecut în negociere; 3. propunerea – etapa ce presupune condiţionarea ofertelor de genul: dacă o parte îndeplineşte una dintre condiţii, atunci şi cealaltă ar putea îndeplini o condiţie; 4. tranzacţionarea – faza ce implică efectuarea unor schimburi – să dai ceva pentru a primi altceva în schimb; este faza din negocieri unde se vede dacă rezultatul procesului este unul pozitiv sau negativ, ambele părţi trebuind să fie foarte atente pentru a evita anumite concesii nefavorabile. Tot o succesiune de patru etape suprinde şi Willem Mastenbroek care evidenţiează pentru fiecare fază un complex de activităţi diferite: 1. pregătirea – negociatorii experimentaţi întotdeauna scot în evidenţă importanţa acestei faze în care fiecare trebuie nu doar să îşi stabilească punctul de vedere dar, de asemenea, să-şi stabilească şi strategia iniţială. O pregătire riguroasă înseamnă, în general, tendinţa spre un punct de vedere personal bine structurat, deşi acest lucru diminuează înrucâtva şansele unei înţelegeri; 2. stabilirea iniţială a poziţiilor – la un moment dar există tendinţa de a pune bazele unei poziţii şi de a o prezenta insistent ca singura variantă logică; această etapă serveşte două scopuri: defineşte câmpul de acţiune, care încearcă să aloce cât mai mult spaţiu pusibil pentru cel care pune problema şi dovedeşte că cei implicaţi au interese personale; 3. căutarea – duce la discuţii în care ambele părţi încearcă să afle cum cealaltă parte îşi va apăra interesele. Una dintre părţi va continua să prezinte poziţia ei ca un răspuns logic care ar fi potrivit pentru interesul comun, fie prin presiune şi ameninţări, fie prin refuzul argumentelor celeilalte părţi; 4. impasul şi finalizarea – o serie de propuneri sunt pe masă, timpul începe să preseze părţile, iar întrebările par a fi ajuns într-un punct mort. Devine clar că problema a ajuns într-un impas. În acest moment, furnizarea unor informaţii despre cât de riguroase sunt punctele lor de vedere, pot să dea un impuls creativităţii părţilor. Impasul poate fi considerat chiar un test în ceea ce priveşte tenacitatea părţilor implicate. Impasul îi forţează pe oameni să revizuiască întreaga acţiune, dar în acelaşi timp îi face pe oameni să caute ceva nou - soluţii mai creative. Câteodată un întreg pachet de opţiuni poate oferi o cale de ieşire din astfel de situaţii, dar în multe alte cazuri, unii dintre negociatori contiună prin a lua unele dintre propuneri ca bază de relansare a discuţiilor, care sunt dezbătute până devin acceptabile, în cele din urmă finalizându-se negocierea. Organizarea şi conducerea procesului de negociere are, în opinia lui Jean M. Hiltrop şi Sheila Udall, un grad de detaliere mai ridicat, fiind vorba de şase etape: 1. pregătirea negocierii – etapa în care negociatorii identifică subiectele negocierii şi gama de obiective pentru fiecare subiect; vor fi stabilite obiectivele negocierii şi va fi evaluată fiecare parte cu ajutorul punctelor tari şi a celor slabe; 2. elaborarea unei strategii – fiecare parte decide ce strategie şi ce tip de stil va adota pe parcursul procesului; 3. începerea negocierii – etapa în care ambele părţi îşi prezintă solicitările iniţiale fiind transmise informaţii despre atitudinea, aspiraţiile, intenţiile şi percepţiile părţilor asupra subiectului în discuţie; 4. clarificarea poziţiilor celor două părţi – negociatorii îşi justifică poziţiile şi încearcă să aprecieze poziţia oponentului, prin obţinerea informaţiilor, testarea argumentelor, respectiv folosirea intervalelor de timp şi a amânărilor; 5. negocierea propriu-zisă – etapa în care fiecare parte încearcă să obţină concesii, să depăşească impasuri şi să obţină un acord; 6. încheierea negocierii – ajungerea la o înţelegere finală, formularea unui acord, asigurarea aplicării lui şi trecerea în revistă a experienţei căpătate în urma negocierii; în caz contrar, renunţarea la negocieri fără a se ajunge la un acord. În contextul observării şi identificării acestor modele, putem conchide că, deşi există o diversitate de concepte cu care operează negocierile, efectele pe care le generează fiecare etapă conduc la constatarea că fazele obligatorii ale unei negocieri sunt: 1. culegerea informaţiilor, eliminarea barierelor de comunicare şi observarea modului de manifestare a sincronismului sau a dihotomiei dintre mesajele verbale şi non-verbale – o asemenea etapă oferă principalele semnale ale continuării negocierii; 2. analiza continuă a mesajelor transmise, având în vedere că negociatorul care descoperă primul sistemul de referinţă al partenerului poate prelua controlul asupra procesului de negociere; 3. pornind de la zestrea socio-culturală a fiecărei părţi aflate în negociere este obligatorie identificarea zonei de interes comun şi găsirea prin ajustare mutuală a punctului comun în care se întâlnesc obiectivele părţilor; 4. respectarea acordului încheiat în urma negocierii, o etapă ce pune în evidenţă comporntamentul etic al părţilor. După ce negociatorii şi-au formulat scopurile, iar problemele supuse discuţiei sunt definite clar, este evident că selectarea şi dezvoltarea strategiilor constituie cheia succesului întregului proces de negociere. Strategia de negociere reprezintă ansamblul deciziilor direcţionate care urmează a fi luate în scopul atingerii obiectivelor ţintă. Alegerea unilaterală a strategiei ar fi simplificatoare şi nu ar lua în considerare nici o informaţie despre celălalt negociator. Aşadar, alegerea strategiilor se poate face luând în calul gradul de satisfacere a intereslor proprii, a intereselor celuilalt, importanţa pe care o reprezintă obţinerea de rezultate concrete, dar şi calitatea relaţiilor viitoare cu partenerul de negociere. Strategiile folosite în cadrul procesului de negociere includ: colaborarea, competiţia şi acomodarea (sau negocierea îndatoritoare) cu interesele părţii opuse. De obicei, segmentarea strategiilor se face doar pe două categorii fundamentale, având în vedere doar criteriul rezultatelor: strategii competitive şi de cooperare. Cooperarea se bazează pe filosofia câştig-câştig, utilizatorii acestei abordări fiind preocupaţi să ajungă la o înţelegere care să satisfacă nevoile ambelor părţi sau cel puţin să nu afecteze interesele celeilalte părţi. Straategiile competitive se fundamentează pe filosofia câştig-pierdere, fiecare parte încercând să-şi maximizeze câştigul dând foarte puţină atenţie nevoilor celeilalte părţi. Urmărind calitatea relaţiilor dintre părţi, Roy Lewicki şi colaboratorii săi prezintă pe larg fazele procesuale ale strategiilor enunţate: Aspect Competiţie Colaborare Acomodare Structura resurselor De obicei, o De obicei, o De obicei, o cantitate fixă, cantitate variabilă cantitate fixă, limitată de reurse de resurse care va fi limitată de reurse care va fi împărţită împărţită care va fi împărţită Scopuri urmărite Urmărirea propriilor Urmărirea Subordonarea scopuri în scopurilor se scopurilor proprii în detrimentul celor ale realizează favoarea celor ale părţii opuse cooperativ împreună oponentului cu ceilalţi Relaţii Accent pe relaţia pe Accent pe relaţia de Pot să fie pe permen termen scurt, părţile termen lung, părţile scurt (pentru nu vor mai negocia presupun că vor mai întărirea relaţiei) sau în viitor lucra împreună în pe termen lung viitor (pentru încurajarea reciprocităţii în viitor) Motivaţie esenţială Maximizarea Maximizarea Maximizarea propriilor rezultate rezultatelor comune rezultatelor celuilalt pentru întărirea relaţiei Cunoaşterea Părţile îşi cunosc Părţile îşi cunosc O parte este foarte nevoilor propriile interese reciproc nevoile şi atentă cu nevoile dar le ascund sau le încearcă să le atingă părţii opuse, prezintă deformat pe cele proprii, reprimându-le pe pentru manipularea respectându-le cele proprii. celorlalţi totodată pe ale părţii opuse După: Roy Lewicki, David Sauders, John Minton, Negociation, Mn Graw-Hill, Boston, 1999 Pe lângă aceste tipuri de negociere mai există o altă cale, a negocierii principiale, elaborată în cadrul Proiectului de Negocieri de la Harvard, care constă în clarificarea problemelor pe baza caracteristicilor lor şi nu prin nişte tratative care seamănă mai degrabă cu o târguială între părţi. Aceasta înseamnă că se caută, pe cât posibil, profitul ambelor părţi, şi că, acolo unde interesele sunt divergente, trebuie ca rezultatul să se bazeze pe nişte criterii echitabile, independente de voinţa oricărei dintre părţi. Părinţii acestei metode, R. Fisher şu W. Ury, spun că negocierea principială este intransigentă faţă de criterii şi maleabilă cu oamenii; nu folosşte trucuri sau imagini false; ne arată cum să obţinem ceea ce ni se cuvine, menţinându-ne în acelaşi timp, pe poziţii decente; ne dă posibilitatea să fim corecţi, dar să ne şi protejăm împotriva celor care ar profita de corectitudinea noastră. Un punct de vedere similar negocierii principiale îl întâlnim la universitarul ieşean Ştefan Prutianu care distinge tipul negocierii raţionale. În opinia autorului, negocierea raţională este aceea în care părţile nu-şi propun doar să facă sau să obţină concesii, consimţite de pe poziţii de negociere subiective, ci încearcă să rezolve litigiile de fond de pe o poziţie obiectivă, alta decât poziţia uneia sau alteia dintre ele. Deşi o asemenea negociere presupune depersonalizarea interdependenţelor dintre părţi, teoretic este posibil ca interesele mutuale să fie clar definite în cadrul unei transparenţe şi sincerităţi totale, fără nici o suspiciune reciprocă. Evaluarea comparativă a tipurilor de negoceire este prezentată în tabelul 2. Caracteristici Obiectiv Participanţii Ambianţa Comportamentul Relaţia presiune/cedare Atitudinea faţă de voinţă Exigenţa Atitudinea faţă de acord Atitudinea faţă de soluţii Atitudinea faţă de Negociere integrativă Acord şi relaţie de durată Prieteni Încredere Concesiv, înţelegător Cedează la presiuni Evită confruntarea de voinţe Satisface exigenţele minimale Acceptă pierderi unilaterale pentru a obţine acordul Sunt bune dacă obţin acordul, important este să se ajungă la o înţelegere Concesii în Negociere distributivă A câştiga acum, a învinge Duşmani Suspiciune, sfidare Agresiv, dur Exercită presiuni, trece la represalii Se bazează pe conflictul de voinţe False exigenţe minimale Se cer avantaje unilaterale în schimbul acordului Este bună soluţia care aduce avantaj, propria poziţie este unica acceptabilă Se cer concesii ca o Negociere raţională A rezolva problema Oameni care rezolvă un diferend Neutralitate Neutru, raţional Cedează la principii, dar nu la presiuni Independentă de voinţe Exigenţele cele mai înalte Se caută soluţii mutual avantajoase Imaginează soluţii; decizia se ia după evaluarea situaţiilor posibile Oamenii şi oameni şi diferend schimbul relaţiilor, condiţie a diferendul sunt două atent faţă de oameni menţinerii relaţiilor, probleme distincte şi diferend dur cu oamenii şi cu diferendul Stefan Prutianu, Comunicare şi negociere în afaceri, Ed. Polirom, Iaşim 1998 Este îmbucurător că în încercarea de realizare a unor tipologii în negocierea conflictelor, alături de abordările teroretice întâlnite în literatura străină, există puncte de vedere originale elaborate de psihologi români. Amintim că profesorul Zoltan Bogathy de la Universitatea de Vest din Timişoara distinge, alături de negocierea principială, conform modelului Harvard, alte două tipuri de negociere: poziţională şi situaţională. Negocierea poziţională este forma tradiţională, în care participanţii se mişcă în cadrul unor probleme foarte bine delimitate. Dacă poziţia lor nu permite efectuarea vreunui compromis, oricât de mic, negocierea se va încheia fără nici un rezultat, este cazul tipic al negocierilor patronat-sindicate, în care sindicatul cere o mărire cu 15% a salariilor, iar răspunsul managerilor este „nu suntem în stare să vă creştem salariile decât cu 5%”. Negocierea situaţională are loc, de obicei, înainte de a demara negocierea poziţională sau cea principală, prin scurgeri de informaţii către media sau sistemul informaţional intern din organizaţii, cu scopul de a realiza un schimb de informaţii printr-o a treia parte (neutră). Este de fapt o negociere indirectă prin care se evită obstacolele în negociere, pargurgându-se mai repede drumul spre realizarea acordului mult dorit. Spre deosebire de strategie, care se referă la obiectivele urmărite, stilurile trebuie înţelese ca moduri specifice de a negocia. În sensul larg acceptat, stilul de negociere exprimă activitatea practică de relaţionare a părţilor în acţiunile pe care le întreprind şi constituie manifestarea trăsăturilor lor de personalitate, respectiv a cunoştinţelor pe care le posedă. Stilul de negociere este puternic marcat de trăsăturile acţionale, dar şi de trăsăturile temperamentale, ultimele fiind cele care exprimă latura dinamico-energetică a fiinţei umane, cu influenţe majore în conturarea personalităţii negociatorului. Pentru a explica totalitatea atributelor stilurilor, cunoaşterea personalităţii negociatorilor constituie un demers cognitiv necesar şi deosebit de delicat, vizând în esenţă surprinderea trăsăturilor generale şi specifice care îşi pun amprenta asupra comportamentului uman. Este îndeobşte cunoscut că personalităţile diferite ale oamenilor nu pot fi modificate, de aceea singura cale este de a învăţa să lucrăm cu ei. Avantajele acestei abordări pot să fie net categorice dacă luăm în calcul că aptitudinea de a vederea lucrurile în mod diferit se poate dovedi un câştig real pentru cel care negociază. Explicarea stilurilor de negociere prin intermediul trăsăturilor de personalitate, porneşte de la premisa că pentru a exercita un stil eficient, negociatorul trebuie să posede o serie de calităţi. Cu toate că literatura abundă în „portrete” care garantează obţinerea succesului, înclinăm să credem că nu există o listă completă cu atributele profilului psihosocial al unui negociator eficient. Fără a avea pretenţia unei tratări exhaustive, prezentăm câteva trăsături de caracter pe care trebuie să le deţină un negociator în practicarea unui stil eficient: • puterea de a convinge – să creeze situaţii prin care poate obţine concesii; • simţul momentului potrivit – când să aducă în discuţie un subiect şi când să nu vorbească; • aptitudinea de a asculta activ; • aptitudinea de a controla discuţiile în funcţie de context; • o foarte bună memorie; • aptitudinea de a şti să „dea înapoi” atunci când îl obligă cursul negocierii; • capacitatea de a-şi suprima reacţiile ce trădează iritarea sau orice altă stare emotivă; • abilitatea de a fi coerent în idei şi grija permanentă de a exista un dialog real; • să aibă prestanţă şi să nu folosească niciodată atacul la persoană. Nu în ultimul rând, trebuie amintită atitudinea de a porni în negociere cu dorinţa fermă de a câştiga. O serie de experienţe de laborator sugerează că ideile preconcepute în privinţa conflictualităţilor pot influenţa negativ succesul în negocierea unui rezultat favorabil. Persoanele care planifică rezultatele negocierii în termeni de câştiguri sau profituri sunt mult mai dispuse să facă concesii pentru a obţine rezultatul disponibil într-o dispută negociată. În schimb, negociatorii care construiesc rezultatul în termeni de pierderi sau costuri sunt mai dispuşi spre o acţiune riscantă de menţinere pe poziţii şi posibilă pierdere prin încercarea de a forţa obţinerea mai multor concesii din partea adversarului. Altfel spus, dacă indivizii văd în rezultatele potenţiale ce anume au de pierdut, ambele părţi devin căutătoare de risc, dezvoltă piedici şi invocă soluţia intervenţiei unei a treia părţi (negocierea se transformă în arbitraj sau mediere – alte metode utilizate în rezolvarea conflictualităţilor). Invers, dacă părţile evaluează rezultatele potenţiale în termeni de câştiguri, ei devin adversari ai riscului şi sunt mai dispuşi să ajungă la o înţelegere. Pornind de la taxonomia stilurilor manageriale propusă de Blake şi Mouton,care au utilizat dihotomia orientarea spre producţie versus orientarea spre angajaţi pentru a construi renumita grilă managerială care le poartă numele, Bill Scott oferă o clasificare a stilurilor de negociere în care se face distincţia clară între orientarea asupra subiectului negocierii şi orientarea asupra persoanelor implicate în negociere. Persoanele care sunt centrate exclusiv pe subiect sunt interesate doar de atingerea scopurilor dorite, nefiind interesate de efectul pe care îl are acţiunea lor asupra celor cu care interacţionează. Vor fi negociatori duri, războinici şi vor utiliza tactici de luptă la limita moralităţii. La polul opus se află negociatorii orientaţi către persoane, interesaţi în cel mai înalt grad de bunăstarea oamenilor cu care interacţionează. Un asemenea negociator, apreciază Bill Scott este însă o pradă uşoară pentru un altul orientatr spre subiect. Având în vedere că un stil pur războini şi altul pur colaborativ sunt doar excepţii, negociatorii se vor situa între cele două extreme pe anumite zone intermediare care diferenţiază: • orientare slabă atât către subiect, cât şi către persoane – persoane care vor anunge cu greu la statutul de negociatori; • orientare medie atât către subiect, cât şi către persoane – negociatori caracterizaţi de o continuă căutare a compromisului; • orientare puternică atât către subiect, cât şi către persoane – stil foarte preţuit deoarece presupune o deschidere deosebită, încredere în relaţiile cu partenerii dar şi un spirit prevăzător. Aceşti negociatori vor lua decizii creative şi vor căuta idei, opinii şi atitudini diferite de cele proprii. În contextul negocierii conflictualităţilor trebuie să examinăm şi raporturile dintre negociere şi stilurile fundamentale de soluţoopnare a conflictelor – colaborarea, competiţia şi acomodarea. Negocierea cere în toate situaţiile, o atitudine mai atentă în contrast cu colaborarea, în ideea că părţile caută o soluţie printr-un proces dinamic, sistematic. Ralph Kilmann şi Kenneth Thomas au elaborat un model care ajută explicarea negocierii, colaborării şi a evitării comportamentelor conflictuale. Pe drept cuvând, Daniel Robey afirmă că persoana, atunci când se confruntă cu o conflictualitate, poate alege între a-şi afirma insistent propriul scop şi a accepta cooperarea, încercând să satisfacă şi scopurile celorlalţi. Alegerea nu trebuie să se facă între aceste două extreme comportamentale, existând posibilitatea ca părţile să poată opta pentru un anumit nivel din fiecare. În figura de mai jos sunt prezentate aceste două dimensiuni ale comportamentului conflictual şi modul în care o combinare a lor produce diferite strategii de soluţionale a conflictelor. Afirmarea Competiţie Colaborare interesului Dimensiunea Compromis integrativă Dimensiunea distributivă Ocolire Dimensiuni ale conflictualităţii Acomodare Cooperare Dacă se presupune că satisfacerea intereselor proprii implică în mod necesar că interesele celuilalt nu pot fi satisfăcute, atunci conflictualitatea este văzută ca un scor nul al unei negocieri în care rezultatele sunt distribuite către câştigători. Această afirmaţie este reflectată în figură prin dimensiunea distributivă a comportamentului conflictual. Logic, fiecare pas spre cooperare înseamnă renunţarea la afirmarea insistentă a scopului. Dacă una din părţi nu renunţă deloc, cooperarea este imposibilă, iar când asemenea părţi intră în conflictualitate este foarte probabil că ele o vor soluţiona prin negocieri, pentru a se ajunge la un compromis, undeva între cele două extreme. În schimb, dacă presupunem că părţile pot simultan să-şi afirme propriile interese şi să colaboreze cu cealaltă parte, există un potenţial ridicat pentru cooperaare, iar soluţia tinde spre o dimensiune integrativă în care părţile caută cea mai bună soluţie care satisface nevoile tuturor. La scară socială, un asemenea tip de negociere nu numai că are virtuţi comune, de creare a solidarităţii. Firesc, unde nu există posibilitatea colaborării, părţile încearcă să ignore (să ocolească) conflictul. Modelul prezentat oferă un prim pas pentru a înţelege deosebirile esenţiale care există între două tipuri fundamentale de negociere: negocierea distributivă şi negocierea integrativă. Experţii în negociere fac diferenţa între aceste două tipuri de negociere, dar se precizează că pentru a înţelege diferenţele dintre ele este nevoie de o schimbare în gândirea tradiţională. În timp ce negocierea distributivă implică modul clasic de gândire câştig-pierdere, negocierea integrativă face apel la o strategie progresivă câştig-câştig, fiind de multe ori preferabilă. 11.5. Strategiile mentale ale negociatorului Experienţa demonstrează că, adeseori, în deplină concordanţă cu numeroasele argumente şi/sau atuuri psihologice de care dispune, orice negociator care se manifestă ca un veritabil învingător ştie, tinzând spre perfecţiune, cum să transpună în practică, activ şi dinamic, o complexă şi eficientă gamă de strategii mentale ale reuşitei. Dacă factorii psihologici ai propriului potenţial caracterizează o stare relativ stabilă şi îi permit, oricărui învingător, să se autodepăşească şi să îşi dezvolte propria personalitate de-a lungul unui amplu proces de maturizare, prin aplicarea lor, strategiile mentale ale reuşitei, îi generează şi îi induc o capacitate psihomotorie rapid operaţională, care îl vor conduce la succes. De fapt, între potenţialul psihologic al negociatorului şi strategiile mentale există o relaţie de interdependenţă. Astfel, potenţialul prihologic al oricărui învingător constituie o bază stabilă pe care strategiile mentale ale reuşitei se pot dezvolta cu o mare eficienţă. La rândul lor, odată cunoscute şi „stăpânite”, strategiile mentale ale reuşitei contribuie, decisiv, atât la dezvoltarea anumitor aspecte ale potenţialului psihologic al învingătorului, cât şi la afirmarea personalităţii sale. A. strategia vizualizării Strategia vizualizării constă într-o anticipare a succesului şi se exprimă prin intermediul unei proiecţii în viitor a scenariului acestuia. Rolul vizualizării este fundamental, întrucât aceasta are capacitatea de a accelera „traiectoria” individului, actualizând, în prezentul instantaneu, o realitate care nu este perceptibilă decât în viitor. Practic, învingătorul are capacitatea (evident teoretică) de a comprima timpul, prin intermediul vizualizării el transpunându-se într-un nou spaţiu şi într-un timp diferit de cel actual. De asemenea, pentru orice învingător, vizualizarea se constituie într-o veritabilă „maşină” de explorare a spaţiului şi a timpului, în concepţia sa a vedea fiind echivalent cu a vrea. În acest mod, învingătorul este capabil să îşi controleze foarte bine anxietatea precompetitiviă, simulând „competiţia” înaintea desfăşurării acesteia. Drept consecinţă, în faza de învăţare a noi tehnici şi metode, vizualizarea mentală este de natură să îi permită învingătorului să accelereze procesul asimilării, iar în cea de (auto)perfecţionare să îşi sporească, decisiv, stabilitatea şi abilitatea de a acţiona. B. strategia obiectivelor Bazându-se pe o viziune clară şi precisă asupra acţiunilor pe care urmează să le iniţieze şi/sau să le dezvolte, orice întreprinzător, manager şi/sau sportiv performant, respectiv, orice învingător, posedă capacitatea de a defini şi de a transpune în practică, între starea prezentă şi cea dorită, o serie de obiective intermediare şi operaţionale. Strategia obiectivelor, care este, în fapt o strategie de programare a acţiunilor, corespunde unui demers analitic, „pas cu pas”, ce se poate efectua apelând la mijloace fie pre-, fie retroactive. Demersul preactiv urmăreşte cronologia obiectivelor programate în timp, pornind de la starea prezentă şi ajungând la cea dorită. În sens opus, demersul retroactiv apelează la o „întoarcere” în timp a obiectivelor programate, plecând de la starea dorită şi ajungând la cea prezentă. C. strategia gestionării eficace (stăpânirii) a situaţiilor Această strategie permite învingătorului să integreze propriile obiective într-un demers perfect dinamic. Astfel, strategia gestionării eficace (stăpânirii) a situaţiilor se constituie într-un mijloc privilegiat de a gestiona, în regim de continuitate, obiectivele, în starea prezentă şi cea dorită. Mai concret, acest tip de strategie presupune şi implică a acţiona în funcţie de „articularea”diferitelor etape care conduc la succes, parcurgând „pas-cu-pas”, „momente-cheie” a cător „atingere” este realizabilă numai bazându-se pe experienţele anteerioare. Strategia cea mai performantă, respectiv cea recurentă, integrează în procesul său rezultatele procesului de învăţare din experienţele trăite. În cazul invers, respectiv în cel în care construirea reuşitei se face doar pe baze teoretice, întâlnim o strategie lineară (nonconcurentă), dovedit a fi deficitară, deoarece nu ia în considerare rezultatele şi/sau învăţămintele experienţelor trăite. Din considerentele expuse se poate concluziona faptul că strategia gestionării eficiente (stăpânirii) a situaţiilor se bazează pe trei elemente fundamentale, şi anume: 1. a învăţa din eşecuri. În acest context, să ţinem cont de ceea ce afirmau, cu mult timp în urmă unele personalităţi: „Nu există eşecuri, ci numai lecţii.” (Nietzsche); „Noroc că mai există şi eşecuri, pentru că numai astfel putem progresa.” (Frederic cel Mare); „Eroarea nu este gravă în condiţiile în care ea este irepetabilă.” (Alexandru cel Mare) etc. Pentru a putea „exploata” la maximum, erorile generate de propriile eşecuri, un adevărat învingător va trebui să apeleze la diferite tehnici personale ca, spre exemplu: • analiza clară şi detaliata a dimensiunilor eşecului; • relevarea cauzelor reale ale eşecului; • cauze intenţionate (subiectul îşi controlează acţiunea); • cauze neintenţionate (subiectul nu îşi controlează acţiunea); • cauze stabile (cunoscute şi precizate); • cauze instabile (fluctuante); • cauze interne (legate de propria persoană); • cauze externe (legate de mediul ambiental psihosocioeconomic, şi/sau de cel politic); • identificarea precisă a erorilor comise, reperând ceea ce trebuie schimbat, pentru a putea transforma eşecul în succes; • identificarea a ceea ce a funcţionat bine şi, deci, poate fi reutilizat într-o situaţie viitoare, în scopul de a garanta succesul. A învăţa din propriile eşecuri (dar, eventual, şi din ale altora!) poate fi rezumat într-o succintă şi percutantă afirmaţie: să nu comitem niciodată aceeaşi eroare! 2. a stăpâni consecinţele eşecului şi situaţiile-limită Aceasta presupune a nu demobiliza niciodată şi, de asemenea, a avea convingerea că, întotdeauna, mai există cel puţin o şansă! Este, evident o problemă de echilibru psihic, pentru că a putea trece pestee cele mai (uneori) „înfiorătoare” situaţii implică tărie de caracter, voinţă, încredere în propriile forţe, convingerea că vom fi capabili de reuşită. Sau, după cum formula Nietzsche, „...tot ce mă omoară mă face mai capabil, mai puternic...”: 3. a învăţa din succese Cât de greu ne este uneori, să învăţăm din propriile reuşite!... Şi, mai mult, de câte ori nu suntem tentaţi să ne „culcăm” pe „laurii victoriei” intrând astfel, într-o stare de latenţă, cel puţin primejdioasă, mai primejdioasă chiar decât eşecul?! Practic, a învăţa din propriile succese (dar şi din cele ale altora!) presupune parcurgerea aceloraşi etape (faze) ca şi în cazul învăţării din eşecuri, cu o serie de mici particularităţi: • analiza riguroasă a dimensiunilor succesului; • relevarea cauzelor stricte ce au generat succesul; • identificarea tuturor aspectelor favorabile, potenţial reutilizabile în situaţii ulterioare, în scopul realizării a noi succese; • identificarea, post factum, a tot ceea ce poate fi ameliorat şi amplificat din punct de vedre al eficacităţii succesului. Practic, aflat în faţa unei situaţii, un învingător poate gândi (evident exprimat într-o formă sintetică), în maniera următoare: • dacă am înregistrat un eşec: îmi identific erorile şi descopăr ce trebuie să fac pentru a-mi corecta propriile erori, astfel încât să nu le mai repet; • dacă am înregistrat un succes: identific ceea ce „merge”, asimilez ceea ce am învăţat pentru a putea reproduce faptele favorabile, încercând să devin propriul meu model; reţin faptul că a stăpâni situaţiile înseamnă a învăţa, după cum a învăţa înseamnă a şti să îţi îndrepţi propriile erori şi să reproduci succesul. D. strategia schimbărilor rapide şi eficiente Acest tip de strategie permite învingătorului să treacă, extrem de rapid, de la o stare mentală la alta, total opusă („comutare mentală”). Iată câteva exemple: de la admiraţie la dispreţ; de la dragoste la ură; de la bucurie la tristeţe; de la concentrare la relaxare, etc. Scopul, evident strategic este de a genera interlocutorului anumite stări de spirit, influenţându-i (decisiv) comportamentul, în sensul dorit de noi. Pentru a putea apela la strategia schimbăilor rapide şi eficiente, orice învingător trebuie să dea dovadă de maximă flexibilitate psihomotorie şi de maximă adaptabilitate la mediul ambiental, fiind capabil să comunice într-o manieră clară şi eficace. Învingătorul îşi va „alimenta” propria „bancă de date” aferentă stărilor mentale, bazându-se atât pe acumulările rezultate din experienţele trăite, cât şi pe tratamentul „aplicat” acestor experienţe, prin intermediul strategiei gestionării eficiente (stăpânirii) a situaţiilor. E. strategia influenţării Strategia influenţării constă în a-l determina pe interlocutor să adopte o stare mentală necesară atingerii scopului pe care ni-l propunem Dacă, în cazul precedemt, se recurge la automanipulare, în strategia influenţării accentul este pus pe capacitatea de a-i determina pe interlocutori să reacţioneze la stimulii mentali (arareori şi fizici) emişi de noi („noi”, pentru că agreăm ideea că fiecare este şi/sau va fi un învingător). Strategia influenţării poate apela la unul dintre următoarele două mijloace: • convingerea şi mobilizarea interlocutorului, generându-i o stare mentală pozitivă şi favorabilă vizavi de propria-i persoană (în cazul strategiei negocierii); • demobilizarea şi destabilizarea interlocutorului, generându-i o stare mentală negativă (în cazul strategiei confruntării). Evident, mijloacul ales va fi în funcţie de scopul urmărit de fiecare dintre noi: „câştigarea” partenerului în cazul, spre exemplu al unei negocieri, respectiv intimidarea unui (potenţial sau virtual) concurent. Prin adoptarea primului mijloc ne putem „aduce” interlocutorul în următoarele stări mentale: „deschidere” faţă de noi; disponibilitate şi predispoziţie pentru dialog; capacitate înaltă de ascultare; aptitudinea de a prevedea şi de a recepta starea pe care o exteriorizăm; cooperare. Apelând la cel de-al doilea mijloc, vom putea imprima interlocutorului teamă, confuzie, îndoială, trac, stres, frică şi chiar o accentuată stare de nervozitate, apelând la mijloace nonverbale (contact vizual, atitudine corporală, „penetrarea” în spaţiul său intim etc.) şi/sau verbale (anunţarea prealabilă a propriilor noastre performanţe; inferiorizarea adversarului – spre exemplu, prin intermediul unei exprimări de genul: „Mai cunosc pe cineva care, aflat în postura dumneavoastră, a pierdut”; apelare la tehnica confuziei – spre exemplu, apelarea unei persoane, pe care o cunoaştem bine pe un alt nume/prenume şi/sau funcţie, etc. F. strategia relaţională Strategia relaţională se bazează pe „transmiterea” relaţională a propriilor capacităţi asupra anturajului din mediul nostru ambiental. Experienţa demonstrează faptul că strategia relaţională generează o influenţa în dublu sens: a interlocutorului de către noi; a noastră de către interlocutor (prin prisma efectului generat şi scontat de noi). Principiile de bază apelate şi utilizate de învingătorii ce recurg la strategia relaţională pot fi exprimate prin intermediul următoarelor postulate: • am nevoie de alţii pentru a reuşi; • nu pot reuşi de unul singur. În fapt, strategia relaţională se bazează atât pe învăţare, cât şi pe comunicare. Ca strategie de învăţare, strategia relaţională apelează la o dublă învăţare, atât de la propria persoană cât şi de la interlocutori. Principala tehnică de învăţare aplicată prin intermediul strategiei relaţionale constă în modelarea propriului comportament şi a propriei personalităţi. Implicit, în strategia relaţională, învingătorul se va modela atât în funcţie de ceea ce este, cât şi în funcţie de modul în care interlocutorul său se va exterioriza comportamental (verbal şi nonverbal). Pentru ca strategia relaţională să fie complet operaţională şi modelarea eficace, este necesar ca învingătorul să ştie, prealabil, ce vrea (doreşte) să modeleze, respectiv de ce elemente are nevoie pentru a putea continua să progreseze. De aceea, învingătorul trebuie să se cunoască foarte bine şi să îşi poată evalua, cu maximă rigurozitate şi cu cât mai puţin subiectivism, în orice moment al acţiunilor pe care le întreprinde, propriile-i calităţi şi defectele, astfel încât să poată fi capabil să îşi definească, extrem de clar, ceea ce vrea să „împrumute”, să imite şi/sau să modeleze la şi de la interlocutor. De obicei, pentru a putea progresa, învingătorul are la dispoziţie două mijloace, sintetizate în următoarele: • stabilizarea, întărirea şi dinamizarea punctelor sale forte, precum şi a ceea ce ştie şi este, realmente, capabil să facă, apelând şi/sau utilizând strategia gestionării succesului; • „acoperirea” propriilor sale deficienţe (puncte „slabe”), modelându-se în funcţie de comportamentul şi personalitatea interlocutorilor săi, respectiv în funcţie de ceea ce aceştia posedă şi el doreşte să câştige de la ei: ştiinţa lor de „a face”; tehnicile lor de negociere; metodele lor de lucru; strategiile adoptate în diferitele acţiuni întreprinse etc. Aşadar, modelarea propriului comportament, a propriei personalităţi, constituie mijlocul cel mai sigur, cel mai puternic şi cel mai eficient pentru a ne „îmbogăţi” strategiile mentale adoptate în demersul nostru către reuşită. Ca strategie de comunicare, strategia relaţională apelează la o serie de tehnici care ne permit să profităm de situaţiile în care, cel puţin momentan, interlocutorul, prin capacităţile, disponibilităţile şi posibilităţile sale, domina relaţia existentă. Ca rezultantă, vom putea fi capabili să înclinăm „balanţa” în „favoarea” noastră, de la o relaţie de putere, la una de învăţare (aşa cum, spre exemplu, este cazul relaţiilor dintre profesor şi elev, dintre conducător şi condus, dintre campion şi „out sider” etc.). Şi, nu în ultimă instanţă, vom putea realiza această „basculare” comportamentală de pe poziţiile create prin intermediul imaginii noastre de marcă. Ceea ce, finalmente, înseamnă şi este echivalent cu crearea, dezvoltarea, promovarea şi/sau impunerea în mediul ambiental, a imaginii de marcă a învingătorului. G. strategia META Extrem de puternică şi, în acelaşi timp, nu mai puţin sofisticată strategia META permite învingătorului să ocupe o poziţie privilegiată în relaţia sa cu mediul ambiental, respectiv aceea de observator al propriului comportament. Aşadar, a aplica strategia META înseamnă a ne observa, dinamic, în acţiune, de unde rezultă şi faptul că aplicaţiile acesteia sunt foarte diverse. Atfel, poziţia noastră de observator al propriului comportment ne permite, mai întâi modificarea şi ameliorarea propriilor performanţe realizabile şi/sau în curs de realizare. Prin urmare, strategia META se constituie într-o eficientă şi foarte rentabilă sursă de învăţare, pe termene foarte scurte. În acelaşi timp, această strategie mentală a reuşitei constituie o excelentă tehnică de gestionare a emoţiilor. Introducând o „distanţă” faţă de noi înşine, un „recul” faţă de propriile noastre acţiuni, META îndepărtează senzaţii care ar putea fi, pe moment, trăite de noi, într-o manieră deosebit de negativă şi/sau stresantă. Ca strategie de învăţare, META se apropie, din punct de vedere conceptual, de principiile strategiei gestionării eficiente (stăpânirii) a situaţiilor. Deosebirea constă în faptul că, dacă, în cazul acesteia, strategia învăţării operează în sprijinul fundamentării acţiunilor, META intervine pe parcursul derulării acţiunii propriu-zise. Strategia META presupune parcurgerea următoarelor patru faze: 1) declanşarea – se produce din momentul în care, pe parcursul defăşurării unei acţiuni, învingătorul îşi dă seama („realizează”) că performanţa sa poate fi şi trebuie ameliorată. Această conştientizare este legată de interpretarea unui anumit număr de semnale interne şi/sau externe, semnale repetate sub formă de senzaţii, mesaje etc. şi care indică faptul că performanţa vizată nu este, încă, optimală; 2) analiza contextului în care se derulează acţiunea, fapt care implică şi/sau presupune „detaşarea” celui care îşi desfăşoară acţiunea şi transpunerea sa în rol de „spectator” al derulării evenimentelor, urmărind o analiză cât mai puţin subiectivă a contextului creat şi generat. Şi, fapt extrem de important, în acest mod, învingătorul va evita „imixtiunea” propriului anturaj în problemele cu care se confruntă direct, declanşând un feed-back capabil să îi permită să controleze şi să ajusteze, în permanentă, prin microschimbări, derularea propriei acţiuni; 3) identificarea şi atribuirea, pe momente de desfăşurare a acţiunii, a cauzelor ce pot genera sau au creat disfuncţionalităţi. Rezultanta directă a acestei faze o constituie stabilirea schimbărilor capabile să conducă la ameliorarea propriilor performanţe; 4) transpătrunderea, instantanee, în practică a măsurilor de corecţie impuse şi integrarea individului în rolul de „actor”, acţiunea sa fiind, de acum, gestionată din interior şi condusă spre o eficienţă rezultantă superioară celei prevăzute iniţal. Ca metodă de gestionare a emoţiilor, strategia META permite şi facilitează, substanţial, diminuarea intensităţii reacţiilor noastre emoţionale provocate de teamă, trac, anxietate etc. În acest context, trecând din registrul „emoţii-senzaţii” în cel de „evaluare-analiză”, învingătorul îşi autogenerează „reculul” care îi va permite să treacă, rapid şi eficient, peste obstacolele intervenite pe parcursul derulării propriilor acţiuni. Prin urmare, detaşat de un context trăit, evaluarea situaţiei de fapt, analizarea viitoarelor direcţii de acţiune în vederea ameliorării propriilor performanţe, îi generează învingătorului posibilitatea de a-şi diminua, progresiv, intensitatea emoţiilor negative, de a-şi pregăti, cu maximă rigurozitate şi cu cât mai puţină subiectivitate planul de acţiune şi, finalmente, de a-şi „conserva” propriile mijloace şi/sau resurse capabile să îi furnizeze un comportament profund performant. Altfel exprimat, strategia META îi oferă învingătorului posibilitatea de a trece rapid şi eficient, din „centrul atenţiei”, în exteriorul acţiunii, tanspunându-se, într-o manieră flexibilă, în rolul de analist al contextului creat. Scopul îl constituie, în mod evident, ameliorarea propriilor performanţe în demersul către reuşită. Fiecare tip de strategie are un rol bine definit, iar adoptarea ansamblului celor şapte strategii mentale ale reuşitei prezentate este de natură să îi confere învingătorului excelenţă în acţiunile întreprinse. Specialiştii sunt de părere că numai prin „stăpânirea” corectă şi eficientă a ansamblului celor şapte strategii ale reuşirei (să nu uităm că cifra 7 este asociată ideii de perfecţiune”...), modelul învingătorului devine accesibil şi performant. BIBLIOGRAFIE: Adirondack S. (1999) – Managementul, pur şi simplu?, Bucureşti, Ed. Fundaţiei pentru Dezvoltarea Societăţii Civile Anghel D. A. (2002) – Management general (vol 1 şi 2), Bucureşti, Ed. SEMNE `94 S.R.L. Armstrong, M., (2003) – Managementul resurselor umane, Ed.CODECS, Bucureşti Barus-Michel, J., Giust-Despraires, F. & Ridel, L. (1998) – Crize – abordare psiholosicală, Ed. Polirom, Iaşi Beardwell, I., Holden, L. & Claydon, T., (2004) – Human Resource Management – a contemporany approach, Fourth Edition, Pearsob Education Bogathy, Z., (2002) – Conflicte în organizaţii, Ed. Eurostampa, Timişoara Bonciu, C. (2002) – Introducere în managementul resurselor umane, Ed. Credis, Bucureşti Botez, C., Manoli, M. & Pufan, P., (1971) – Selecţia şi orientarea profesională, CDPT Ministrul Muncii, Bucureşti Burloiu, P., (1993) – Economia muncii, Probleme actuale, Ed. Lumina Lex, Bucureşti Burloiu, P., (1997) – Managementul resurselor umane, Ed. Lumina Lex, Bucureşti Chelcea, S., Marginean, I. & Cauc, I., (1998) – Cercetarea sociologică; Metode şi tehnici, Ed. Destin, Deva Chişu, A.V. (2005) – Manualul specialistului în resurse umane, Casa de Editură Irecson, Bucureşti Cole, G. A. (1990) - Management: Theory and Practice (3-rd Ed.), London, D. P. Publications Ltd. Cole, G.A. (1997) – Managementul personalui, Ed. CODECS, 1997 Constantin, T. & Stoica-Constantin, A. (2002) – Managementul resurselor umane. Ghid practic şi instrumente pentru responsabilii de resurse umane şi manageri, Institutul European, Iaşi Cornelius, H. & Faire, Sh., (1996) – Ştiinţa rezolvării conflictelor, Editura Ştiinţa şi Tehnica, Bucureşti Cristea D. (2001) – Tratat de psihologie socială, Bucureşti, Ed. Pro Transilvania Crystal, G. S. (1970) – Financial Motivation for Executives. American Management Association Dănălache F. (2003) – Managementul resurselor umane, Bucureşti, Ed. Bren Deaconu A., Podgoreanu S., Raşcă L. (2004) – Factorul uman şi performanţele organizaţiei, Bucureşti, Ed. ASE Dorneanu, V., (1999) – Sistemul de salarizare în România, Ed. Lumina Lex, Bucureşti Drucker, P. (1974) – Technology, Managemnet and Society, London: Heinemann Fisher, R., Ury, W. & Patton, B., (1995) – Succesul în negocieri, Ed. Dacia, Cluj-Napoca Foot, M., & Hook, C., (1998) – Introducing in Human Resource Management, Longman Publishing Gazier, B., (2003) – Strategile resurselor umane, Institutul European Ghimpu, S. & Ticlea, A., (2001), Dreptul muncii, Ediţia a II-a, Ed. All Beck, Bucureşti Grant, W., (2002) – Rezolvarea conflictelor, Ed. Teora, Bucureşti Grunererg, M. A. & Oborne, D. J. (1982) – Industrial Productivity – A Psychological Perspective, New York: Macmillan Heller, R. (2001) - Cum să motivăm echipa, Bucureşti, Grupul editorial RAO Hiltrop, J.M. & Udall, S., (1999) - Arta negocierii, Ed. Teora, Bucureşti Ivancevich, J. M., Donnelly, J. & Gibson, J. C. (1983) – Managing for Performance, London: Business Publications Ivanovic, A & Collin, P.H., (2001) – Dicţionar de resurse umane şi managementul personalului: englez-român, Ed. Tehnică, Bucureşti Johns, G., (1998) – Comportamentul organizaţional, Ed. Economică, Bucureşti Johnson, R.W., (1981) – Negotiation Strategies: Different Strokes for Different Folks, Personnel Journal Keenan, K., (2003) – Cum să selectezi personalul, Rentrop & Straton Grup de Editură şi Consultanţă în Afaceri, Bucureşti Kennedy, G., (1998) – Negocierea perfectă, Ed. Naţional, Bucureşti Lassus, R., (2004) – Programanrea neuro-lingvistică şi arta comunicării, Ed. Teora, Bucureşti Le Breas, F., (1997) – Secretele unui bun Curriculum Vitae, Ed. Teora, Bucureşti Lefter, V. & Manolescu, A., (1995) – Managementul resurselor umane, Ed. Didactică şi Pedagogică, Bucureşti Luca M. (1999) - Revista “Psihologia nr. 5/1999 (articolul “Munca – o cale spre succes pentru fiecare”) Lynch, D., & Kordis, P., (1988) – The Strategie of thr Dolphin, Hutchinson Business Books, Brain Technologies Corporation, New York Manolescu, A. (1999) – Managementul resurselor umane. Studii de caz, Ed. Economică, Bucureşti Manolescu, A., (1998) – Managementul resurselor umane – Ed.RAI – imprimeria Coresi, Bucureşti Marinescu, P. (2003) – Managementul instituţiilor publice, cap.VIII, Universitatea Bucureşti Mastenbroek, W, (1987) – Conflict Management and Organization Development, John Wiley & Sons Mathias, R.L., Nica, P. C., Rusu, C. (1997) - Managementul resurselor umane, Bucureşti, Ed. Economică McBeath, G. (1974) – Productivity Through People, London: Business Books Moldovan – Scholz, M. (2000) - Managementul resurselor umane, Bucureşti, Ed. Economică Neale, M.A. & Bazerman, M.H., (1985) – The Effect of Framing and Negociator Overconfidente on Bargaining Behaviors and Outcomes, Academy of Management Journal Nicolescu O. şi Nicolescu L. (2001) – Managementul modern al organizaţiei, Bucureşti, Ed. Tribuna Economică Novac, C., (2004) – Evaluarea în managementul resurselor umane, Bucureşti Olivier, D, (1996) – 101 Ways to Negotiate More Effectively, Kogan Page, London Pâinişoară I. O. (2004) – Comunicarea eficientă, Iaşi, Ed. Polirom Pâinişoară, G. & Pâinişoară, O.I., (2005), Managementul resurselor umane, ghid practic, ediţia a II-a, Ed. Polirom, Iaşi Peters, T. J. & Waterman, R. H. (1982) – In Search of Excellence Companies, New York: Harper & Row Petit, F., (1999) – Cum să angajezi omul potrivit la locul potrivit, Ed. Antet, Bucureşti Pitariu, H.D., (2005) – Proiectarea fişelor de post, evaluarea posturilor de muncă şi a personalului, Casa de Editură Irecson, Bucureşti Popescu, D. (1998) – Arta de a comunica, Ed. Economică, Bucureşti Prutianu, Şt. (1998) – Comunicare şi negociere în afaceri, Ed. Polirom, Iaşi Robey, D., (1986) – Designing organizations, IRWIN, Homewood, Illionis Roşca C., Vărzaru M., Roşca I. (2005) – Resurse umane. Management şi gestiune, Bucureşti, Ed. Economică Rubin, J. & Brown, B, (1975) – The social psychology of bargaining and negotiation, Academic Press, New York Russu, C. & Gheorghe, I., (2004) – Managementul resurselor umane, Ed. Tribuna Economică, Bucureşti Sapre, S. A. (1980) – Management Philosphers and Practitioners, Bomby: Directorate of Printing and Stationery Săvulescu, V., (1941) – Curs de economie politică, Academia Comercială, Bucureşti Scott, B. (1996) – Arta negocierii, Ed. Tehnică, Bucureşti Sibson, R. E. (1976) – Increasing Employee Productivity. American Management Association Stăncioiu I., Militaru Ghe. (1998) – Management – Elemente fundamentale, Bucureşti, Ed. Teora Stefănescu, I.T., (2003) - Tratat de dreptul muncii, vol.II, Ed. Lumina Lex, Bucureşti Stoica-Constantin, A., (2003) – Negocierea conflictelor Tabachiu, A., (2003), Psihologia ocupaţională, Ed. Universităţii Titu Maiorescu, Bucureşti Tack, A. (1979) – Building, Training and Motivating a Sales Force, Tadworth: World’s Work Tellier, Y., (1999) – Resurse umane şi dezvoltare organizaţională, Cavallioti Thederoz, C., (2002) - Negocierile. Eseu de sociologie despre liantul social, Intreprinderea Editorial-Poligrafică Ştiinţa, Chişinău Vlăsceanu, M., (1993) – Psihosociologia organizaţiilor şi conducerii, Ed. Paideia, Bucureşti Walley, B. H. (1980) – Production Management Handbook, Aldershot: Cower White, M. (1973) – Motivating Managers Financially, Institution of Personnel Management Zlate M. (1981) – Psihologia muncii – relaţii interumane, Bucureşti, Ed. Didactică şi Pedagogică Zlate, M., (2004) – Tratat de psihologie organizaţional-managerială, vol.I, Ed. Polirom, Iaşi * * * (2000), Consilier Managementul Resurselor Umane – Editura Renttrop & Straton, Bucureşti 